[[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Jó napot kívánok! Az Országgyűlés őszi ülésszakának 5. ülésnapját megnyitom. Tájékoztatom önöket, hogy az ülés vezetésében Földi László és Tordai Bence jegyző urak lesznek segítségemre. Köszöntök mindenkit itt a helyszínen, a magyar Parlamentben, és mindenkit, aki figyelemmel kíséri munkánkat. Tisztelt Országgyűlés! A mai napon napirend előtti felszólalásokkal kezdjük munkánkat. Ezt követően 12 óra 15 perctől 13 óra 45 percig a kérdésekre, majd körülbelül 13 óra 45 perctől 14 óra 45 percig az azonnali kérdések és válaszok órájára kerül sor; végül a napirend utáni felszólalásokkal fejezzük be az Országgyűlés ülését. Tisztelt Országgyűlés! Napirend előtti felszólalásra jelentkezett a Párbeszéd képviselője, az Országgyűlés jegyzője, Tordai Bence képviselő úr: „Aktuális ügyekről” címmel. Parancsoljon!
Köszönöm szépen a szót, elnök úr. Tisztelt Országgyűlés! Kedves Polgártársak! Rájöttem, hogy teljesen mindegy, hogy miről beszélek napirend előtt az Országgyűlésben, a kijelölt fideszes államtitkár úgyis heveny gyurcsányozással fog válaszolni. Ha közpolitikai ügyeket hozok szóba, ha szóvá teszem az alacsony béreket, az alacsony nyugdíjakat, a száguldó inflációt, a romokban heverő oktatást, egészségügyet, szociális szférát, akkor önök azzal jönnek majd, hogy: bezzeg a Gyurcsány-korszakban mennyivel rosszabb volt minden. Amikor előhozom az előválasztás témáját, akkor önök azzal jönnek, hogy hát, mit nekünk az a 630 ezernél is több választó, aki kinyilvánította az akaratát, ez az egész csak egy Gyurcsány-show; függetlenül attól, hogy a választók kétharmada nem rá és nem a pártja jelöltjeire szavazott, önök ehhez a nonszensz állításhoz tartják magukat, sőt azt is elmondják, hogy mindannyiunknak a főnöke Gyurcsány Ferenc, ami megint csak egy nyilvánvaló képtelenség. Ha fideszes botrányokkal, ha a Fudan-üggyel, a Pegasus-üggyel, a vadászati világkiállításra elköltött közel százmilliárd forinttal, az ezermilliárdos lopásokkal jövök, akkor megint csak azzal jönnek, hogy: Gyurcsány. Kedves fideszes Kollégák! Meg kell mondjam önöknek, hogy ez szánalmas; ez tökéletesen szánalmas, és az alkalmatlanságukat, a teljesítményük hiányát leplezi csak le. Másrészt viszont érthetetlen is, hogy ha ennyire minden kizárólag Gyurcsány Ferencről szól önök szerint az ellenzéki oldalon, akkor mégis miért Karácsony Gergelyt támadják. Ez egy elég meglepő fordulat, hogy százmilliókat költenek Karácsony Gergely lejáratására, a vele kapcsolatos hazugságok terjesztésére, és mégis Gyurcsánnyal riogatnak. Ez nem tűnik nagyon logikusnak. Ha az előbbi lenne az ellenzék vezére, akkor miért az utóbbit próbálják a sárba döngölni? Nos, megfejtem a rejtélyt, kedves polgártársak: a fideszesek nem teljesen őrültek, nem buták. Kettő dologhoz nagyon is jól értenek: a lopáshoz vagy a tolvajláshoz, ahogy tetszik nekünk egyáltalán nem tetszik, és meg is lesz ennek a következménye. [[Dr. Völner Pál: Miért hazudsz?]] A másik dolog, amihez értenek, az pedig a hatalomtechnika. Márpedig az egyik hatalomtechnikai ökölszabály az, hogy: válaszd meg a harcaidat. Orbán Viktor pedig megválasztotta a maga harcát, ő a múlt harcait akarja újra és újra megvívni, mert Orbán Viktor tudja, hogy ő csak a múlt harcait képes megnyerni. S ezért fél nagyon a jövő emberétől, Karácsony Gergelytől; és ezért fél nagyon a jövő harcaitól, mert tudja, hogy azt el fogja veszíteni a Fidesszel együtt. Orbán Viktor a megosztásra játszik, és ehhez nagyon jól jön neki a korábbi miniszterelnök személye, aki szintén egy megosztó szereplője a politikának; és nagyon fél az ellenzéki egységtől, mert tudja, hogy az egységes ellenzék le fogja, le tudja győzni jövő tavasszal a Fideszt az országgyűlési választáson. Ezért fél Karácsony Gergelytől, mert ő a közös nevező, mert Karácsony Gergely most is azon dolgozik, hogy felépítse a jövő szövetségét. A jövő szövetsége az, amelyben egyesülni tud az ellenzék. A jövő szövetsége az, amely jövő tavasszal le tudja győzni a múlt emberét, Orbán Viktort, aki még mindig a múlt harcait próbálja vívni. És a jövő szövetségének az élén Karácsony Gergely Magyarország következő miniszterelnökeként lesz az, aki újra egyesíti Magyarországot [[Dr. Rétvári Bence: Mint Budapestet! Pont, mint Budapestet!]] , mert önök az elmúlt időszakban teljesen szétszakították a nemzetet: politikai értelemben átjárhatatlan árkokat ásva; szétszakították gazdasági értelemben, amikor a kiváltságos kevesek, a fideszes felső tízezer milliárdokkal gazdagodik, miközben az ország nagy többsége hónapról hónapra él, és nincsenek valódi kilátásai. És önök szétszakították az országot morális értelemben is, hiszen az az erkölcsi mélység, ahova önök süllyedtek, az sehogyan máshogy nem igazolható, mint ha megpróbálják elhitetni, hogy az ellenzék is hasonló mélységekben van. Úgyhogy önök nagyon félnek a jövő szövetségétől; nagyon félnek attól, hogy egyesül az ellenzék, és hogy egyesíteni fogja Karácsony Gergely Magyarországot is, mert kiderül, hogy az a filozófia, amit Orbán Viktor követ, az „oszd meg és uralkodj!” elve felváltható az „egyesítsd és szolgáld!” elvére, amit Karácsony Gergely képvisel. Úgyhogy a jövő szövetsége, élén Karácsony Gergellyel, ezt a politikát fogja képviselni, és most várom államtitkár úr válaszát, amelyben minden bizonnyal elmondja majd, hogy: Gyurcsány ezzel is megerősítve az igazamat. Köszönöm szépen. [[Taps a függetlenek padsoraiból.]]
Köszönöm szépen. A kormány nevében Dömötör Csaba államtitkár úr reflektál. Parancsoljon!
Köszönöm a szót, elnök úr. Tisztelt Képviselő Úr! Én egy embert láttam félni az elmúlt hetekben úgy igazán: Karácsony Gergelyt akkor, amikor újságíróval találkozott, olyannyira, hogy önnek kellett megvédenie, hogy ne kelljen véletlenül se válaszolnia a kérdésekre. Ő volt az egyetlen, aki igazán félt az elmúlt hetekben. Ennyit a félelemről. Én nagyon szívesen beszélnék itt a parlamentben is bérekről, hogyha ön nem a felszólalása 90 százalékát az előválasztással töltötte volna. Beszélnék szívesen arról, hogy a mostani kormányzás alatt 70 százalékkal nőttek a reálbérek Magyarországon. Beszélhetnénk arról, hogy a minimálbér 200 ezerre növekedhet, 73 ezer körülről indultunk. Beszélhetnénk arról, hogy orvosibér-emelés, 72 százalékos ápolóibér-emelés van folyamatban, és a rendvédelmi dolgozók is hathavi fegyverpénzt fognak kapni, és a sor messze nem teljes. És akkor még a családi adó-visszatérítésről, ami közel 2 millió magyar családnak jelent majd akár több százezer forintos visszatérítést, még nem is beszéltünk. Nem újdonság, de önök Karácsony Gergelyt ajánlják az ország figyelmébe, és azt mondják, azt állítják, hogy ő az alkalmas ember az ország vezetésére. Azt mondják, hogy megvan a szükséges döntésképessége, és egyébként már letett valamit az asztalra; és ha jól értem, azt is mondják, hogy ő a jövő embere. De nézzük először a döntésképességet! Itt azért eddig is voltak kérdőjeleink igazából csak azok voltak , és az előválasztásnak nevezett folyamat valójában csak megerősítette ezeket. És én megértem, hogy önt személy szerint zavarja Gyurcsány Ferenc jelenléte, de a lényeg mégiscsak az, hogy Karácsony Gergely akkor sem tudna kijönni az őszödi szemkilövető árnyékából, hogyha akarna. És nem csupán arról van szó, hogy az önök jelöltje már az őszödi beszéd idején is tanácsadóként dolgozott neki, hanem arról is, hogy az elmúlt napokban eldőlt, hogy a Demokratikus Koalíció, tehát Gyurcsány Ferenc pártja lesz a meghatározó, a legnagyobb erő a baloldalon. Ők állítják a legtöbb jelöltet, ön is nagyon jól tudja, miközben Karácsony Gergely úgynevezett pártja csupán hét, azaz hét helyen tud [[Kezével hetet mutat.]] jelöltet állítani. Senki, de senki nem gondolhatja komolyan, hogy ilyen körülmények között Karácsony Gergely képes lenne önállóan döntést hozni [[Tordai Bence hármat mutat.]] , és nem is akar. Mert mit is mondott a hétvégén? Idézem: én voltam az, aki követelte, hogy ne hagyják ki a Demokratikus Koalíciót az ellenzéki összefogásból, többek között én követeltem közös listát mondja Karácsony Gergely, most meg eljátsszák azt a színjátékot, hogy maguk között valamiféle konfliktus van. Amit Karácsony Gergely mondott, valójában az világos beszéd, és ezek után hiába játszanak el konfliktusokat, mindenki tudja, hogy a 15 évvel ezelőtti emberek akarnak visszajönni, a különbség csupán annyi, hogy most mást akarnak a kirakatba állítani. [[11.10]] Az is lényeges kérdés, hogy vajon mi az a teljesítmény, ami Karácsony Gergelyt alkalmassá tenné az ország vezetésére. Lassan két év telt el az önkormányzati választás óta, és mindenki láthatja a különbséget itt, Budapesten. Mindenki láthatja, hogy Budapest vezetetlen, és ennek az árát sok budapesti és sok vidéki is megfizeti, többek között azzal, hogy több órán keresztül állnak a dugóban, és ahelyett, hogy tennének valamit, az egészet lerendezik azzal, hogy menjenek inkább gyalog. Teljesen kiapasztják a cinizmus kútját ezzel. Mondhatnánk bármit, és önök is mondhatnak bármit, de Tarlós István idején sohasem volt ilyen fejetlenség. Sohasem! Nem elég a közlekedési káosz, romlik a közbiztonság, és romlik a köztisztaság is. Két év alatt gyakorlatilag több mint egy évtizedet léptünk vissza, egyenesen a Demszky-korszakba. Egy dolgot kérünk csak, hogy mielőtt nyakig elmerülnek önök a kampányolásban, legalább néha figyelmeztessék a saját jelöltjüket, hogy Budapesten lenne elég megoldandó feladat, olyan feladat, amivel most egyáltalán nem foglalkozik, a nagy kampányolásban legalább néha szánjon pár percet a főváros dolgaira. Hogy ez miért fontos? Azért, mert ha Budapest dolgait nem tudják rendezni, akkor az országét sem tudják, főleg nem Gyurcsány Ferenc árnyékából. Sajnálom, hogy önnek ez kellemetlen, de attól még ez a valóság. Köszönöm, hogy meghallgatott. [[Taps a kormánypártok soraiban.]]
Köszönöm szépen. Tisztelt Országgyűlés! Napirend előtti felszólalásra jelentkezett Keresztes László Lóránt frakcióvezető úr, az LMP képviselője: „Aktuális ügyekről” címmel. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Urak! Én éppen arra fogom felhívni a figyelmet, hogy önök a nagy kampányolás mellett nem tudnak alapvető, az ország sorsát meghatározó kérdésekkel foglalkozni, és egy ilyen ügyre szeretnék utalni. Sok éve látjuk, és sok éve felhívjuk a figyelmet arra, hogy Orbán Viktor és a kormány legnagyobb projektje, a Paks II.-beruházás ezer sebből vérzik. Láthatjuk, hogy önök hoztak alapvetően rossz stratégiai döntéseket, és utána próbálnak futni az események után. Óriási késésben van a beruházás, az oroszok nem tudták időre elkészíteni a megfelelő terveket. Az engedélyezés közben lemondott az engedélyező hatóság főigazgatója. Teljesen váratlanul önök leváltották az energiapolitikáért felelős államtitkárt, most pedig az Országos Atomenergia Hivatalt igyekeznek politikai irányítás alá hajtani. Láthattuk, múlt hét pénteken egészen döbbenetes információkat olvashattunk: lejárt a törvény adta határidő az engedélyezési eljárásra, és a hatóság visszadobta Paks II. engedélyezésének a kiadását, és ugye, lejárt a 12+3 hónap is. Azt is tapasztalhattuk, hogy nem pontatlanság, nem határidő-túllépés indokolta ennek az engedélynek az elutasítását, hanem nagyon-nagyon komoly, alapvető kérdések, amikre nincs értelmezhető válasz az önök részéről. Nem adtak választ a hűtés problémáira, amiről nagyon-nagyon régóta beszélünk, és szakmai körök is felhívják erre a figyelmet. Nincs válasz a nagy aktivitású radioaktív hulladékok végleges elhelyezésére. S ami elképesztően nyomasztó és döbbenetes fejlemény, az az, hogy most már mindenki számára világossá válhat, hogy önök egy aktív törészóna fölé akarnak atomerőművet építeni, és ezzel kapcsolatban sem adnak érdemi választ a szakembereknek, akik ezzel kapcsolatban kérdéseket tesznek fel. Gyakorlatilag azt is elismerték, hogy újabb csúszások várhatóak, hiszen elkezdtek arról beszélni, hogy a jelenleg működő atomerőművi blokkok esetében újabb üzemidő-hosszabbításra lehet szükség. Azt gondolom, egyetérthetünk itt mindannyian, hogy ezek alapvető fontosságú kérdések. Itt nemcsak egy több ezer milliárdos beruházásról van szó, hanem a magyar nemzet jövőjéről és a magyar emberek biztonságáról. Ezért, azt gondolom, hogy az ügy, a projekt első számú felelőse, Orbán Viktor miniszterelnök tartozik azzal, hogy a közvélemény előtt, a nyilvánosság előtt, és itt, az Országgyűlés nyilvánossága előtt is világos választ adjon alapvető kérdésekre. Adjanak választ arra, hogy miért akarnak egy aktív törésvonal fölé atomerőművet tervezni. Az oroszok tervezik ezt a beruházást. Az orosz törvények szerint ez fel sem merülhetett volna, hogy egy aktív törészóna területén építsenek egy új atomerőművi blokkot. De még a magyar jogszabályoknak sem felelnek meg. Kiszivárogtak különböző geológiai jelentések, amik alapján nem tudták a szakemberek bebizonyítani azt, hogy itt az elmúlt meghatározott időben nem történtek olyan földmozgások, amik a földfelszínen ne lennének képesek elmozdulásokat okozni. Tehát adjanak választ végre a földrengésbiztonság kérdéseire! Igazake azok a hírek, hogy a Paks II. Zrt. és az engedélyező hatóság szakemberei között éles szakmai vita alakult ki, és igaze az, ami ismét csak kiszivárgott információkra alapozva lehet a vita tárgya egyáltalán, hogy az engedélyező hatóságnak, az Atomenergia Hivatalnak az emberei úgy gondolják, hogy nem kellően jó minőségű a dokumentáció, és nagyon sok olyan állítást fogalmaz meg, ami nincs kellőképpen alátámasztva? Szintén adjanak választ arra, hogy milyen módon kívánják megoldani azt a problémát, hogy a nagy aktivitású radioaktív hulladékokat és a kiégett fűtőelemeket véglegesen el kell helyezni. Tudjuk, hogy ennek a kérdésnek nincs sem a finanszírozás, sem a technológia, sem a helyszínválasztás szempontjából megfelelő megoldása. És adjanak végre választ arra a kérdésre, hogy miért merült fel ismét a jelenleg üzemelő blokkok esetében az üzemidő-hosszabbítás. Kaderják államtitkár urat három-négy alkalommal is próbáltam kérdőre vonni itt a parlamentben, mire végre ő kimondta, még nem sokkal a leváltása előtt, hogy ez nem lehet opció. Tudjuk, hogy a jelenlegi blokkok esetében már megtörtént az üzemidő-hosszabbítás, és az újabb hosszabbítás már nem lehet opció. Változotte ez a kormány részéről? Nagyon-nagyon várjuk miniszterelnök úrnak, illetve a kormányzat illetékeseinek a válaszát, hogy a rendelkezésre álló információk alapján egyáltalán önök számítanake arra, hogy az oroszok képesek lesznek a magyar és az európai szabványok szerinti terveket és engedélyezési dokumentációt előállítani, és lesze egyáltalán ennek a gigantikus beruházásnak engedélye. Hogy emlékeztessük önöket és emlékeztessük a közvéleményt, önök adták pályázat nélkül az oroszoknak sok évvel ezelőtt ezt a beruházást. Azt tudom mondani, amit már nagyon sokszor elmondtunk az elmúlt években, hogy meggyőződésünk, hogy ha valaki a nemzeti érdekek szerint cselekszik, akkor mindent megtesz azért, hogy ezt a gigantikus beruházást le lehessen állítani, és azt is meg tudom ígérni önöknek, hogy ha megtörténik a kormányváltás, akkor a jelenlegi ellenzék által alkotott kormány felül fogja vizsgálni ezt a gigantikus és ezer sebből vérző, elhibázott beruházást. Köszönöm szépen.
Köszönöm szépen. A kormány nevében Kovács Pál államtitkár úr reflektál. Tessék!
Köszönöm szépen, elnök úr. Tisztelt Frakcióvezető Úr! Valóban, önnek igaza van abban, hogy az ország sorsát valamilyen szinten eléggé komolyan érinti az, hogy az ország energetikájával mi fog történni. A Paksi Atomerőmű létesítése ezelőtt öt évtizeddel eldőlt, ezzel az a kérdés is eldőlt, hogy a radioaktív hulladékokkal foglalkozni fogunk, de menjünk szépen sorba. Azzal kezdeném, amikor ön azt mondja, hogy az Országos Atomenergia Hivatal és a Paks II. között éles szakmai vita folyik éles szakmai vita nem is folyhat, egyetlenegy dolog folyhat itt: egy engedélyesi szerepkörről van szó, az engedélyes tudomásul veszi azt, amit a független hatóság az ő részére előír. Tehát itt vitának helye nincs. Szakmai egyeztetések folyhatnak és folynak is az Országos Atomenergia Hivatal és a Paks II.-projekttársaság között. Mint azt tudja, a paksi tárca nélküli miniszter is ennek a munkának és a tárcák közötti munkák elosztásának a felelőse, úgyhogy mi is csak koordinációval foglalkozunk, az Országos Atomenergia Hivatal vezetésével, vezetőjével szinte nem is találkozunk, csak azokban az esetekben, amikor ő határozatokat hoz, és ezeket a határozatokat ismerteti a számunkra. Ami a Paksi Atomerőmű hűtését illeti, a hűtés Paks II. esetében műszaki megoldással olyan hőmérsékletre hozható, ami hőmérséklet nem fogja zavarni sem a Paks I., sem a Paks II. működését. A Paks I. és a Paks II. párhuzamos üzeme nagyon-nagyon rövid időszakra elképzelhető, hiszen az atomerőmű élettartam-hosszabbítása és üzemeltetési engedélye addigra lejár. [[11.20]] Szeretném önt megnyugtatni arról, hogy abban a pillanatban, ahogy a Paksi Atomerőműnél, a jelenleg működő Paks I.-nél olyan elképzelések fogalmazódnak meg, amelyek alapján élettartam-hosszabbításban gondolkoznak a továbbiakban, akkor az a döntés az önök asztalára fog kerülni, hiszen az atomenergia-törvény, az atomtörvény alapján ez a döntés parlamenti hatáskört és a parlament előzetes elvi jóváhagyását igényli. Tehát semmiből nem fognak kimaradni, ha ilyen döntés születik. Gondolom, hogy ez a döntés majd annak idején egy komoly gazdasági elemzésnek lesz a kérdése, hogy vajon érdemese ezt az élettartam-hosszabbítást csinálni és műszakilag kivitelezhető-e. S természetesen azt is az Országos Atomenergia Hivatalnak kell majd eldöntenie, hogy ez megfelelően biztonságose az ország szempontjából. Tehát ezek a kérdések mindenképpen ide fognak kerülni az önök asztalára. A nagy aktivitású hulladékok elhelyezésével kapcsolatban annyit tudnék önnek mondani, hogy Magyarország a kis és közepes aktivitású hulladékok elhelyezésében nemcsak Európában, de világszerte is kiváló példát mutatott akkor, amikor Bátaapátiban ezt a létesítményt létrehozta. Mivel, mondom, ötven évvel ezelőtt megszületett az a döntés, hogy atomenergiával foglalkozunk, az atomenergiára támaszkodunk a biztonságosabb energiaellátás és a diverzifikáció érdekében, így az a kérdés is megoldódott, illetve az a kérdés is az asztalon van, hogy a nagy aktivitású hulladékok kérdését hogyan kezeljük. Természetesen van megoldás, lesz megoldás, de ez a megoldás attól is függ, hogy a jövőben milyen műszaki megoldások születhetnek; így például a kiégett üzemanyagok újrafeldolgozása az asztalra kerüle vagy sem, lesze ilyen technológia, és ezt a technológiát vajon ki lesz képes majd véghez vinni és milyen kondíciók mellett. Szeretném önt megnyugtatni, hogy ezeknek a kidolgozásán az orosz partnerünkkel együtt komolyan dolgozunk, legalábbis Paks II. esetében, Paks I. esetében pedig majd meg fogjuk nézni, hogy milyen lehetőségek nyílnak. Azt is tudni kell, hogy jelen pillanatban ilyen módszerre a gyorsneutronos szaporítóreaktorok esetében lesz majd lehetőség, amit most éppen az orosz fél egy ólomhűtésű, 300 megawattos reaktor esetében fog elvégezni. Aktív törésvonal esetében szeretném idézni önnek az Országos Atomenergia Hivatal májusban közzétett értékelését, amely úgy szól: „A paksi telephely környezetében lévő vetőrendszer léte legalább fél évszázada ismert. A Paks II.-projekt megalapozásához végzett igen részletes és komplex, például műholdas vizsgálatok és az elmúlt több mint harminc év kutatásai során felhalmozott ismeretek bizonyítják, hogy még a 10 millió év gyakoriságú földrengések sem képesek olyan elmozdulást okozni a területen, amely érdemi hatással lenne az erőmű biztonságára.” Tehát ebben is szeretném önt megnyugtatni. Csak egy példával szeretnék élni nagyon röviden: ha a 4-es blokkon leejtenek egy kalapácsot, akkor azt már a mikroszeizmikus ellenőrző rendszerünk nem tudja kimutatni, hogy az valóban földrengés volte vagy valami más. Köszönöm szépen. [[Taps a kormánypártok soraiban.]]
Köszönöm szépen. Tisztelt Országgyűlés! A Demokratikus Koalíció képviselője szólhat most. Varga Zoltán képviselő úr „Aktuális ügyek” címmel mondja el a véleményét. Parancsoljon!
Köszönöm szépen, elnök úr. Tisztelt Ház! Azon ritka kegyelmi pillanatok egyikét élhetjük meg, amikor Dömötör Csaba államtitkár úr egyetlen mondatával azonosulni tudok. Ez pedig az, hogy a DK meghatározó és legnagyobb erő a jelenlegi ellenzéki oldalon. Ez így is marad. Merthogy a Demokratikus Koalíció és Dobrev Klára nyerte meg az előválasztást. A DK és miniszterelnök-jelöltje és itt van egy rossz hírem az önök számára programjában viszont kiemelten fontos szerepet kap az elszámoltatás. Az ugyanis nem történhet meg, hogy akik ellopták akár a közös vagyonunkat, akár az uniós támogatásokat [[Dr. Rétvári Bence: Apró-villa!]] , hogy mindazt az ocsmányságot, amit a magyar emberek ellen maguk elkövettek, azt megússzák. Természetesen ugyanez vonatkozik mindazokra, akik maguknak falaztak. Az ellenzéki előválasztás első fordulójában minden megyében és megyeszékhelyen győztes, a 106 körzetben 85 győzelmet arató Dobrev Klára többek között ugyanis annak köszönheti a sikerét, hogy az elszámoltatás ügyét ő képviseli a legkövetkezetesebben. S ezt szeretném itt és most a tisztelt Ház falai között is megerősíteni. A Demokratikus Koalíció ugyanis nem adóztatná meg a lopott vagyont. Ha ezt tennénk, az azt jelentené, hogy valamilyen módon legitimnek vagy elfogadhatónak tekintenénk a lopást, a közvagyon dézsmálásának bármilyen formáját. A Demokratikus Koalíció számára ez elfogadhatatlan. Nem, nincs és nem is lesz Tiborcz-adó. Vagy nem lesz Mészáros-mentőöv sem, ezeket a pénzeket ugyanis egyszerűen vissza fogjuk venni. A 2022 áprilisa után követendő szabály számunkra ugyanis roppant egyszerű: a lopott pénzt visszavesszük, a bűnösöket pedig börtönbe fogjuk zárni. A következő kormány egyik legfontosabb feladata lesz ugyanis, hogy Magyarország csatlakozzon az Európai Ügyészséghez, segítve a büntetőügyek feltárását és a felelősök elszámoltatását. És hát, bizony távoznia kell a legfőbb ügyésznek, annak az embernek, aki számos fideszes politikus elleni büntetőügyben nem végzett érdemi nyomozást, más esetekben pedig ellenzéki politikusokat akart és akar jelenleg is meghurcolni ártatlanul vagy hamis vallomással kicsikarva. A félretolt ügyeket és feljelentéseket, amelyek ott pihennek valamelyik íróasztal fiókjában, újra elő fogjuk venni, és új vizsgálatokat fogunk indítani. És hát, az elszámoltatás része az is, hogy visszaadjuk végre a magyaroknak az önök által elbitorolt Balatont, a szállodákat, a termőföldeket, a gyárakat, a pénzintézeteket, az egyetemeket és a jó ég tudja még, hogy mi mindent. S ahogy Dobrev Klára is mondta, addig nincs béke, amíg nem történt meg az elszámoltatás. Ha valaki pedig azt gondolja, hogy kormányváltás létezik elszámoltatás nélkül és minden változatlan maradhat, az, kérem szépen, ordas nagyot téved. Ez azt jelentené, hogy az új kormány akár hónapokon belül is megbukhatna. Az ország a felelősök megnevezését és az elszámoltatást várja az új kormánytól. Dobrev Klára pedig úgy, ahogy eddig, ezután is eszerint fog cselekedni. Ehhez adott, mégpedig pokoli erőt és lehetőséget, támogatást a kimagasló részvétel mellett megtartott előválasztási első forduló. Ezen az úton megyünk tovább, és önök, a Fidesz és az Orbán-kormány pedig készüljenek nyugodtan arra, hogy az elkövetett bűncselekményeket ki fogjuk vizsgáltatni, a bűnösöket pedig meg fogjuk büntetni. Köszönöm szépen.
Köszönöm szépen. A kormány nevében Orbán Balázs államtitkár úr válaszol. Parancsoljon!
Köszönöm szépen a szót. Tisztelt Elnök Úr! Tisztelt Ház! Tisztelt Képviselő Úr! Ön a dicsőséges triumfáló felszólalásában tulajdonképpen bejelentette, hogy a Demokratikus Koalíció és Gyurcsány Ferenc megnyerte az előválasztást. Szerintem ez fedi a valóságot. A kommunisták egy dologban mindig is nagyon-nagyon jók voltak, ez az egy dolog pedig a leszalámizás volt. Ez nem valamifajta gonosz hentesek fondorlatos művelete, hanem egy olyan politikai manőver, aminek a végén mindenkinek a szalámivég jut. Valóban, ez történt most is az előválasztáson, önök leszalámizták a többi ellenzéki pártot, és odaadták nekik a szalámivéget. Ez kétségtelenül egy politikai teljesítmény, ilyen értelemben tehát csak gratulálni tudok. Egy dolgot viszont szeretnék egyértelművé tenni, azt, hogy mi a polgári oldalon nem fogjuk hagyni azt, hogy Gyurcsány Ferenc és az ő pártja visszatérjen a hatalomba, és mindent meg fogunk tenni, hogy ezt megakadályozzuk. Miért fontos az, hogy ezt megakadályozzuk? Azért, mert sok ígéretet is hallottunk itt az ön felszólalásában, de egy dolgot a kommunisták sosem értettek, azt, hogy az ígéretek attól ígéretek, hogy nem hat rájuk a körülmények megváltozása. Ezt önök sosem értették és sosem tudták megtartani. Önök ígértek már 15 évvel ezelőtt is fűt-fát-virágot, ígértek most is a magyar embereknek fűt-fát-virágot, csak aztán a valóság egészen másként alakul. A valóságban 15 évvel ezelőtt az történt, hogy Gyurcsány Ferenc még miniszterelnökként beismerte, hogy államcsőd szélére kormányozta az országot, és hogy a kampányban becsapták az országot. Kiderült, hogy a baloldal akkori ígéretei helyett IMF-hitelek, adóemelések és megszorítások következnek. Önök beszélhetnek bármit nyugdíjemelésről, családi adókedvezményekről, fiatalok támogatásáról, ez mind csak mese. Amikor kormányon voltak, elvették a 13. havi nyugdíjat, megszüntették a családtámogatási rendszert, elvettek egyhavi fizetést, elvették a bért a magyar emberektől. Itt ülnek az Országgyűlésben a baloldalon olyan parlamenti képviselők, akiknek szintén elvették a fizetését például akkor, amikor egyetemi alkalmazottak voltak. Kétszeresére-háromszorosára emelték a gáz és a villany árát, fizetőssé akarták tenni egy válsághelyzetben az egészségügyet és a felsőoktatást. Az önkormányzatok kapcsán pedig csak annyit lehet mondani, hogy 800 milliárd forintot nem kaptak meg az önkormányzatok, amiket a kötelező állami feladatok ellátására kellett volna fordítaniuk. [[11.30]] Pont az ellenkezőjét, pont azt csinálták, önök, kommunisták egyébként is mindig azt csinálják, amivel az ellenfeleiket vádolják. Ugyanez volt akkor is, és ugyanez van most is. Az önkormányzatok kapcsán például 800 milliárd forintot vettek ki az önkormányzatok zsebéből, és akkor arról még nem is beszélek, hogy milyen szégyenteljes kampányt folytattak a kettős állampolgársággal és a határon túli magyarokkal szemben. Tehát az a helyzet, tisztelt képviselő úr, hogy lehet itt különböző politikai blöfföket megfogalmazni, mi is pontosan tudjuk és a magyar emberek is pontosan tudják, hogy ebből önöknek semmit nem szabad elhinni. Azt sem szabad elhinni önöknek, amit kérdeznek. Egyébként pedig ahogy szép kommunista tempóban leszalámizták az ellenzék többi pártját az előválasztásnak nevezett Gyurcsány-színjátékban, ahhoz gratulálni szeretnék. Végezetül egy utolsó megjegyzést, hogyha megenged: azt mondta képviselő úr ezen itt nagyon jót derültünk , hogy nem akarják megadóztatni az ellopott vagyont. Ezt megértem, mert ha megadóztatnák az ellopott vagyont, akkor ki kellene költözni az Apró-villából. Az önöknek nagyon nem lenne jó. Köszönöm szépen, hogy meghallgattak. [[Taps a kormánypárti padsorokból.]]
Tisztelt Országgyűlés! Korózs Lajos képviselő úr, az MSZP képviselője, „Aktuális kérdésekről” címmel mondja el napirend előttijét. Parancsoljon!
Köszönöm szépen. Tisztelt Ház! Képviselőtársaim! Október 1-je volt az idősek világnapja, és azt hiszem, a patkó mindkét oldalán ülő képviselők egyetértenek abban, hogy az időskori jövedelembiztonság minden olyan embernek, aki nyugdíjas, jár, és nem csak egyesek kiváltsága. Nos, az elmúlt években sajnálatos módon a kormányzati politika következtében a helyzet nem így alakult. Többször elmondtam, nézzük végig, csak ilyen nyuszifülszerűen felsorolva [[Dr. Rétvári Bence: Nyuszifül?]] , hogy milyen problémák vannak a nyugdíjrendszerben, hiszen ezeket időközben lehetett volna orvosolni. Egy. A nyugdíjrendszer elveszítette a rugalmasságát, magyarul nincs semmilyen lehetőség arra, hogy bárki elmenjen nyugdíjba a korhatár előtt. A másik: az alacsony nyugdíjak felzárkóztatására több év alatt nem került sor, holott az ellenzéki pártok ezt mindig követelték. Továbbá nem tudták megállítani a nyugdíjak polarizálódását, és áttértek az inflációkövető nyugdíjemelési technikára, és ehhez párosult az évről évre, 2017 után pedig, azt hiszem, konzekvensen követett alultervezett infláció. Nos, ez a problémahalmaz jelenti mindazt, amivel szembe kell nézni a jövőben. Azt gondolom, a következő kormánynak nincs más lehetősége, mint hogy végigmenjen ezen a hibalistán. A legeslegnagyobb problémának most én az inflációkövető nyugdíjemelési technikát látom, hiszen elég elmenni egy bevásárlócsarnokba vagy éppen egy piacra megnézni az árak alakulását. 3 százalékos inflációkövető nyugdíjemelést állított be a költségvetésbe a kormány, holott mindenki tudta, hogy ennél lényegesen magasabb lesz a drágulás, az infláció, még a jegybank is lényegesen magasabb inflációval tervezett, mint ami elfogadásra került. Én azt látom, hogy csűrik-csavarják a törvény adta lehetőségeket. Ennek eredményeképpen július 1-jével ugyan kaptak egy 0,6 százalékos kiigazítást a nyugdíjasok, és nagy valószínűséggel, ahogy az árak alakulását az év második felében látjuk, talán még novemberben is lesz valamiféle kiigazítás, de ez vajmi kevés. Ez csak egy tapasz, ugyanis arról van szó, hogy a nyugdíjasok éveken keresztül, ha tárgyévet veszünk, akkor hónapokon keresztül hiteleznek gyakorlatilag a kormánynak. Nézzék, a dél-hevesi térségben, ahol én élek, 70-80 ezer forintból élnek a nyugdíjasok. Ha ezt a 0,6 százalékos júliusi kiigazított „nyugdíjemelést” ezt idézőjelbe tettem vesszük alapul, akkor ez olyan 25-30 deka lecsókolbászra volt elég. A másik ilyen probléma a bérektől való leszakadás mértéke. 2010 után, ahogy említettem, amikor áttértek az inflációkövető nyugdíjemelésre, akkor két adatot citálok csak ide, pontosabban arányokat említek a nettó bérek átlagához képest az átlagnyugdíjak, GDP-arányosan mondom természetesen, majd később erre is kitérek, olyan 74 százalékát érték tehát a nettó bérek a nyugdíjak átlagát viszonyítva össze, most ez csak 54 százalék. Ha megnézzük a GDP-arányos kifizetéseket, akkor az látszik, hogy 2010-ben mintegy 11,2 százalékát fordítottuk nyugdíjkifizetésekre, és ez mára 8,3 százalékra zsugorodott. Magyarul a gazdaság bővüléséből az elmúlt 10-11 évben a nyugdíjasok vajmi keveset kaptak, és ez érzékelhető egyéb statisztikai mutatókban is. Az elmúlt tíz évben a nyugdíjasok szegénységi rátája háromszorosára emelkedett. 2010-ben 4,9 százaléka volt a nyugdíjasoknak, akik szegénységben éltek, és 2020-ra 2019-es adatot mondok ez 14,8 százalékra nőtt. Nos, hogyha az inflációkövető nyugdíjemelés technikájával szemben a svájci indexálás szerint, amit szintén több parlamenti párt és frakció követelt, végezték volna el a nyugdíjemelést, akkor bizony most a 150 ezer forintos átlagos nyugdíjjal szemben 185 ezer forintnak kéne lenni az átlagnyugdíjnak. Hangsúlyozni szeretném, azért a nyugdíjasok közel kétharmada persze nem kapja meg az átlagot. Értik, ugye, képviselőtársaim? Mintegy 35 ezer forint/hó, amivel megrövidíti a kormány a nyugdíjasokat. Ez éves szinten 420 ezer forintot jelent. Most persze lesz majd nyugdíjprémium, amelyet annak idején még mi vezettünk be, csak ennek éppen a fedezetét nem látja az égvilágon senki. Ugyan a költségvetésbe be van állítva 53,4 milliárd forint, csakhogy ehhez kéne még 146 milliárd. Remélem, nem hitelből kívánják ezt finanszírozni. Köszönöm szépen.
Köszönöm szépen. A kormány nevében Rétvári Bence államtitkár úr válaszol. Tessék!
Köszönöm szépen a szót, elnök úr. Tisztelt Képviselő Úr! Tisztelt Ház! A baloldal mindig becsapta a nyugdíjasokat. A választás előtt mindig ígérgetett, aztán a választás után csak elvett a magyar nyugdíjasoktól, a magyar idősektől. Így volt ez, mondjuk, 15 évvel ezelőtt is: amikor már tudták a választás előtt, hogy megszorítások következnek, már túl voltak tucatnyi rezsiemelésen, azt mondták az idős embereknek, hogy egy biztonságos korszak fog következni, aztán elvették a 13. havi nyugdíjukat. Itt ön is része volt annak a kormányzatnak, amelyik itt a parlamentben elvette az emberek, az idős emberek 13. havi nyugdíját, tisztelt képviselő úr. Ön pedig személyesen azt mondta most azt mondta, hogy jár persze minden idős embernek a megbecsülés és a biztonság , éppen amikor ezért felelős államtitkár volt, akkor meg azt mondta, hogy nem kell minden embernek, miután megöregedett, automatikusan idősek otthonába kerülni, hogyha erre igénye van, és a többi, és a többi. Ott akkor valahogy másfajta húrokat pengetett, tisztelt képviselő úr. De másfajta véleménye volt az ön házi szakértőinek is erről, hiszen Ferge Zsuzsa azt mondta önökről, hogy 2008-ban Magyarország volt az egyetlen válság érte állam, amely semmit, egyáltalán semmit, egy gyufaszálat sem tett keresztbe azért, hogy a válság nyilvánvaló veszteseivel valami történjen. Magyarul, amikor önök kormányon voltak, még a saját szakértőjük, Ferge Zsuzsa szerint is az idősekért, akik nyilván egy válságban fokozottan kitettek, azokért semmit sem tettek önök, tisztelt képviselő úr. Mi ezzel szemben igyekeztünk a nyugdíjak biztonságát megteremteni. Az önök nyugdíjszámítási módszerével több tízezer forintot vettek volna ki az elmúlt évek java részében a nyugdíjasok zsebéből, ami nyugdíjszámítási módot önök javasoltak, tisztelt képviselő úr. Mi viszont megőriztük a nyugdíjak értékét, több mint 44 százalékkal növekedtek a nyugdíjak, ha számszerűen nézzük, és ha a vásárlóértékét nézem, akkor ez körülbelül egy 10 százalékos emelkedést jelent. Miért? Mert olyan nyugdíjszámítási rendszert hoztunk létre, amelyben a nyugdíjasok nem tudnak rosszul járni. Akár magasabb az infláció a tervezettnél, akár alacsonyabb, a nyugdíjasok csak jól járhatnak, hiszen ha magasabb az infláció, akkor kompenzációval kipótoljuk azt a pénzt, amennyivel jobban romlott a forint, mint amennyivel az év elején számoltunk, ha pedig alacsonyabb az infláció, jó pár ilyen év volt, akkor önök azt támadták, hogy a kormány miért túl magas inflációval számol. Emlékezhetünk, ugyanebben a parlamentben ugyanönök akkor azt mondták, hogy az a szándéka a kormánynak, hogy direkt fölétervezi az inflációt, hogy utána nagyobb cselekvési szabadsága legyen. Nos, amikor pedig fordított helyzet van, amit önök ugyanúgy kritizálnak, mint a mostanit, akkor pedig a nyugdíjasok megnyerik azt a különbözetet, és ez beépül a nyugdíjukba; innen van a 10 százalékos emelkedés is, tisztelt képviselő úr. Ami az ön valótlan számait illeti a nyugdíjasok és 65 éven felüliek szegénységi mutatóiról, akik súlyos anyagi nélkülözésben élnek, azoknak az aránya 16,2 százalékról 6,2 százalékra csökkent. Ez a valóság, tisztelt képviselő úr, az Eurostat szerint is meg a KSH szerint is. Ön is idézett egy számot, amivel nagyon megtévesztően azt mondta, hogy háromszorosára nőtt a nyugdíjasok szegénysége. Csakhogy ez nem egy szegénységi mutató, hanem egy összehasonlító szám, amely azt mutatja teljesen pontosan, hogy a medián ekvivalens jövedelem 60 százalékánál kevesebb jövedelemmel rendelkezők aránya, ami így nehezen érthető, de jobban érthető úgy, ha azt mondjuk, hogy ahogy emelkednek a nyugdíjak, mellette emelkednek a bérek is, és ön csak azt mondta, hogy a bérek az emelkedő nyugdíjak mellett még nagyobb mértékben emelkedtek. [[11.40]] Miért? Mert rekordmagasan emeltük meg a minimálbér összegét, ami az összes többi bért is följebb tolta. Azért, mert csökkentettük a munkavállalói adókat 36 százalékról 15 százalékra, azért, mert csökkentettük a munkaadói adókat, több mint 33 százalékról szintén 15 százalék közelébe, és ezáltal a fizetések elkezdtek fölfelé kúszni. Hála istennek, hiszen a jövő nyugdíjasai így nagyobb nyugdíjat fognak kapni. De ön azt támadja, tisztelt képviselő úr, hogy magasabb minimálbér-emelés van, hogy magas béremelkedés van, és a jövő nyugdíjasai még nagyobb nyugdíjat kapnak, miközben egyébként a normál nyugdíjak is emelkednek nem úgy, mint önöknél. Mert önök voltak az egyetlenegy kormány a rendszerváltás óta sőt, lehet, hogy az egész magyar történelemben nem találunk még egy magyar kormányt; lehet, hogy a kommunisták a hatalmuk elején ezt megtették, de mások nem nagyon , hogy az emberek nyugdíjából elvettek. Az időskorunk biztonságának, mióta van társadalombiztosítási rendszer, a nyugdíj-kiszámíthatóság az alapja. És ezt az alapbiztonságot csak és kizárólag a kommunista rendszeren kívül a posztkommunisták tették meg, hogy Magyarországon megrengették; hogy több száz milliárdos lyuk volt a nyugdíjkasszában, és önök voltak az egyetlenek, akik elvettek az idős emberek nyugdíjából, juttatásából. Tisztelt Képviselő Úr! Ezért hiteltelen, amikor itt föláll, és bármit az idősek kapcsán mond, tisztelt képviselő úr. Mert senki más a nyugdíjrendszerbe vetett alapvető bizalmat hogy az én nyugdíjam kiszámítható, és kevesebb nem lehet, csak több , csak és kizárólag önök törték meg, úgyhogy a nyugdíjasok nemcsak a 15-szörös rezsiemelés, a nyugdíjcsökkenés kapcsán [[Az elnök a csengő megkocogtatásával jelzi az időkeret leteltét.]] , hanem önöktől minden téren, azt hiszem, csak tarthatnak. Számukra a biztonságot csak a Fidesz-kormány jelenti, hogy ne történjen meg még egyszer az, ami megtörtént 15 évvel ezelőtt. Köszönöm szépen. [[Taps a kormánypárti padsorokban.]]
Tisztelt Országgyűlés! Brenner Koloman képviselő úr, a Jobbik képviselője, az Országgyűlés alelnöke következik: „A Fidesz egypárti túlhatalmát kell lebontanunk!” címmel. Parancsoljon!
Köszönöm a szót. Tisztelt Elnök Úr! Tisztelt Ház! [[Dr. Rétvári Bence: Hol van Jakab Péter? Hol az elnök?]] Először is szeretném annak az ezer és ezer magyar polgárnak megköszönni a részvételét az előválasztáson, akik végrehajtották ezt a nagyon nehéz és történelmi feladatot [[Dr. Rétvári Bence: Miért nem Jakab Péter köszöni meg?]] hiszen nekünk nem áll a rendelkezésünkre egy teljes államapparátus, mint a Fidesznek. Mi, a hat együttműködő ellenzéki párt a nagyon nehezen összerakott költségvetésünkből és nagyon sok ingyenmunkával tudtuk ezt végrehajtani. Nagyon nagy köszönet jár minden olyan magyar polgárnak, akinek fontos a kiegyensúlyozott polgári demokrácia. [[Dr. Rétvári Bence: Jakab Péter miért nem köszöni meg?]] Az egy érdekes fejlemény, hogy miután a soproni régióban 72 százalékkal megnyertem az előválasztást, valószínűleg éjjel már előkészítették mindannyiunkról a 106 előválasztás győzteséről azt az egyengrafikát, miszerint mi vagyunk a baloldal jelöltje. [[Dr. Varga-Damm Andrea közbeszól. Dr. Rétvári Bence: Így van!]] Ez egy eléggé érdekes probléma, mondjuk, az én esetemben, aki már akkor soproni poncichter polgárként polgári és konzervatív gondolkodású voltam, amikor az önök miniszterelnöke még Soros-ösztöndíjjal Oxfordban tanult ’90-ben szélsőséges liberális politikusként, hogy a szintén soproni Szájer József nagyon mély keresztényi hitéről már ne is beszéljek, ugye. És azért ebből a szempontból az önök arcátlanságának és propagandájának azért nincs határa, úgy látom. Hála istennek, minél több… illetve az egész kampány alatt nagyon sok soproni és környéki polgárral beszéltem, ezt a hazugságot, hála istennek, nem sokan hiszik már el önöknek. A Jobbik, az ellenzék egyetlen jobboldali, keresztényszociális alapon politizáló néppártja azért vett részt ezen az előválasztáson, mert olyan rendkívüli történelmi helyzetet éltünk, ahol közösen kell lebontanunk a Fidesz egypárti túlhatalmát. Ráadásul mi hiszünk a tisztességes, kiegyensúlyozott polgári demokráciában. Jelzem, az Európai Unió alapító atyjai Konrad Adenauer, De Gasperi, Schuman ugyanolyan keresztényszociális politikusok voltak, és egy szociális piacgazdaságra és polgári demokráciára épülő jólétet és szabadságot akartak hazánknak is [[Dr. Rétvári Bence: Elégettétek az EU-s zászlót! EU-s zászlót égettetek!]] , és ráadásul az önök egypárti túlhatalma viszont kivezeti hazánkat az Európai Unióból, és keleti, egypárti autokratikus rendszerek felé adósítja el hazánkat. A legnagyobb áldozatot is a néppárti Jobbik hozta, hiszen ebben az előválasztásban, főleg a kisebb településeken az önök Döbrögijei, az önök polgármesterei és képviselői a polgármesteri hivatalokból figyelték, hogy ki megy oda szavazni. Ennél aljasabb dolog nincs a földön, hogy az önöknek kiszolgáltatott magyar polgárokat megfigyelik ávósként! Tehát gyakorlatilag az önök megfélemlítése ellenére nagyon sokan elmentek szavazni [[Dr. Balczó Zoltán és dr. Rétvári Bence többször közbeszól.]] de az tény, hogy sajnos a kisebb településekre nem jutottak el nagyon sokszor az urnák, ezért aztán a Jobbik szavazóinak jelentős része most nem tudta leadni a szavazatát [[Dr. Rétvári Bence: Gyurcsány itt lesz?]] de a jó hír az, hogy áprilisban le fogják adni a szavazatukat az ellenzéki együttműködésre. És így tudtunk 29 a 106-ból 29 egyéni győzelmet elérni [[Dr. Völner Pál: A DK-val.]] tehát a jobbközép Jobbik lesz a következő parlament egyik legnagyobb frakciója, ez már bizonyosan kijelenthető, és azt gondolom, hogy ez jól van így. [[Dr. Rétvári Bence: Kínos!]] Hiszen a hat ellenzéki párt együttműködésével majd felálló nemzeti egységkormányunkban nekünk lesz az a szerepünk, hogy gyakorlatilag kiegyensúlyozott, olyan nemzeti minimumokat képviseljünk ebben a nemzeti egységkormányban, amit a körülbelül tíz hónapja már előkészített közös kormányprogramunkban, legalábbis fő vonalakban már le tudtunk fektetni. Ez aztán nemsokára majd, november-de-cember tájékán a szélesebb közvélemény számára is ismertté válik. A nemzeti egységkormányunk miniszteriális struktúrájának kialakítása után kell pozíciókat osztogatni, szeretném még leszögezni, hiszen mi úgy gondoljuk, hogy kell mindenképpen oktatási tárca külön, kell külön oktatási és egészségügyi tárca, és így tovább, majd ezek után természetesen úgy kívánunk részt venni abban a nemzeti egységkormányban [[Dr. Rétvári Bence: Előbb választást kell nyerni!]] a választások megnyerése után, hogy az a Jobbik profiljának és társadalompolitikai céljainak megfeleljen. Azt gondolom, hogy történelmi célunk az, hogy úgy bontsuk le a Fidesz egypárti túlhatalmát, hogy megmutassuk, hogy ez nem azt jelenti, hogy egy jobboldali és baloldali pártharcról van szó, hanem az egyik oldalon az együttműködő ellenzéki pártokkal a teljes politikai palettát lefedő, olyan nemzeti egységkormány jön majd létre, amely önöket odaküldi, ahova valók: a történelem szemétdombjára. Köszönöm a figyelmet. [[Taps a Jobbik padsoraiban.]]
Tisztelt Országgyűlés! A kormány nevében Dömötör Csaba államtitkár úr reflektál. Tessék!
Köszönöm a szót, elnök úr. Nem tudom, hogy lehete kérdéssel kezdeni a választ, de azért megteszem. [[Dr. Brenner Koloman: Mivel nem tudok válaszolni, ezért nem.]] Hol van Jakab Péter? [[Dr. Rétvári Bence: Hol van? Közbeszólások a Jobbik soraiból, köztük dr. Brenner Koloman: Hol van Orbán Viktor?]] Hol van Jakab Péter? [[Közbeszólás a kormánypárti oldalon: Hol van Hadházy?]] Azoknak volt igazuk ugyanis, akik szerint Jakab Péternek nem lesz bátorsága ahhoz, hogy a parlamentben megpróbálja elmagyarázni az elmúlt napok történéseit, és azoknak lett igazuk, akik szerint másnak kell majd elvégezni ezt a feladatot. Önt ezért a munkáért egyébként nem irigylem. Félreértés ne essék, elvagyunk a jobbikos magyarázkodások nélkül, de talán vannak olyan jobbikos szavazók, akik várnának egy őszinte magyarázatot. Nem tudjuk, hogy mennyire lehet kiindulni az előválasztásnak nevezett történések eredményeiből, de ha ki lehet, akkor elmondhatjuk, hogy Jakab Péter a negyedik lett; a negyedik helyre száműzték. Hiába az egyre agresszívabb jelzők, az újabb szinteket lépő provokációk, a Jobbik elnöke negyedik lett. Mindent elmond a politikája fogadtatásáról, hogy szűkebb hazájában, Miskolcon sem nyert, ami egyébként nem először fordul elő; úgy sem, hogy egy másik választókerületben Miskolcon a Gyurcsány-pártot kellett támogatnia. A Jobbik elnöke folyvást a népre, a melósokra hivatkozik, mint aki őket képviseli. Az eredmények azt mutatják, hogy akikre hivatkozik, köszönik szépen, de nem kérnek belőle, még a baloldalon sem. Egy korábbi interjúban arról is beszélt az ön pártelnöke, hogy a vidéken élőket kell megszólítania; egyébként minősítette őket. Hát, ez sem sikerült. Ami az ön eredményeit illeti, mert hivatkozott rá: nem tudunk eltekinteni két alapvető körülménytől. Az egyik az, hogy miközben ön azt állítja, hogy valamiféle grafikusnak kellett azt állítania, hogy önt a baloldal támogatja, ez mindenféle grafikus nélkül is nyilvánvaló volt mindenkinek. Itt van előttem a Győr-Moson-Sopron megyei 4. választókerület eredménye. Brenner Koloman támogatói: LMP, Momentum, Demokratikus Koalíció, tehát a DK. [[Dr. Völner Pál: Hoppá!]] Most ezt miért próbálja meg letagadni, képviselő úr? [[Dr. Brenner Koloman közbeszól. Közbeszólások a kormánypárti oldalon, köztük: Büszkén. Baloldali előny.]] Ilyen körülmények között egyáltalán nem meglepő, hogy a baloldali előválasztáson ön 3200 szavazatot kapott, úgy, hogy 2018-ban még 10 ezret kapott. Igaz, az is csak 18 százalékos eredményre volt elég, tehát Sopronban sem kérnek az önök és a baloldal elvtelen paktumából. [[11.50]] Most feltehetjük azt a kérdést, hogy ezek után… másképp fogalmazom meg. Tehát vajon mire volt jó ez az egész, mindaz, amit Jakab Péter az elmúlt hónapokban bemutatott? Egy percig ne gondolja senki, hogy a véletlen igazgatta a történéseket. Jakab Péternek pont az volt a feladata, hogy átvigyen a baloldalra egy nemzeti pártot, és pár listás helyért cserébe lerakja a posztkommunisták lába elé. És meg is tette! Meg is tette, és miután megtette, már semmi szükségük Jakab Péterre. Ezért osztották rá a negyedik helyet. Balhézhat éppen tovább a parlamentben, elmehet testőrös túrákra, vagy éppen fotózhat ételeket [[Ungár Péter: Ti is csináljátok!]] , de nagyjából ennyi lesz a feladata. Arról azért gondoskodtak, hogy a tagságnak ezek után ne legyen beleszólása abba, hogy hogyan is néz ki a Jobbik jövője. Ön most egypártrendszerezett, hogyha jól idézem fel, talán ezt a kifejezést használta, miközben nagyon is jól tudja, hogy Jakab Péter jogi értelemben is bebetonozta magát az elnöki székbe. És akik annak idején felhívták erre a figyelmüket meg az ő figyelmét, őket eltávolították azóta a pártból. Szóval, ami történt, az az, hogy felperzseltek, kiüresítettek egy nemzeti pártot. Az előző elnök úgy fogalmazott, hogy elvette a Jobbik lelkét, a mostani elnökük pedig gondoskodott róla, hogy ne is legyen meg soha. Most, hogy a negyedik hellyel már azt is tudjuk, hogy ennek mi az ára, hadd kérdezzem meg önt is és az ön körül ülőket is: megérte? Megérte, tisztelt képviselő úr? Bárhogy is legyen, akiknek továbbra is számít az ország függetlensége, a nemzeti érdekek képviselete, a családok támogatása, az ország biztonsága, a hazai vállalkozások támogatása, tehát mindezt összefoglalva, Magyarország erősödése, a kormányra és a kormánypártokra most is és ezután is számíthat. Még egy kérdést hadd tegyek fel! Ön, mint aki, ha jól idézem fel, történelemtanár volt, abban azért segítsen, hogy a fojtófogás, a testőrökkel való felvonulás, az uniós zászló elégetése vagy éppen a tetőcsúszdázás hogyan is viszonyul a kereszténydemokráciához, ahhoz, amit az imént említett. Köszönöm, hogy meghallgatott. [[Taps a kormánypárti sorokból.]]
Tisztelt Országgyűlés! A KDNP képviselője, Aradszki András képviselő úr szólhat most: „Az időskorúak szerepe a magyar társadalomban” címmel mondja el véleményét. Parancsoljon!
Köszönöm a szót, elnök úr. Tisztelt Elnök Úr! Tisztelt Ház! Pénteken, október 1-jén az ENSZ jóvoltából immár 21. alkalommal ünnepeltük az idősek világnapját. Magyarországon ma mintegy 2,2 millió nyugdíjas, idős honfitársunk él. Mi ilyenkor megköszönjük nekik életük munkáját, azt, hogy felépítették és fenntartották nekünk ezt az országot, hogy vállaltak és felneveltek minket, és ezért mindannyian hálásak vagyunk. A világnapi megemlékezés különösen alkalmas arra, hogy megkíséreljük pontosan meghatározni, hogy milyen az idősek szerepe a mai magyar társadalomban. Egy mondatban összegezve: őket tartjuk a jövőnk kezdetének és nemzeti örökségünk átadóinak. Szerepük nélkülözhetetlen és meghatározó. Számunkra ők nem haszontalan, a társadalom számára terhet jelentő közösség, hanem a teremtett ember, vagyis az emberi méltóságnál fogva a megértés, az elfogadás, a megbecsülés és a szeretet hordozói. Tisztelt Ház! Ferenc pápa idén januárban hirdette meg a nagyszülők és az idősek világnapját. Július 26-án, Szűz Mária szüleinek ünnepéhez kötődően a következőket mondta: „Ma új szövetségre van szükség a fiatalok és az idősek között, meg kell osztani az élet közös kincsét, együtt kell álmodnunk, de le kell győznünk a generációk közötti konfliktusokat, hogy mindenki számára készítsük a jövőt. Ők azok az értékes kenyérdarabkák, amelyek életünk asztalán maradtak, és amelyek még táplálhatnak bennünket olyan illattal, amelyet elvesztettünk: az irgalom és az emlékezés illatával.” Eddig az idézet. Tisztelt Ház! Ne veszítsük el az emlékezetet, amelynek az idősek a hordozói, mert mi ennek a történelemnek a gyermekei vagyunk, és gyökerek nélkül el fogunk sorvadni. Tisztelt Elnök Úr! Tisztelt Ház! Amikor a szentatya az eucharisztikus kongresszus alkalmával hazánkban tartózkodott, egyetértését fejezte ki a gyermekek és a családok védelmére hozott intézkedéseinkkel. Gondolom és remélem, hogy az időskorúak támogatásának hazai keretei biztos, erősödő alapjait képezik a fiatalok és idősek szövetségének a jövőben. Mert tény, hogy a Fidesz-KDNP-pártszövetség 2010-es győzelme óta a korábbi baloldali elvonásokkal és megszorításokkal szemben egyre szélesednek az idősek támogatásai. Magyarországon törvény garantálja, hogy megőrizzük a nyugdíjak vásárlóértékét, és biztosítsuk az inflációkövető nyugdíjemelést. Ezért 2010-hez képest a nyugdíjak 44,7 százalékkal emelkedtek, vásárlóértékük pedig 10 százalékkal nőtt. Csökkentettük a rezsit, ami ma is több tízezer forintot hagy a nyugdíjasoknál. Elindult a nagyszülői gyed, és a nyugdíj mellett a munkát vállaló időseknek a jövedelmük után már csak kizárólag 15 százalékos személyi jövedelemadót kell megfizetniük. A gazdasági növekedésnek köszönhetően már évek óta nyugdíjprémiumot tudunk fizetni, és így lesz az idén is. Nyugdíjprémium kifizetésére a baloldali kormányok ideje alatt egyszer sem került sor. A koronavírus-járvány okozta válság ellenére sem hagytuk magukra az időseket, szemben a baloldallal a pénzügyi válság idején, akik elvontak a nyugdíjasoktól jelentős összegeket. A gazdaság újraindításának egyik jelentős lépése, hogy visszaépítjük a baloldal által elvett 13. havi nyugdíjat. Tisztelt Ház! A felsorolt intézkedések azt igazolják, hogy az időskorúak csak ránk számíthatnak. Az elmúlt tíz évben kiemelt feladatnak tartottuk, hogy az időskor megélésének feltételeit hosszú távon biztosítsuk, mert dolgunk az, Ferenc pápát idézve, hogy ne feledkezzünk meg róluk, szövetkezzünk velük, tanuljunk meg megállni elismerni őket, meghallgatni őket, sose dobjuk el őket. Őrizzük őket szeretetben, és tanuljuk meg megosztani velük az időt, jobbakként fogunk kijönni belőle. Köszönöm megtisztelő figyelmüket. [[Taps a kormánypárti sorokból.]]
Köszönöm szépen. A kormány nevében Zsigó Róbert államtitkár úr reflektál. Tessék!
Köszönöm a szót, elnök úr. Tisztelt Országgyűlés! Tisztelt Képviselő Úr! Köszönöm képviselő úrnak, hogy itt a parlamentben szóba hozta ezt a fontos ügyet, hiszen minden társadalom kiemelt feladata az idősek tisztelete, megbecsülése és az idősek biztonságának a garantálása. Ez számunkra nemcsak a nyugdíjas-társadalom nyugellátásának védelmét jelenti, hanem egy olyan komplex szolgáltatási rendszert, amely idős honfitársaink megbecsülését és biztonságát hivatott garantálni, elősegíteni. Október 1-je az idősek világnapja, ilyenkor szüleinket, nagyszüleinket, dédszüleinket ünnepeljük. Köszönjük nekik, hogy tapasztalatukkal és tanácsaikkal segítik mindennapjainkat. Köszönjük nekik az elmúlt évtizedekben elvégzett munkát, amellyel felépítették ezt az országot, hiszen amink van, ami körülvesz bennünket, azt tőlük kaptuk, azzal, hogy gyarapítsuk, védjük meg ezeket az értékeket, és adjuk tovább gyermekeinknek, unokáinknak. Tisztelt Ház! Nem igaz az az állítás, hogy mi tartjuk el a nyugdíjasokat. Éppen hogy ők tartottak el bennünket, hiszen felneveltek, iskoláztattak és segítettek bennünket elindulni az életben. Jó hírünk van a nyugdíjasok számára: a magyar gazdaság sikeres újraindításának köszönhetően idén rekordnagyságú nyugdíjprémiumot tudunk fizetni. A nyugdíjprémium összege a gazdaság teljesítményének fokozatos emelése okán 2017-ben 12 ezer, 2018-ban 18 ezer, 2019-ben pedig 22 ezer forint volt. Ebben az évben a nyugdíjprémium összege egységesen 80 ezer forint lesz. Lett volna 435 ezer olyan ember, aki a nyugdíjtörvény szerint ennél kevesebbet kapott volna, de a magyar gazdaság teljesítménye és a kormány döntése alapján mindenkinek ki tudjuk fizetni a 80 ezer forintot. Ezzel együtt novemberben újabb korrekcióra és nyugdíjkorrekcióra is sor kerül. 2010 óta minden eszközzel igyekszünk megbecsülni idős honfitársainkat. Mint ismert, a nyugdíjak vásárlóértékét, ahogy képviselő úr is mondta, törvény garantálja ma már, és 2010 óta már több mint 10 százalékkal nőtt. Ezenfelül a nyugdíjasok az elmúlt években, négy évben 220 milliárd forint extra kifizetést is kaptak, a nyugdíjprémium mellett Erzsébet-utalvány és rezsiutalvány formájában. 2016-ban, ’17-ben, illetve ’18-ban Erzsébet-utalványban részesültek az idősek, 2019 szeptemberében pedig minden nyugdíjas 9 ezer forint értékű rezsiutalványt kapott. [[12.00]] A 2011-ben bevezetett „Nők 40” kedvezményes nyugdíjat igénybe vevő hölgyek száma július végére meghaladta a 314 ezret. Az előzőekben elmondottak mellett, ahogy képviselő úr is mondta, a többszöri rezsicsökkentéssel szintén érezhető mennyiségű pénzt takaríthattak meg idős honfitársaink, emellett pedig szigorúbban büntetjük az idősek sérelmére elkövetett bűncselekményeket is. Tisztelt Ház! Érdemes felidéznünk, hogy nem volt ez mindig így. Korábban, 2010 előtt a szocialisták nyugdíjadót akartak bevezetni, és ha a Fidesz nem akadályozta volna meg, akkor ez életbe is lépett volna. Háromszorosára emelték a gáz és kétszeresére az áram árát, teljesen kiszolgáltatták az embereket, így az időseket is a külföldi közműszolgáltatóknak. Bevezették a vizitdíjat és a kórházi napidíjat, és ahogy már többször elmondtuk, igen, elvették akkor a 13. havi nyugdíjat az idősektől. Mi ellenben visszaépítjük a 13. havi nyugdíjat. Idén februárban többletjuttatásként a nyugellátás egyheti összegét adtuk oda a nyugdíjasoknak és a nyugdíjszerű ellátásban részesülőknek. Ez nagyjából 2,1 millió nyugdíjast, valamint további 400 ezer nyugdíjszerű ellátásban részesülőt illetett meg. Februárban megkapták a 13. havi nyugdíj első heti részletét, és azon dolgozunk, hogy a 13. havi nyugdíjat gyorsabban vissza tudjuk építeni, azért, hogy a nyugdíjasok jövőre a harmadik, esetleg a negyedik heti többletet is megkaphassák. Tisztelt Országgyűlés! Tisztelt Képviselő Úr! Az idősek biztosak lehetnek abban, nem fogjuk hagyni, hogy közösen elért eredményeinket a baloldal újra elvegye. Meg fogjuk védeni a nyugdíjasokat, és meg fogjuk védeni a nyugdíjakat is. Köszönöm szépen a figyelmüket. [[Taps a kormánypártok soraiból.]]
Köszönöm szépen. Tisztelt Országgyűlés! Napirend előtti felszólalásra jelentkezett a Fidesz képviselő asszonya, Dunai Mónika képviselő: „Aktuális ügyeink” címmel. Parancsoljon!
Köszönöm szépen a szót. Tisztelt Elnök Úr! Tisztelt Képviselőtársaim! A múlt héten Budapestre látogatott az Európai Parlament LIBE bizottsága, hogy nyomást helyezzen Magyarországra, és a baloldal mellett kampányoljon. Az Európai Parlament baloldali többségének az szúrja a szemét, hogy Magyarország nem hajlandó beengedni az óvodákba és iskolákba az LMBTQ-propagandát, és nem hajlandó betelepíteni a migránsokat. A Magyarország elleni támadások azóta lángoltak fel újra, hogy az Országgyűlés júniusban elfogadta a gyermekvédelmitörvény-csomagot. A magyar baloldal képviselői az Európai Parlamentben és itt az Országgyűlésben is minden alkalommal, amikor csak tehetik, csatlakoznak ezekhez a támadásokhoz, sőt sokszor egyenesen ők vezetik őket. A Fidesz álláspontja ezekben a kérdésekben egyértelmű, világos és a kezdetektől fogva változatlan: meg kell védeni a gyermekeket az agresszív LMBTQ-propagandától, a gyermekek szexuális nevelése pedig kizárólag a szüleik joga. Ebben a magyar emberek támogatására támaszkodunk. A nemzeti konzultáción a válaszadók 97 százaléka értett egyet azzal, hogy helyes, hogy törvény szabályozza, korlátozza a gyermekekre irányuló szexuális propagandát. Néhány hónap múlva pedig az emberek, Európában egyedülálló módon, népszavazáson mondhatják el, hogy mit gondolnak erről. Tisztelt Képviselőtársaim! A LIBE látogatásának lezárulta után a delegáció francia és spanyol tagja azt mondta: legfőbb ideje lenne véget vetni a Magyarország ellen zajló boszorkányüldözésnek. Kifejtették, a baloldal arra használja az uniós intézményi kereteket, hogy újra és újra támadásokat indítson a demokratikusan megválasztott magyar kormány ellen. A képviselők szerint, bár rengeteg emberrel találkoztak, akiknek nagyjából háromnegyede a baloldal embere, egyetlenegy konkrét példát sem tudtak felhozni arra, hogy miként sérült a jogállamiság Magyarországon. Mindezen tények ellenére nem kérdés, hogy mi lesz a LIBE küldöttségének jelentésében. Ez teljesen független attól, hogy mit tapasztaltak Magyarországon. A Soros-hálózat és a baloldal már előre megírta az ítéletet. A küldöttség tele volt bevándorláspárti és LMBTQ-aktivista emberekkel, a delegáció vezetője pedig már a látogatás előtt hazánk uniós szavazati jogának felfüggesztését kérte a gyermekvédelmi törvény miatt, és volt a csapatnak egy olyan tagja is, akinek a pártja nemrég még a „Kommunisták” volt. Ugyanennek a képviselőnek a neve szerepel azon a néhány éve kiszivárgott listán, amely a Soros-hálózat megbízható európai parlamenti szövetségeseit sorolja, és az sem mellékes, hogy azok az NGO-k, amelyekkel a delegáció találkozott, az elmúlt években legalább 250 millió forint támogatást kaptak Sorostól. Ez tehát a forgatókönyv, kedves képviselőtársaim. A Soros-szervezetek Magyarországot becsmérlő jelentésekkel árasztják el a nemzetközi nyilvánosságot, amikre aztán a Soros-párti képviselők mint tényekre hivatkoznak. Beszédes az is, tisztelt képviselőtársaim, hogy az egész látogatást arra a hazug Sargentini-jelentésre alapozták, amelyet azután fogadott el az Európai Parlament bevándorláspárti többsége, hogy Magyarország visszautasította a migránsok betelepítését. Külön szégyenteljes, hogy az összeférhetetlenség legalapvetőbb etikai szabályaira fittyet hányva a delegáció tagja volt egy magyar képviselő is, akinek láthatólag az egyetlen fontos feladata az Európai Parlamentben az, hogy a saját hazáját becsmérelje és támadja. Tisztelt Elnök Úr! Tisztelt Képviselőtársaim! Teljesen nyilvánvaló, hogy a jogállamiság csak ürügy. A baloldali képviselők valójában azért érkeztek Magyarországra, hogy Brüsszel magyarországi embereinek, Gyurcsány Ferencéknek a választási kampányát segítsék. Mi azonban továbbra is kitartunk álláspontunk mellett, nemet mondunk az LMBTQ-propagandára, és nemet mondunk a migránsok betelepítésére. Köszönöm szépen a figyelmet. [[Taps a kormánypártok soraiból.]]
Köszönöm szépen. Völner Pár államtitkár úr reflektál. Parancsoljon!
Köszönöm a szót, elnök úr. Tisztelt Képviselőtársaim! Ha belegondolunk abba, hogy a 2000-et követő évtized, tehát a balliberális kormány által vezetett Magyarország és a 2010-et követő időszak után milyen összehasonlítások adódnak különböző területeken, akkor megérthetjük a LIBE bizottság működését. Mert mi történt 2002 után? Minden ígérgetés ellenére gyakorlatilag háromszorosára emelték a gáz árát, kétszeresére a villamos energia árát, akkor, amikor a teljes szektor külföldi kézben volt. Felemelték a jegybanki alapkamatot, úgy, hogy még 2010 után is 7 százalékon állt. Bevezették a devizahitelezést, és gyakorlatilag Magyarország mindig és mindenben engedett Brüsszel nyomásának. S mi történt 2010 után? Bevezettük a multinacionális cégeket terhelő különadókat, bevezettük a rezsicsökkentést, ellenálltunk a migrációnak; s a legújabb ütközési felület, az LMBTQ-szervezeteknek az a fajta működése, amely a szülőknek az alapvető jogát akarja korlátozni, hogy a gyereknevelésben ők határozzák meg, hogy mikor és milyen ismeretekhez juttatnak hozzá. És még egy érdekes összevetés: 2006. 2006. október 23. és az azt megelőző események, amikor gyakorlatilag a balliberális kormány a saját népe ellen vezényelte a magyar rendőrséget, amikor emberek százait vetették törvénytelenül börtönbe, letartóztatásba, összeverték őket, könnygázzal, kardlapozással, gumilövedékekkel okoztak maradandó sérüléseket, s akkor a bölcs Nyugat, Brüsszel hallgatott, nem járt itt a LIBE bizottság, nem járt itt semmiféle szervezet, amely ezt szóvá tette volna. 2010 előtt például a bíróságokon is a Soros-szervezetek oktatták a bírókat, hogy hogyan kell a különböző kérdésekben ítélkezniük, milyen döntéseket kell hozniuk. Ezeket a szervezeteket a bíróság függetlensége érdekében kiszorítottuk a bíróságokról, illetve maga a bíróság szorította ki, ez is az egyik súlyos sérelme ma Brüsszelnek a polgári jogok területén. És ha elérkezünk a mostani konkrét esethez, kérdezem én, hogy milyen uniós dokumentumban vagy hol van leírva az, hogy a LIBE bizottságnak bármilyen hatásköre lenne Magyarországon. Úgy állítja be a balliberális sajtó, mintha itt valami ellenőrző szervezet jött volna, a rossz diákokat leültették a padra, s megállapították, hogy be kell írni a szekundát. Nincs! Nincs olyan dokumentum, amelyik a LIBE bizottságnak ilyen jogköröket adna. Udvariasságból fogadták őket a minisztériumok, bírósági szervezetek képviselői. [[12.10]] Gyakorlatilag, ahogy képviselő asszony is említette, ebből látszik, hogy politikai szervezet a bizottság, hiszen vannak, hogy úgy mondjam, ellenzéki tagjai is, tehát jobboldali képviselők is, akik leírták, hogy feltették a kérdéseket: mondjanak egyetlenegy konkrét ügyet, amely a jogállamiság sérelmét jelentette volna Magyarországon, de nem tudtak mondani; sem a Helsinki Bizottságnál, vagy nem tudom, még milyen sor szervezetnél jártak, nem hangzott el ilyen ügy. Kérdezem én: ügy nélkül hogyan lehet állításokat tenni, hogyan lehet támadni? És láthatjuk, hogy lehet: előre meg lehet írni az ítéleteket, meg lehet hozni a döntéseket, kiállhat ennek a bizottságnak a vezetője, elmondhatja, hogy milyen megállapításokra jutottak anélkül, amit megint csak az itt járó delegáció egyik tagja mondott, hogy egyeztettek volna a delegáció tagjaival; anélkül, hogy olyan többségi véleményt kialakítottak volna, ahol elmondhatta volna mindenki a véleményét. Kérdezem én, hogy ezek után demokratikus szervezetnek tekinthetőe a LIBE bizottság, amikor a saját véleményét sem közösen alakítja ki, hanem egy delegációvezető mondja el a saját véleményét, vagy amivel érkezett ide hozzánk, és ettől nem hagyja magát eltántorítani. Donáth Anna, akinek a neve elhangzott, egy külön érdekesség, hiszen emlékezzünk, amikor gyakorlatilag itt Magyarországon a járványhelyzet miatt be kellett vezetnünk azt a fajta rendeleti jogalkotást, ami a gyors reagálást lehetővé tette, egy momentumos kiszivárgott online beszélgetésben ő elismerte, hogy a kormány csak azt tette, amit egy demokratikusan megválasztott kormánynak a magyar emberek egészsége és a munkahelyek védelme érdekében tenni kellett. De kifelé hazudnak. Ha körülnézünk, akkor megállapíthatjuk, hogy az egész baloldali, úgynevezett ellenzéki összefogás Gyurcsány Ferenc gyermekei: ő a hazugság atyja, ők pedig a gyurcsányi hazugságok továbbvivői, a hazugság gyermekei. Sajnos, ilyen időket élünk, sajnos külföldi szövetségesek is adják ehhez a nevüket. Reméljük, hogy a tavaszi választások után lehiggad majd mindenki, és akkor visszatérnek abba a kerékvágásba, ahol működni kellene egy demokratikus szervezeten belül. Köszönöm a figyelmet. [[Taps a kormánypártok soraiban.]]
Tisztelt Országgyűlés! A napirend előtti felszólalások végére értünk. Felkérem most Földi László jegyző urat, hogy ismertesse a további napirenden kívüli felszólalókat. Jegyző úr!
Tisztelt Országgyűlés! A mai napon napirend utáni felszólalásra jelentkezett Rétvári Bence, KDNP; Dúró Dóra, független; Witzmann Mihály, Fidesz; Szabó Tünde, Fidesz; Dudás Róbert, Jobbik; Keresztes László Lóránt, LMP; Nagy Csaba, Fidesz; Z. Kárpát Dániel, Jobbik; Magyar Zoltán, Jobbik; Potocskáné Kőrösi Anita, Jobbik; Varju László, DK; Hajdu László, DK; Varga Zoltán, DK; Steinmetz Ádám, Jobbik.
Köszönöm szépen. Tisztelt Országgyűlés! Most, 12 óra 12 perckor elkezdjük a kérdések tárgyalását. Elsőként Potocskáné Kőrösi Anita képviselő asszony, a Jobbik képviselője szólhat: „Vadászati világkiállítás igen, de szalagavató nem?!?” címmel. Parancsoljon!
Köszönöm a szót, elnök úr. Tisztelt Ház! Tisztelt Képviselőtársaim! Az érettségi előtt álló diákok tízezrei izgatottan várják az év egyik legfontosabb eseményét, a szalagavató táncot és a szalagavató bált. Nem kevés anyagi terhet is vállaltak a szülők, hiszen a legtöbb helyen már lefixálták azt az időpontot, amelyben ezt az eseményt meg szerették volna tartani, de akkor jött a feketeleves: önök a múlt héten meghosszabbították a veszélyhelyzetet január 1-jéig, hatályában fenntartva azokat a korlátozó intézkedéseket, amelyek a közösségi rendezvényekre, így a szalagavatóra is vonatkoznak. Feldúlt szülőktől kaptam azt a kérdést, hogy de, képviselő asszony, ha lehet vadászati világkiállításon mindenféle korlátozás nélkül kóvályogni, akkor milyen járványhelyzet, milyen óriási veszélyhelyzet keletkezik azokban a sportcsarnokokban, ahol a diákok szüleik, nagyszüleik előtt előadják azt a szalagavató keringőt, és feltűzik nekik azt a szalagot, amely a felnőtté válásuk, a felnőttkorba való belépésük egyik jele. Tisztelettel kérdezem tehát államtitkár urat, hogy ha egyszer lehet a világkiállítást mentesíteni ezektől a korlátozó intézkedésektől, akkor hogyan fordulhat elő, hogy ezeket a szalagavató ünnepségeket nem mentesítették eddig. A Siófoki Perczel Mór Gimnáziumban most kezdődik majd az az értekezlet, amelyen döntenek arról, hogy mi legyen a szalagavató sorsa, ugyanis a szülők felháborodása odáig jutott, hogy azt mondták, vagy jöhet mindenki, vagy akkor ne legyen szalagavató bál. Önök már elvettek másfél évet ezektől a diákoktól, rengeteg közösségi programról maradtak le. Ne tegyék azt, hogy a szalagavató bált és a szalagtűzést is elveszik tőlük! Ha a vadászati kiállításon ezt megtették, tegyék meg, kérem, ezt a szalagavatók esetében is! Köszönöm szépen.
Köszönöm szépen. Rétvári államtitkár úr, parancsoljon!
Köszönöm szépen a szót, elnök úr. Tisztelt Képviselő Asszony! Tisztelt Ház! Mindnyájan tudjuk, hogy a járvány elleni legfontosabb védekezés az oltás. Ezért volt fontos a kormány számára, hogy minél gyorsabban, minél több oltóanyaggal tudjunk oltani, és ezért volt fontos a kormány számára, hogy amikor megnyílt a lehetőség, akkor akár a 18 év alattiak oltásába is belekezdtünk, sőt az Európai Unióban elsőként biztosítottuk a harmadik oltás felvételének a lehetőségét is. Ha megnézi ön, tisztelt képviselő asszony, hogyan értékelik éppen ezért nemzetközi szinten a magyar védekezést a nyáron láthattuk először, de azóta frissítették, legutóbb augusztus 31-én , a Nikkei-indexben, amely az egyes országok védekezésére vonatkozik, Magyarország a második helyen szerepel. Ezt a helyezésünket legfőképpen pontosan a jó járványkezelésnek és az oltások beadásának köszönhetjük. Tisztelt Képviselő Asszony! Azt hiszem, az a legfontosabb, hogy mindenkit arra biztassunk, hogy oltassa be magát, akár 18 év alatt is. A pedagógusok részéről már nagyon-nagyon magas az átoltottság, ebben a korosztályban körülbelül 50 százalék közelében van az átoltottsági arány, aki itt érintett a fiatalok körében. Az lenne a célunk, hogy minden egyes pillanatban, minden reggel, minden délben és minden este védettek legyenek, éppen ezért nem oltásellenes határozatokat kellene a parlament elé beterjeszteni, hanem segítséget kellene adni. De mit mondott az ön, nyitásban és csukásban is, úgy látom, egyaránt profi Kunhalmi Ágnes képviselőtársa? Azt mondta, hogy amikor ők, baloldaliak arról beszéltek, hogy nyitni kellene, valójában nem a nyitást szorgalmazták. Ön is beszél arról, hogy nyitni is kéne meg zárni is, nagyobb biztonság is kellene, meg korlátozások is kellenének, de mellette nagyobb szabadság is kellene. Az ön pártelnöke februárban [[Potocskáné Kőrösi Anita: Szánalmas, komolyan!]] , a harmadik hullám elején azt mondta, hogy nyitni kell, különben végleg bezárunk. Tisztelt Képviselő Asszony! Ezen a téren minden döntést megfontoltan kell hozni. Az oltás a legfontosabb. A kormány és az operatív törzs folyamatosan nézi, hogy milyen intézkedésekre van szükség és milyen intézkedésekre nincs szükség ahhoz, hogy mindenki Magyarországon a legnagyobb biztonságban legyen. Köszönöm szépen. [[Taps a kormánypártok soraiban. Potocskáné Kőrösi Anita: A „szalagavató” szót ki sem ejtette! Gratulálok!]]
Szabó Sándor képviselő úr, az MSZP képviselője következik: „Mikor kaphatnak adókedvezményt a súlyos betegségben szenvedő epilepsziások?” címmel. Parancsoljon!
Köszönöm a szót, elnök úr. Tisztelt Államtitkár Úr! A fogyatékossággal küzdő személyek fokozott támogatást kell hogy élvezzenek a magyar állam részéről. Ennek egyik megnyilvánulási formája a személyijövedelemadó-kedvezmény, amelynek értelmében külön kormányrendeletben meghatározott betegségben szenvedők számára a törvény a minimálbér egyharmadának összegéig adókedvezményt biztosít. Sajnos, sok más betegséggel együtt ebben az epilepszia sem szerepel, noha egyébként közel 150 ezer embert, 150 ezer családot érint a dolog. A rendeleti hiányosságra egy szegedi állampolgár hívta fel a figyelmet. Közel két és fél évvel ezelőtt megkereste az illetékes szakminisztériumot, az EMMI-t, hogy a rendelet kerüljön felülvizsgálatra, egyébként az EMMI ez elől nem zárkózott el, majd levelet írt Kocsis Máténak, Lázár Jánosnak, akik egyébként személyes támogatásukról biztosították a szegedi állampolgárt. Az MSZP álláspontja és meggyőződése ebben a dologban az, hogy az epilepsziában szenvedők jelentős száma, valamint a betegség tüneteinek gyakran igen súlyos volta, valamint a gyógyszeres kezelés anyagi vonzata valóban indokolttá teszi, hogy maga a betegség, az epilepszia bekerüljön ebbe a nevesített kormányrendeletbe. Ezért a magam részéről országgyűlési határozati javaslatot nyújtottam be a parlamentbe, hogy a kormányrendeletbe, annak mellékletébe a betegség bekerüljön, illetve maga az adókedvezmény 2021. január 1-jétől visszamenőleg járhasson az érintettek részére. Mindezek miatt kérdezem az államtitkár urat, hogy mikor kerül be a hivatkozott rendeletbe az epilepszia mint adókedvezményre jogosító súlyos, fogyatékosságot okozó betegség, és mikor kerül felülvizsgálatra az érintett rendelet a tekintetben, hogy más, hasonló súlyos, fogyatékosságot okozó betegségekre is kiterjedhessen az adókedvezmény intézménye. Várom megtisztelő válaszát.
Köszönöm szépen. Rétvári Bence államtitkár úr, parancsoljon!
Azt hiszem, egyetértünk abban, nagyon fontos, hogy azoknál, akiknél valóban egy súlyos betegség esete áll fönn, az illető személynél vagy a családnál ez rengeteg többletfeladatot jelent mindenki számára és nagyon sok nehézséget a mindennapokban, a mindennapok tervezésében. Az, ami mindnyájunk számára rutin, a felkelés, felöltözés, iskolába, munkába elindulás, bevásárlás vagy akár egy hangos vagy zsúfolt közegben való ügyintézés vagy munkavégzés, nyilván sokaknál, másoknál nehézséget jelent, éppen ezért fontos, hogy minél több módon próbáljunk segíteni. [[12.20]] A jelenleg hatályos rendelet az összevont adóalap adóját csökkentő kedvezmény igénybevétele szempontjából a súlyos fogyatékosságnak minősülő betegségek között felsorolja a központi idegrendszer károsodásait olyan mértékben, amelyek legalább 50 százalékos mértékű mozgásfunkció-kiesést okoznak valamely végtagon, ami azt jelenti, hogy az epilepsziások esetében is azok a betegek, akiknél legalább 50 százalékos mértékű mozgásfunkció-kiesés van, és ez az epilepszia miatt áll fenn, adókedvezményre jogosultak. Tehát a jogalkotó a korábbiakban is mérlegelte ezt a helyzetet, amit ön mondott, és az ő számukra is, akiknél ilyesfajta következménye van ennek az alapbetegségnek, ezt a fajta többletet adja, pontosan azért, hogy segítsünk azoknak az embereknek, akiknél tényleg ez a betegség olyan következményekkel járt, ami a mindennapokat, egy-egy végtag funkcióját 50 százalékos mértékben korlátozza. Tisztelt Képviselő Úr! Határozati javaslatokat benyújtani akkor, amikor önök ezt kormányon egyébként kormányhatározatban réges-rég rögzíthették volna, egy kicsit ilyen álszent magatartás, amit akkor leszavaztak, most ön benyújtja. Megtehették volna, volt erre három kormányzati ciklusuk, hogy ezt bevezessék, egyikben sem tették meg. Mi továbbra is igyekszünk adókedvezményekkel ezen érintetti kört is segíteni. Köszönöm szépen. [[Taps a kormánypártok soraiból.]]
Köszönöm szépen. Bősz Anett képviselő asszony, a DK képviselője következik: „Hol az Érdnek és környékének három éve beígért úthálózatfejlesztés?” címmel. Parancsoljon!
Köszönöm a szót, elnök úr. Tisztelt Képviselőtársaim! Tisztelt Államtitkár Úr! Az érdi kollektív emlékezet élénken őrzi azt a 2018. márciusi sajtótájékoztatót, ahol a „Modern városok” program költségvetésén felül ígért öt éven belül szilárd útburkolatot Érd és térsége minden közútjára a programért felelős miniszter, Kósa Lajos és a térség országgyűlési képviselője, Aradszki András, aki akkor is az újabb újraválasztásáért kampányolt. Igaz, alig két hétre voltunk a választástól, ám az ígéret azért tűnt hihetőnek, mert tudtommal nincs még egy megyei jogú város, ahol az utak háromnegyede burkolatlan lenne. Kiderült sajnos, hogy a kétkedőknek volt igaza: az ígéret szerint a projektnek másfél éven belül kellene befejeződnie, ám nemcsak az elmúlt három év költségvetéseiben nem szerepel ennek a fedezete, hanem a jövő évi költségvetésben sem találjuk. Úgy látszik, hogy a kormány lemondott tehát az érdi választókerületről, és már a látszatra sem ad, hogy az ígéretét betartaná. De úgy látom, hogy lemondott róla Aradszki András képviselőtársunk is, aki minekután én magam benyújtottam költségvetési módosító javaslatot annak érdekében, hogy ez a program mégiscsak elkezdődhessen, és arra kértem őt, hogy a javaslatom lesöprését követően talán ő is megpróbálhatná, mert láttam, hogy a kormánypárti képviselőtársaknak átmegy a javaslata... Én úgy látom, hogy olyan szegény tehát kormánypárti képviselőtárs még nem volt, hogy ígérni ne tudott volna. A csengeri örökösnő pénzéből bőségesen kitelt volna az a 60 milliárd forint, és kiderült, hogy a rózsafüzér sem tudta pótolni ezt a költségvetést, ami elég lett volna erre. Az említett sajtótájékoztató nemcsak azért volt emlékezetes, mert utána nem lett belőle semmi, hanem a helyhatósági választáson később győztes demokraták akkor tüntetőkként várták a minisztert és a képviselőt, aki bátran menekülőre fogta. Pontosabban fogta volna, mert a szervizúton sikerült megpadkáznia az utat, egyúttal jól szimbolizálva azt a kutyakomédiát, ami Érden és térségében az úthálózat-fejlesztéssel folyik. Tisztelettel kérdezem önt, hogy vajon a Dobrev-kormányra marade az úthálózat-fejlesztés. Köszönöm. [[Szórványos taps az ellenzék soraiból.]]
Köszönöm szépen. A kormány nevében Schanda Tamás államtitkár úr válaszol. Tessék!
Tisztelt Országgyűlés! Tisztelt Képviselő Asszony! Mindannyian pontosan jól tudjuk, hogy a nemzeti polgári kormány a települések legjobb szövetségese, ez a kormány volt az, amelyik kimentette a magyar önkormányzatokat abból az adósságcsapdából, ahová Gyurcsány Ferenc vezetésével a baloldal juttatta őket. És most ön ezt a Gyurcsány Ferencet akarja visszasegíteni a hatalomba. 1400 milliárd forintot kellett átvállalni a magyar önkormányzatoktól, a magyar településektől, mert a baloldali kormányzat ennyi pénzt vont ki az önkormányzati rendszerből, és a gazdálkodásuk fenntarthatatlan volt. Mi védjük az önkormányzatokat, és ezt jól mutatja, hogy ha összehasonlítjuk a 2020-as és ’21-es költségvetési éveket, akkor idén 17 százalékkal több jut az önkormányzatoknak. Azt is pontosan jól tudja mindenki, hogy épül és szépül az ország, többek között a „Magyar falu” program és a „Modern városok” program segítségével. Minden bizonnyal így lenne Érd esetében is, ha ön és a férje saját kicsinyes politikai érdekeiket félre tudnák tenni, és valóban az érdiekkel törődnének. Nem a kormányt kellene számonkérni, tisztelt képviselő asszony, az útfejlesztés esetében sem, hanem az érdi polgármestert, az ön férjét, Csőzik Lászlót. És ezt ön is nagyon jól és pontosan tudja. [[Bősz Anett folyamatosan közbeszól.]] Az útépítésre szánt forrásoknak ugyanis az a feltétele, hogy elkészüljön végre az előző városvezetés által már előkészített útfejlesztési koncepció részletes tervekkel. Ennek elkészítése nem a kormány feladata, hanem az önkormányzat feladata, csak az ön férje szabotál, annak ellenére, hogy ismereteink szerint még az előző ciklusban előkészítették ezt az előterjesztést, amelyik alapja lett volna ennek a fejlesztésnek. Az erről szóló határozat egyébként még ma is érvényes. Az ön férje felelős! Az ön férje személyesen leállította ezeket az ügyeket és ezeket a fejlesztéseket. Szégyellje magát ön is, szégyellje magát a férje is! Köszönöm megtisztelő figyelmét. [[Dr. Rétvári Bence: Így van! Taps a kormánypártok soraiból.]]
Ungár Péter képviselő úr, az LMP képviselője következik: „Kik viselik a terheket?” Parancsoljon!
Köszönöm a szót. Tisztelt Országgyűlés! Magyarországon azok az emberek, akik gondoskodó munkát végeznek, nincsenek megbecsülve. A helyzet a következő: nagyon sok olyan magyar nő van, főleg 50 és 60 év között, akikre egyszerre hárul az a teher, hogy a sokszor demenciával élő szüleiket vagy a házastársuk szüleit gondozzák, az a teher, hogy a háztartásban is ők végezzék a gondoskodó munkát és mellette fiatal felnőtt gyermekeiknek is segítsenek. Több mint százezer ilyen ember van, és róluk megfeledkeztünk az elmúlt több mint tíz évben. Ezek az emberek ráadásul azok, akiknek a gondoskodó munka nincs kifizetve, nincs a gazdasági rendszerbe ez beszámolva, hiszen nagyon sokszor több mint százezer azoknak a száma is, akik informális módon vesznek részt a gondoskodó munkában, tehát informális módon dolgoznak úgy egy háztartásban, hogy gondoskodó munkát végeznek. És nagyon sokan amúgy ezt külföldön teszik meg, Ausztriába, sokan Németországba ingázva. Összességében tehát három kérdésem lenne ezzel a problémával kapcsolatban. Az egyik, hogy az otthongondozási díjat a nem gyermeküket gondozók esetében mikor fogják megemelni a minimálbér szintjére. A második, hogy beszélneke az osztrák és a német kormánnyal azzal kapcsolatban, hogy a gondoskodó munkát végző embereknek a helyi minimálbért megadják minden esetben. A harmadik pedig az, hogy összességében belátjáke azt, hogy az az ideológiai, fundamentalista jobboldali álláspontjuk, mely szerint az idősgondozás a család felelőssége, nem tartható a magyar demográfiai mutatók mellett, ez nem vág egybe a magyar emberek élt valóságával; és mikor ismerik el, hogy nem az egyháznak, hanem a magyar államnak alapvetően a feladata az, hogy az idősgondozásra költségvetési forrásokat tartson, mert sem az egyház, sem a családok önszorgalomból nem fogják tudni ilyen mutatók mellett ezt ellátni. Köszönöm szépen.
Köszönöm szépen. Rétvári államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Mindig meglepi az embert, amikor azokból a padsorokból beszélnek arról, hogy bármilyen szociális tevékenységet, szociális munkát jobban el kellene ismerni, amely padsorokból pár évvel ezelőtt, amikor azon padsorokban ülők kormányoztak Magyarországon [[Ungár Péter: Én mikor?]] , minden szociális dolgozótól elvettek egyhavi bért, amikor arról beszélnek, hogy nagyobb megbecsültsége kellene hogy legyen a szociális munkának, közben ők az anyagi megbecsültségét csökkentették. Különösen az ápolási díj kapcsán furcsa, hiszen amikor már nem kormányoztak, hanem itt ültek baloldali ellenzéki padsorokban, akkor sem szavazták meg azt, amikor mi itt a parlamentben döntöttünk a gyermekek otthongondozási díjának a bevezetéséről és az ápolási díj megemeléséről. Ugye, először 15 százalékkal, majd 5-5 százalékkal a további években tovább emeltük az ápolási díjat. Ezt önök nem szavazták meg, pedig ennek köszönhető, hogy az, amit az utolsó szocialista kormányzás idején elfogadtak, 15 milliárd forintot az otthonápolásra, az otthongondozásra, az most már a jövőre elfogadott költségvetésben 67 milliárd forint. [[12.30]] 15 milliárd helyett 67 milliárd forint, tisztelt képviselő úr. Ez közel négy és félszeres növekedést jelent 10-12 esztendő alatt. Mit mond erre az, akivel ön egyébként szövetségben politizál? [[Ungár Péter: Ki?]] Azt mondja Korózs Lajos nem kell hogy kitalálja a személyét, ma már idéztük is , hogy nem kell minden embernek, miután megöregedett, automatikusan idősek otthonába kerülni. Ő azt mondta, amikor kormányon volt, hogy nem kell bővíteni az idősotthoni kapacitásokat. Most ön ellenzékben van, fejlődőképes, tisztelt képviselő úr, ezt elismerem, mert eddig mindig elmondta, hogy nem is nőttek az idősotthoni kapacitások [[Ungár Péter: Nem nőttek!]] de körülbelül negyvennyolcadszorra leírtam önnek írásbeli válaszban, hogy de nőttek, ki is mutattam, hogy mennyivel [[Ungár Péter: De az egyháziak nőttek csak, az állami nem nőtt!]] éppen ezért ma már legalább azt nem mondja, hogy nem nőtt többezres nagyságrendben az idősotthonok kapacitása. Azt most már elismeri, hogy a kapacitások nőttek, tehát a gondoskodás köre bővült, tisztelt képviselő úr, de ez nem önöknek köszönhető, hanem a Fidesz-KDNP-kormánynak. Köszönöm szépen. [[Taps a kormánypártok padsoraiból.]]
Tisztelt Országgyűlés! Kocsis-Cake Olivio képviselő úr, a Párbeszéd képviselője következik: „Hogyan készül fel a kormány a választási csalások ellen?” címmel. Parancsoljon!
Köszönöm a szót. Tisztelt Elnök Úr! Tisztelt Országgyűlés! A mindenkori kormány felelőssége, hogy a választások tiszták és csalásmentesek legyenek. Magyarországon viszont nem ez a helyzet, nem tiszták a választások, és itt most nem a fideszes óriásplakátokra gondolok, nem arra gondolok, hogy megszállták a közszolgálati tévét és rádiót, hanem a fiktív lakcímbejelentésekre gondolok. A recept a következő. Határ menti településeken, különösen az ukrán határ mellett, egy címre akár több száz embert jelentenek be. Volt olyan ház, amelynek hiányzott a fél oldala, oda is be volt jelentve több száz ember. A legjobb esetben ezeket a csalókat elítélik okirat-hamisításért, megbüntetik őket pár százezer forintra, de ezek a csalók jogosulatlanul szavaznak, ami bűncselekmény. És nem kérik őket számon, így csaláson alapuló szavazatokra épül a végeredmény. Ez történt Szabolcs 4. választókerületében is, ahol 2014-hez viszonyítva 2018-ra 4000-rel több választópolgár volt, és minő meglepetés hasonló számmal emelkedett a fideszes képviselőre szavazók száma is. A legékesebb példa Kispalád, ahol a polgármestert közokirat-hamisításért elítélték, jelenleg viszont a fia tölti be ugyanezt a tisztséget, aki azt nyilatkozta a Magyar Nemzetnek, hogy az ő címükre is 28-30 ember van bejelentve, akik szavaznak az önkormányzati és az országgyűlési választásokon. Sorolhatnám a példákat. Majd a viszonválaszban, legyen olyan kedves, államtitkár úr, hagyjuk a jogszabályok ismertetését, tisztában vagyok vele. Arra a kérdésre válaszoljon, hogy 2018 óta mit tettek azért, hogy ezeket a csalásokat megszüntessék! Mit terveznek tenni annak érde-kében, hogy a ’22-es választáson ez ne forduljon elő? Várom a válaszát.
Völner államtitkár úr, parancsoljon!
Köszönöm a szót, elnök úr. Tisztelt Ház! Tisztelt Képviselőtársam! Biztos, hogy nem BMW-ben fogjuk szállítani az üres szavazócédulákat [[Rig Lajos: Hanem tankokkal, igaz?]] sok-sok millió forint készpénz társaságában, és gyakorlatilag nem egy ilyen ellenőrizetlen rendszer keretében történik a szavazatok összesítése, mint amit a mostani show során láthattunk. De felhívnám valóban képviselő úr figyelmét, annak ellenére, hogy nem kért jogszabályi ismertetést, hogy a választási eljárásról szóló 2013. évi XXXVI. törvény az alapelvei között világosan rögzíti a választások tisztaságának megóvását és a jóhiszemű és a rendeltetésszerű joggyakorlást, továbbá a büntető törvénykönyvről szóló 2012. évi C. törvény 350. §-a szabályozza a választás, a népszavazás és az európai polgári kezdeményezés rendje elleni bűncselekményt. Ez alapján, aki többek között a választási eljárásról szóló törvényt megsérti, bűntettet követ el, és 3 évig terjedő szabadságvesztéssel büntetendő. Emlékeztetném képviselő urat, hogy tavaly ősszel a kormány a visszaélések elkerülése végett módosította a választási tárgyú törvényeket, így egy átfogó szabályzás keretében garantálta a választások és a szavazás biztonságát. A törvényjavaslat támogatása az önök részéről elmaradt. A baloldal egybehangzóan nemmel szavazott, de mostanra legalább mindenki biztos lehet benne, hogy azért, mert önöknek eszük ágában sincs az üres szavak ismételgetésén kívül bármit tenni ezen a téren. Gyakorlatilag az eljáró hatóságok a törvényi keretek között, ahogy az ön felszólalásában is elhangzott, felléptek, büntetéseket szabtak ki. Azt állítani pedig, hogy a választási eljárás során bármilyen olyan mértékű anomáliát eredményeztek volna ezek a szankcionált esetek megint csak megjegyzem, hogy ezek büntetéssel jártak azt követően, hogy felderítésre kerültek , erre vonatkozóan semmiféle olyan adat nem merült fel, amely gyakorlatilag a választási rendszer egészét érintő kritikákat megalapozná. Természetesen, ha bármilyen olyan javaslat van, amely javíthat ezen a helyzeten, akkor ebben nyitottak leszünk a jövőben is. Köszönöm szépen a figyelmet. [[Taps a kormánypártok padsoraiból.]]
Köszönöm szépen. Tisztelt Országgyűlés! Font Sándor képviselő úr, a Fidesz képviselője, kérdést kíván intézni a pénzügyminiszterhez: „Tovább folytatódike az eddig rendkívül sikeres bölcsődék és óvodák építésének támogatása?” címmel. Parancsoljon!
Köszönöm a szót, elnök úr. Tisztelt Államtitkár Úr! Ahogyan azt a Nemzeti hitvallásunk kimondja: „Bízunk a közösen alakított jövőben, a fiatal nemzedékek elhivatottságában, hisszük, hogy gyermekeink és unokáink tehetségükkel, kitartásukkal és lelkierejükkel ismét naggyá teszik Magyarországot.” Továbbá, ahogy az Alaptörvény L) cikk (2) bekezdése fogalmaz: „Magyarország támogatja a gyermekvállalást.” A gyermekvállalást bizonyára nagymértékben ösztönzi, hogy vajon milyen óvodai környezetet tudunk biztosítani az oda majd eljáró gyermekeknek. Az óvodai nevelés célja a gyermek személyiségének teljes kibontakoztatása, a gyermeket megillető jogok tiszteletben tartásával. A játékos foglalkoztatások során az egyéni és életkori sajátosságok figyelembevételével úgy alakítsuk, fejlesszük a gyermekek képességeit, hogy a világ felé nyitottak legyenek, és alkalmassá tegyük őket az ismeretek befogadására. Nevelési rendszerünk elsősorban a képességek fejlesztésére, a valóság megismerésére és a társadalomba való beilleszkedésre irányul. Augusztus 30-án átadásra került Kiskőrösön a Kőrisfa óvoda, amely bensőséget, nyugalmat és harmóniát tükröz. A modern és korszerű eszközökkel felszerelt, valamint a komplex akadálymentesítéssel rendelkező óvoda nagymértékben hozzájárul a minőségi nevelő-, illetve oktatómunka megvalósulásához, a gyermekek szempontjából pedig az eredményes személyiség- és közösségfejlesztési folyamatokhoz. Az óvoda hat csoportban mintegy 150 gyermeket képes fogadni, ez az új óvoda kiváltott két, a hetvenes években kialakított óvodai létesítményt, amelyek rendkívül nagy költséggel voltak csak üzemeltethetők, és mondjuk meg, már messze nem teljesítették a mai kor esztétikai igényét. Az óvoda felépítése részben a magyar kormány által biztosított összegből, részben a helyi önkormányzat által finanszírozott összegből, valamint a terület- és településfejlesztési operatív program támogatásából valósult meg. Tisztelt Államtitkár Úr! Kérdezem, tovább folytatódike az eddigi rendkívül sikeres bölcsődék és óvodák építésének támogatása. Várom megtisztelő válaszát.
Tállai államtitkár úr, parancsoljon!
Köszönöm szépen, elnök úr. Tisztelt Országgyűlés! Tisztelt Képviselő Úr! Nézzük, ennek a szép eredménynek mi a háttere. A terület- és településfejlesztési operatív program tartalmazza ennek a forrását. A TOP éves fejlesztési keret alapján összesen ebben az évben több mint 220 milliárd forint áll rendelkezésre bölcsőde- és óvodafejlesztésre. 1313 projekt került támogatásra 216 milliárd forint összegben, és 1306 projekt már a támogatási szerződéssel is rendelkezik, és a kifizetés is folyamatban van. Mit is jelent ez? Azt jelenti, hogy 1643 új bölcsődei férőhely létesül, 7112 férőhely pedig fejlesztésre vár, ebből a forrásból 1316 óvodai férőhely kerül kialakításra és 32 ezer óvodai férőhely kerül fejlesztésre. Igen, folytatódik ez a sikeres program. Nagyon sikeres, hiszen a jövőnkről van szó, a gyermekeinkről van szó. 2021 és ’27 között a TOP Pluszban szintén jelentős forrás kerül elfogadásra és meghatározásra. Tisztelt Képviselő Úr! A kérdésére a válasz egyszerű: folytatni kell azt a programot, amit a kormány elkezdett, bölcsődéket építeni, mini bölcsődéket, családi bölcsődéket, az óvodákat építeni, fejleszteni. Biztatom az önkormányzatokat, pályázzanak a TOP Pluszban, és jelentős forráshoz jutnak ezen céljuk megvalósításához. A legközelebb, illetve az elmúlt időszakban szeptember 14-én indult el ez a pályáztatás. Javaslom, a palyazat.gov.hu oldalon tekintsék meg ezt a lehetőséget. Köszönöm szépen. [[Taps a kormánypártok padsoraiból.]]
Köszönöm szépen. Farkas Gergely képviselő úr, független, kérdést kíván feltenni az emberi erőforrások miniszterének: „Miért nem fordították más nyelvoktatással kapcsolatos fejlesztésre a meg nem valósult külföldi nyelvtanulásokra elkülönített pénzt?” címmel. Tessék! [[12.40]]
Köszönöm a szót. Tisztelt Ház! Tisztelt Államtitkár Úr! A kormány 2019-ben hirdette meg, hogy a magyar középiskolások külföldi nyelvtanulási utakon vehetnek részt. 2020-ban indult volna ez a program, amelyre 90 milliárd forintot szántak volna. Ugyanakkor sajnos ismeretes, hogy ez a program a járványhelyzet következtében nem tudott elindulni, ezért már korábban írásbeli kérdéssel fordultam önökhöz, hogy erre a konkrét programra szánt, de végül fel nem használt keretet milyen alternatív módon használták fel a diákok nyelvoktatásának segítségére. Számomra ugyanis teljesen logikus volt, hogy ha van egy keret, akkor azt, ha nem is tudják felhasználni az eredeti célnak megfelelően, de mégis a nyelvoktatásra használják. Kellően nagy itt a lemaradásunk, szükség is lett volna erre. Mindezek után elképesztő volt olvasni a kérdésemre kapott választ, mert ebből teljesen egyértelműen kiderült, hogy a kormány az erre a konkrét képzésre szánt 90 milliárd forintot nem a nyelvoktatásra költötte. Hogy mire, az nem derült ki a válaszból. Sőt, a válaszban még azt hozták fel pozitívumként a nyelvoktatás kapcsán, hogy 2020 májusában bevezették a Diákhitel Pluszt, és ezt az összeget akár nyelvtanulásra is fordíthatják a diákok. Tehát egy lehetséges megoldásként ismét a hitelt ajánlották a diákoknak, miközben a több milliárd forintnyi nyelvoktatásra szánt pénzt valami teljesen másra költötték el. A válasz azért is teljesen elképesztő, mert a külföldi nyelvtanulásra elkülönített, évi 90 milliárd forintot fel lehetett volna használni ideiglenesen akár ingyenes online nyelvtanfolyamokra, a tanárok képzésére, rászorultak nyelvoktatásának támogatására és sok minden másra, ami valóban segítség lett volna, hogy elinduljanak felfelé a nyelvtanulás kapcsán, és piacképes, használható nyelvtudást tudjanak szerezni a diákok. Azonban nem éltek ezzel a lehetőséggel, így újabb értékes éveket veszítettünk, pedig a keret ott lett volna rá. Kérdezem tehát, hogy miért nem fordították más, nyelvoktatással kapcsolatos fejlesztésekre a külföldi nyelvtanulásra szánt pénzt, amíg az eredeti cél meg nem valósítható. Miért vesztegetnek el újabb éveket a nyelvoktatás terén? Várom érdemi válaszukat.
Rétvári államtitkár úr, tessék!
Köszönöm a szót, elnök úr. Tisztelt Képviselő Úr! Tisztelt Ház! Nyilván az ön figyelmét sem kerülte el, tisztelt képviselő úr, hogy az elmúlt két évben az egész emberiség a koronavírus-járvány ellen küzd, és ez lehetetlenné tette azt, hogy emberek utazzanak anyanyelvi területre nyelvet tanulni. Nyilván szándék sem lett volna rá, hiszen mindenki a saját életét, a saját egészségét féltette. Éppen ezért döntött úgy a kormány is, hogy felelőtlenség lenne elindítani a járványhelyzet közepén egy külföldi utazással járó programot. Minden más programot is leállítottunk, a Határtalanul! program és az összes többi is leállt, mint ahogy a világ minden országa minden hasonló programot leállított, tisztelt képviselő úr, vagy felfüggesztett, vagy el sem indított. Ezt tettük mi is, és ezeket az összegeket pedig a járvány elleni védekezésre kellett fordítani javarészt, hiszen minden más összeget is igyekeztünk a járvány elleni védekezésre fordítani, hiszen így sikerült ahogy az előtt is mondtam a Nikkei nevű nemzetközi értékelés szerint a második legjobb védekezést biztosítanunk a koronavírus-járvány ellen. Elsősorban annak köszönhetően, hogy az oltásokkal megelőztük szinte az összes európai országot, és a világban is csak kevesen vannak, akik a 25 vagy 50 százalékos arányt előttünk érték volna el, ezért volt szükség a védelmi alapra is. De ettől függetlenül megvalósultak olyan fejlesztések, olyan programok, amelyek járványhelyzetben is megvalósulhatnak. Egy új idegen nyelvi tanulási modul jött létre, ennek is az értéke 3 milliárd forint, iskolai fejlesztések történtek a nyelvtanulás érdekében, ennek az értéke több mint 8 milliárd forint, a Tempus Közalapítvány a később beinduló programhoz kifejlesztette a tananyagokat, pályázati felületet, kapcsolattartást épített ki a külföldi partnerekkel, ez tehát működhet. A 35 év alatti fiatalok számára ingyenes nyelvvizsga megszerzéséhez biztosítottuk a forrást, ez az idei évben közel 2 milliárd forint, tisztelt képviselő úr. 112 ezren kapták vissza a nyelvvizsgadíjukat, többek között gyeden, gyesen lévő édesanyák, édesapák vagy nagyszülők. Összességében itt meg is emeltük az erre igénybe vehető keretet, amelyet fejenként igénybe vehetnek a tanulók. Azt is elmondanám, hogy a külföldi nyelvtanárképzésnek is az online formában megvalósítható részeit megvalósítottuk, és arra is felhívnám a figyelmét, hogy azért vannak eredményeink is, hiszen a 2007-es 25 százalékkal szemben ma már 40 százalék fölött van az idegennyelv-tudással rendelkezők aránya. Köszönöm szépen. [[Taps a kormánypártok padsoraiból.]]
Köszönöm szépen. Mielőtt továbbmennénk, az önök nevében is szeretettel köszöntöm a Nemzeti Közszolgálati Egyetem hallgatóit; örülök, hogy itt vannak, minden jót kívánok. Ander Balázs képviselő úr, a Jobbik képviselője, kérdést kíván feltenni az innovációért és technológiáért felelős miniszternek: „Miért hagyja magára a fideszes hatalom Dél-Somogy halmozottan hátrányos helyzetűvé nyomorodott térségét??” címmel. Parancsoljon!
Köszönöm a szót, elnök úr. Tisztelt Képviselőtársaim! Az a választókerület, ahonnét én is érkeztem, az a halmozottan hátrányos helyzetűvé nyomorodott térség bizony nagyon sokat tudna mesélni arról, hogy az önök majdnem elmúlt 12 éve, illetve a kétharmad milyen úgynevezett áldásokban részesítette. Az ember azt gondolná, hogy legalább az úgynevezett kormánypárti városokat megbecsülik, és azok érezhetik a NER jótéteményeit, csak az a helyzet, hogy ez a valóságban nem így működik. A térség kormánypárti képviselőjének székvárosa, Csurgó az elmúlt tíz esztendőben rettenetes, 11,5 százalékos népességcsökkenést volt kénytelen elszenvedni, úgyhogy el lehet képzelni, hogy ha itt ilyen a helyzet, akkor mi a helyzet Dél-Somogy többi térségében. Szóval, azt gondolná az ember, hogy tejben-vajban fürdetik ezeket a városokat, a tenyerükön hordozzák őket, csakhogy a munkanélküliség nagy, a szegénység tényleg elképesztő, az elvándorlás pedig iszonyatos. Az ipari parkja ennek a városkának is üresen kong, és éppen emiatt nagyon sokan kénytelenek otthonuktól messze munkát vállalni: kormánypárti képviselőtársam néhány hónapos gyakornoki tapasztalattal rendelkező lánya például a svájci Genfben konzulként. Mások azonban nem ilyen szerencsések, ők otthonuktól bizony sokórányi ingázási távolságban kénytelenek adott esetben, mondjuk, valamelyik összeszerelő üzemben munkát vállalni, hogy el tudják tartani a családjukat. De önök otthagyták az út szélén a nyáron súlyos viharkárokat szenvedett Kadarkút településének több száz családját is, tehát ezekre a kérdésekre nincsen válasz. Az viszont egyértelmű, hogy mondjuk, a normális megélhetést biztosító munkahelyteremtő befektetések és az infrastruktúra fejlettsége között egyértelmű az összefüggés. A választókerület fő közlekedési útvonala a Nagyatád és Barcs térsége számára kulcsfontosságú 68-as út. Államtitkár úr, nagy tisztelettel kérdezem: mit tudnak mondani ezzel kapcsolatosan? Érdemi választ várok arra vonatkozóan, hogy mekkora forrásösszegből és mikor kezdődik végre el ennek a rettenetes állapotba züllött útnak a teljes felújítása. Várom a válaszát.
Köszönöm szépen. Schanda Tamás államtitkár úr, tessék!
Köszönöm a szót. Tisztelt Elnök Úr! Tisztelt Országgyűlés! Tisztelt Képviselő Úr! Ön a somogyi emberek nevében szólalt meg, de engedje meg, hogy én is feltegyek egy kérdést: érdeke a somogyi embereknek, hogy újra azok jöjjenek vissza, akik hazudtak nekik, akik azt akarták, a dél-somogyiak is fizessenek tandíjat meg vizitdíjat? Azok jöjjenek vissza, akikkel tönkretették a vidék Magyarországát? Munkahelyeket szüntettek meg, és elvettek egyhavi nyugdíjat? Ez az érdeke a dél-somogyiaknak az ön véleménye szerint? Akik adókkal sarcolták meg a dél-somogyi családokat? Ez az érdeke? És ön büszke arra, hogy annak a Gyurcsány Ferencnek dolgozik most, és őt akarja visszahozni a hatalomba, aki ellen 2006-ban még ön is fellépett? Nem gondolja úgy, hogy egy büszke magyar emberből így lett Gyurcsány Ferenc embere? Ez ön. [[Ander Balázs közbeszól.]] Tisztelt Képviselő Úr! Engedje meg, hogy tájékoztassam, hogy Somogy megye gazdasági teljesítménye az átlagosnál gyorsabb ütemben javult az elmúlt évtizedben. Az egy főre jutó GDP közel a kétszeresére emelkedett az elmúlt kormányzati ciklusok alatt, a foglalkoztatási ráta 50 százalék körüli szintről 65 százalék fölé javult az elmúlt évtizedben, miközben a munkanélküliek száma pedig kevesebb, mint a harmadára csökkent. Ezek valódi eredmények, tisztelt képviselő úr, és nem olyan lózungok, mint amikről ön beszél. És valóban, ahogy már önnek sokszor elmondtam: dolgozunk az ország úthálózatának a fejlesztésén és a bővítésén, mert ez nemcsak gazdasági érdek, hanem a magyar családok biztonságos és jó minőségű közlekedését is ez szolgálja. Akkor is dolgozunk rajta, ha koronavírus-járvány van. Éppen ezért kezdődtek meg a 68-as főút felújításának az előkészítési munkái is, de nyilván ön erre nem tudott odafigyelni, mert éppen a Gyurcsány-show-ban szerepelt. A tervezéshez szükséges közbeszerzés pedig folyamatban van már. Köszönöm megtisztelő figyelmét. [[Taps a kormánypártok padsoraiból.]]
Köszönöm. Varga Zoltán képviselő úr, a DK képviselője következik: „Gyere haza, fiatal avagy miért lett migráns Orbán Ráhel?” címmel. Parancsoljon!
Köszönöm szépen a szót, elnök úr. Tisztelt Államtitkár Úr! Az utóbbi hetek vezető híre volt, hogy a miniszterelnök kedves lánya, a kedves vezető kedves lánya és a korrupciós botrányokhoz bizony erősen köthető veje elhagyták Magyarországot. [[12.50]] És hiába a keleti nyitás, hogy, hogy nem, nem Azerbajdzsán felé vették mégsem az irányt, hanem Spanyolországba. Tudjuk azt is, hogy az önök egyik ideológusa mit mondott, Takaró Mihálytól tudjuk, hogy akinek kivándorol a gyermeke, az a szülő valamit nagyon elrontott a gyerek nevelésében. Ezek szerint Orbán Viktor valószínűleg nagyon rossz apa lehet, hiszen a lánya nemcsak a sátorfáját szedte, hanem a családi ezüstöt is, és hátat fordított a hazájának. Engem azonban mégiscsak jobban érdekelne, hogy vajon mi is lehet a távozás oka, és erről szeretném kérdezni államtitkár urat is. Esetleg nem ment elég jól Tiborcz Istvánnak és Orbán Ráhelnek Magyarországon? Nem volt elég az elsőszülött lánynak adott turizmuságazat? Nem volt elég a sokmilliárdos cégtámogatás Tiborcz István részére? Államtitkár úr, sok magyart érdekel, hogy a kivándorlás oka nem véletlenül aze, hogy kimenekítsék Orbán Ráhelék a lopott vagyont, illetve előbb-utóbb majd Spanyolországból is menekülve olyan országot keressenek az összelopott milliárdokból, ahonnan Magyarországnak nincs kiadatási egyezménye. Államtitkár úr, nagyon érdekelne az, hogy szerepele a „Gyere haza, fiatal!” programban Tiborcz Istvánnak és Orbán Ráhelnek a meggyőzése, hogy térjenek végre haza hazájukba. Várom megtisztelő és mindenre kiterjedő, őszinte válaszát. Köszönöm szépen.
Schanda Tamás államtitkár úr válaszol. Tessék!
Köszönöm szépen a szót. Tisztelt Elnök Úr! Tisztelt Országgyűlés! Képviselő Úr! Ez egy komolytalan kérdés egy zavaros képviselőtől. Utoljára az ön kommunista szellemi elődei voltak azok, akik megtiltották magyar embereknek, hogy külföldre menjenek. [[Varga Zoltán: Menjenek, csak a lopott vagyont hagyják itt!]] Tisztelt Képviselő Úr! Az Országgyűlésben vagyunk, ha egy kis komolyságot kérhetek öntől, és egy komoly ember lenne ön valójában, akkor érdemes lenne érdemi vitát folytatni a kivándorlásról és a visszajövetelről. Engedje meg, hogy emlékeztessem arra, hogy a baloldali kormányzás utolsó évében közel 150 ezer fiatal volt munkanélküli. [[Varga Zoltán közbeszól.]] [[Varga Zoltán közbeszól.]] Önök eltörölték az otthonteremtési rendszert, megszüntették a kamattámogatott hiteleket, a fiatalokat is devizahitelezésbe lökték, és mindemellett pedig tandíjat akartak bevezetni a magyar felsőoktatásban. (Varga Zoltán közbeszól.) Tisztelt Képviselő Úr! Ön is pontosan tudja, és minden magyar ember pontosan tudhatja, hogy a polgári nemzeti kormány számít a magyar fiatalokra, és a fiatalok is számíthatnak a magyar kormányra. Tisztelt Képviselő Úr! A fiatal munkanélküliek száma a baloldal kormányzása óta megfeleződött; megfeleződött, tisztelt képviselő úr. Folyamatosan bővítjük azokat a támogatásokat és lehetőségeket, amelyek a fiatalok továbbtanulását, családtámogatását, családalapítását, otthonteremtését, nyelvtanulását és elhelyezkedését segítik. 2019., tisztelt képviselő úr, történelmi fordulót jelentett a magyar kivándorlásban is, Magyarország EU-csatlakozása óta először volt pozitív a magyar állampolgárok nemzetközi vándorlási egyenlege, vagyis többen jöttek vissza, mint ahányan kivándoroltak. [[Az elnök a csengő megkocogtatásával jelzi az időkeret leteltét.]] Tisztelt Képviselő Úr! Valójában pedig Magyarország még az Európai Unión belül sem számít és nem is számított kivándorlóországnak.
Államtitkár úr!
Ha megnézzük a számokat, azok világosak: kevesebben mennek ki tőlünk, mint a környező országokból. Köszönöm megtisztelő figyelmét és a pluszidőt. [[Taps a kormánypártok soraiban.]]
Köszönöm szépen. Mesterházy Attila képviselő úr, az MSZP képviselője, kérdést kíván feltenni az emberi erőforrások miniszterének: „Hogyan védik meg az időseket a negyedik hullámban?” címmel. Tessék!
Nagyon szépen köszönöm. Tisztelt Elnök Úr! Tisztelt Ház! Tisztelt Képviselőtársaim! Tisztelt Államtitkár Úr! Orbán Viktor már júliusban azt mondta, hogy a negyedik hullám elkezdődött Nyugat-Európában, és Magyarország is része lesz ennek. Azóta mára világossá vált mindenki számára, hogy a negyedik hullám valóban javában zajlik, a környező országokban már tombol a járvány, de nálunk is egyre több fertőzött tapasztalható. Ma a legutóbbi szám, ha jól olvastam, 1500 új fertőzött volt, és növekszik sajnálatos módon a halottak száma is. Az elmúlt egy hónapban meredeken emelkedett a kórházban ápoltak száma, ahogyan sajnos a lélegeztetőgépen levők is egyre többen vannak. Azt se feledjük el, hogy Magyarországon eddig több mint 30 ezer ember vesztette életét a vírus miatt! Tudjuk, hogy sok minden változott a korábbi hullámok óta, szerencsére már van oltás, és egész sokan be is oltatták magukat, de a negyedik hullám elején számunkra az a legfontosabb, hogy minél kevésbé sújtsa a magyar állampolgárokat, a magyar családokat a vírus újabb hulláma. Még mindig több millióan vannak közöttünk, akik nincsenek beoltva, és az oltatlanok között az egyik legkockázatosabb csoport az idős korosztályba tartozók. Miniszterelnök úr azt mondta: „Akik nem oltatják be magukat, ők életveszélyben vannak, vagy legalábbis egy súlyos betegség kockázatának vannak kitéve.” Ezzel maximálisan egyetértek. És azt is tudjuk, hogy az oltottak is megbetegedhetnek, még hogyha kevésbé is olyan súlyosan, de nyilvánvalóan egy járvány mindig az idősek és a krónikus betegek számára jelenti a legnagyobb kockázatot. A környező országokban már vagy újból alkalmaznak korábbi korlátozásokat, védekezési módszereket, vagy már tudják legalább azt, hogy mikortól fogják bevezetni azokat. Mindezek miatt azt kérdezem államtitkár úrtól, hogy hogyan kívánják megvédeni az időseket a negyedik hullámban. Mikor és milyen intézkedéseket tesznek a kormány részéről annak érdekében, hogy a koronavírus negyedik hulláma minél kevesebb áldozattal járjon, és milyen korábban bevált vagy esetleg új védekezési módszereket fognak bevezetni? Köszönöm szépen, elnök úr, a türelmet.
Köszönöm szépen. Rétvári Bence államtitkár úr válaszol. Tessék!
Köszönöm a szót, elnök úr. Tisztelt Képviselő Úr! Tisztelt Ház! Azt hiszem, nagyon fontos volt, hogy Európában Magyarországon először nyílt meg a lehetősége annak, hogy a harmadik oltást is felvehessék idős honfitársaink, hiszen a járvány ellen, a vírus ellen az oltás a megoldás. Teljesen más időszámításban vagyunk, hála istennek, azóta, mióta annyi oltás van Magyarországon, több millió darab, 7-8 millió adagnyi, amivel bárki bármikor beoltható, megkaphatja az első oltását, a másodikat vagy a harmadik oltását is, és ez igaz az idős honfitársainkra, ahogy ön is mondta, ők vannak a legnagyobb veszélyben. (Az elnöki széket dr. Latorcai János, az Országgyűlés alelnöke foglalja el.) Nem volt európai ország, amelyik pontosan azért, hogy a további hullámokat is megelőzze, ennél korábban biztosította volna a harmadik oltás lehetőségét. De hozzáteszem, hogy Európa szinte minden országát és a világban is a legtöbb országot megelőztük abban, hogy az első két oltást is mikor tudtuk az idős embereknek biztosítani. Ők akkor is elsőbbséget élveztek, de látogatási tilalmat is bevezettünk az ő védelmük érdekében; külön vásárlási idősávot is kijelöltünk azért, hogy őket védjük. Ezért kerültünk föl a Nikkei nemzetközi indexre is a legjobbak között a védekezési sorrendben, és ezért ismerte el a magyar védekezési intézkedéseket is a WHO főigazgatója, aki azt mondta, hogy a lakosság és a magyar kormány közös erőfeszítéseinek köszönhetően biztonságban tudhatjuk magunkat mondta ezt nemzetközi elismerésként. Most is bárki jelentkezhet, ön is tudja, hogy az előző hónapokban orvosokból, medikusokból, medikákból álló csapatok külön is felkeresték az időseket, hogy akikhez esetleg eddig nem ért el a lehetősége az oltásnak, bár ezt mindenki azért megtehette, azok számára kvázi házhoz is vigyék az oltás lehetőségét. Így igyekeztünk a lehető legtöbb embert megvédeni. Azt viszont láthattuk, hogy önök itt a parlamentben, ahol tudták, akadályozták a védekezést hol kamuvideóval, hol a mai napig vissza nem vont oltásellenes országgyűlési határozatokkal, és ahol önök vezették az önkormányzatokat, mondjuk, Budapesten, a Pesti úti idősek otthonába az idősek védelme érdekében Karácsony Gergely be sem tette a lábát. Köszönöm szépen, hogy meghallgattak. [[Taps a kormánypártok soraiban.]]
Köszönöm szépen, államtitkár úr. Szeretettel köszöntöm képviselőtársaimat. Ha minden igaz, akkor Ungár Péter képviselő úr következik. Parancsoljon, öné a szó.
Köszönöm a szót. Tisztelt Országgyűlés! A gyógypedagógus az egyik legelhivatottabb szakma az állami szakmák közül, viszont nagyon sokakat fenyeget a kiégés és a korai pályaelhagyás veszélye. Ennek az egyik oka az, hogy a bérezés megalázóan alacsony a gyógypedagógusoknál, és itt szeretném külön kiemelni, hogy valamint megalázóan alacsony a gyógypedagógiai szakasszisztenseknél is, ezért egyre nagyobb a munkaerőhiány mind a két területen. Ezt mindenki tudja, aki részt vesz a gyógypedagógiai ellátórendszerben. Továbbá a gyógypedagógiai továbbképzések, mivel fizetősek és nem ingyenesek, ezért nagyon sokan nem tudják a szakmájukon belül finanszírozni ebből az alacsony fizetésből az előmenetelüket. Ez korábban nem így volt. Ezt csak azért mondom, mert néha elő szokta venni, hogy mi volt az én nagykorúságom előtti kormányokban, de ez korábban nem így volt, most viszont ezek fizetősek lettek, és ezért nehezebb az előremenetel. Továbbá a gyógypedagógusoknak nagyon sok tapasztalatuk lett azzal kapcsolatban, hogy mit lehet online áthelyezni és mit nem a koronavírus-járványok meg a bezártság miatt. Nagyon jó lenne, ha meghallgatná őket a kormányzat, ha az érdekképviselettel rendszeresen leülne, és ha ezek alapján meg tudnák változtatni a gyógypedagógiai munka feltételeit, hiszen ez egy tanulság volt mindenkinek. [[13.00]] De semmilyen változás nem lesz pozitív irányba, ameddig Magyarországon egy megyei jogú városban dolgozó gyógypedagógiai szakasszisztens 186 ezer forint nettót keres. Ameddig ez az állapot, addig nem lesz Magyarországon méltó gyógypedagógia. A nemzetünk egyik büszkesége az, hogy mi a történelmünk során milyen hamar építettük ki ezt az ellátórendszert és milyen nagy embereket Bárczi Gusztáv adott Magyarország a gyógypedagógia területén, ennek ellenére 186 ezer forintot keres egy gyógypedagógiai szakasszisztens, de egy gyógypedagógus se keres 250 ezer forintnál többet. Köszönöm szépen.
Köszönöm szépen, képviselő úr. A választ az elhangzott kérdésre Rétvári Bence államtitkár úrtól fogjuk hallani. Parancsoljon, államtitkár úr, öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Azért szembeötlő a különbség, hogy a baloldali kormány hogyan viszonyult válság idején a gyógypedagógusokhoz, és a szociális ágazatban dolgozókhoz hogyan viszonyult ez a kormányzat. Ők akkor elvettek egyhavi bért minden szociális dolgozótól. Az a kormány, amelynek a visszakerüléséért ön dolgozik, fizetést csökkentett, fizetést vont meg a válságra hivatkozással a szociális dolgozóktól, mi pedig a válság évében is 14 százalékkal emeltük a szociális dolgozók fizetését. Ez a különbség: az egyik kormány csökkentett, a másik emelt. Sőt, még hogy az utánpótlásnak is elvágják a lehetőségét, még kötelező általános tandíjat is bevezettek azoknak, akik felsőfokon szeretnének gyógypedagógiai, szociális képzettséget szerezni, hogy még attól is elvegyék a kedvüket, hogy továbbtanuljanak. 2006 környékén, tisztelt képviselő úr, egyetlenegy intézményben képeztek gyógypedagógusokat Magyarországon, ma pedig kilenc egyetemen egy helyett kilenc egyetemen folyik gyógypedagógus-képzés, a Semmelweis Egyetem Pető András karán pedig konduktorképzés folyik. Most már a gyógypedagógia és a konduktív pedagógia is önálló MA-képzéssel rendelkezik. Az alapképzésre felvett hallgatók száma a kormányzásunk elején 930 környékén volt, most 1700 környékén jár. A Klebelsberg-ösztöndíj kiemelt területe a gyógypedagógus-hallgatók köre, 375 ezer forintos szemeszterenkénti támogatással. Amikor elkezdtük a kormányzásunkat, akkor 5700 gyógypedagógus volt Magyarországon, most 9800 gyógypedagógus van Magyarországon, tisztelt képviselő úr. Tehát sikerült javítanunk ezen is. Az iskolapszichológusok száma is 998-ról 1838-ra emelkedett. S igyekeztünk gyógypedagógiai pótlékkal is a gyógypedagógiai asszisztensek számára is többletjuttatást nyújtani. Az biztos, hogy ha önök kormányoztak ebben az országban, akkor a gyógypedagógusok is rosszabbul jártak, amikor mi kormányoztunk, akkor pedig évről évre igyekeztünk segítséget és előrelépést biztosítani számukra. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Kállai Mária, a Fidesz képviselője, kérdést kíván feltenni az innovációért és technológiáért felelős miniszternek: „Az M4-es szolnoki elkerülő szakaszának mikor várható az átadása és folytatódhate a 4-es főút Szolnok-környéki szakaszainak felújítása” címmel. Kállai Mária képviselő asszonyt illeti a szó, és Schanda Tamás államtitkár úr fog válaszolni. Parancsoljon, képviselő asszony!
Köszönöm szépen a szót, elnök úr. Tisztelt Elnök Úr! Tisztelt Miniszterhelyettes Úr! Tisztelt Ház! Szolnok azok közé a megyeszékhelyek közé tartozik, amely a polgári kormánynak, az Orbán-kormánynak köszönheti azt, hogy gyorsforgalmi út éri el. Azt gondolom, pontosan tudjuk ebben a Házban mindannyian, hogy mit jelent ez egy város fejlődése, gazdasága szempontjából. Szolnok számára ugyanolyan fontos a 4-est elkerülő út is, hiszen meg kell mondani őszintén, hogy balesetek során a 4-es számú főútról a forgalom Szolnok belvárosába terelődik, ami adott esetben valóban kaotikus helyzetet idéz elő, ezért mindenképpen ezt a terhet is le kell venni. A gazdaság fejlesztésén, a város fejlődésén túl nagyon komolyan meghatározó a mi városunk szempontjából, hogy az áthaladó forgalom is megszűnjön, és egy Szolnokot elkerülő úton Szolnok belvárosa mentesüljön ez alól a teher alól is. Megragadom az alkalmat mindig meg szoktam tenni , hogy ez az útfejlesztés, az M4-es fejlesztése a „Modern városok” program része. Azt gondolom, hogy Szalai Ferenc polgármester úr, Szolnok polgármestere és a Miniszterelnökség közötti megállapodás azért is nagyon értékes, mert Szolnok ebben az esetben egy olyan fejlesztésre tartott igényt, amely természetesen jó Szolnoknak, de jó az agglomerációnak, jó a Szolnok környéki településeknek, és egy közös fejlesztési pontot tesz lehetővé. Éppen ezért tisztelettel teszem fel azt a kérdést, hogy az M4-es szolnoki elkerülő út átadására mikor számíthatunk, mikor vehetik birtokba az ott élők. Ha pedig az elkerülő út átadásra kerül, akkor mivel természetes az út elkopása, elhasználódása a 4-es főút fejlesztésére és felújítására is szükség lesz. Válaszait a szolnoki és Szolnok környéki lakosok nevében tisztelettel megköszönöm, és köszönjük szépen ezt a fejlesztést. Köszönöm szépen. [[Taps a kormánypártok soraiban.]]
Köszönöm szépen, képviselő asszony. Megadom a szót Schanda Tamás államtitkár úrnak. Parancsoljon!
Nagyon szépen köszönöm a szót. Tisztelt Elnök Úr! Tisztelt Országgyűlés! Tisztelt Képviselő Asszony! A polgári nemzeti kormánynak kiemelt feladata a közúti infrastruktúra fejlesztése és a közúti közlekedés színvonalának a folyamatos emelése. Jól tudjuk mindannyian, de azért érdemes itt az Országgyűlésben elmondani, hogy fő céljaink közé tartozik a megyei jogú városok bekötése a gyorsforgalmi úthálózatba, az ipari központok elérhetőségének a javítása, a meglévő úthálózat fejlesztése, elkerülő utak építése, illetve annak a célunknak a megvalósítása, hogy Magyarország bármely pontjáról 30 percen belül kényelmesen elérhető legyen egy kétszer kétsávos, egy négysávos út a magyar emberek számára. Az öt éve indult útprogram keretében jelenleg is zajlik az M4 Abony kelet és Törökszentmiklós nyugat közötti szakasz fejlesztése, építése, amely ráadásul s ezt is érdemes megemlíteni kizárólag hazai forrásból valósul meg, tehát a magyar adófizetőknek, vállalatoknak lehetünk hálásak, hogy ezt a fejlesztést meg tudjuk valósítani. A közel 27,5 kilométer hosszú szakaszon autópályává fejleszthető kétszer kétsávos autóút kivitelezése zajlik. A beruházás része egy új Tisza-ártéri híd létesítése is. A fejlesztésnek már mintegy a háromnegyede el is készült mostanra, és az útszakasz forgalomba helyezése a jelenlegi tervek szerint ez időjárásfüggő is, de azt reméljük, hogy ezeket a terveket be tudjuk tartani – 2022. február végére várható. Az útfelújítások kapcsán eddig is történtek már fejlesztések, de természetesen a továbbiakban is folytatjuk a felújításokat és új utak építését. Köszönöm megtisztelő figyelmét. [[Taps a kormánypártok soraiban.]]
Köszönöm szépen, államtitkár úr. Tisztelt Ház! Steinmetz Ádám képviselő úr, a Jobbik képviselője, kérdést kíván feltenni a pénzügyminiszternek: „Bize, Horvátkút, Gyótapuszta, Boronka, Szőlőskislak mi velük a probléma?” címmel. Tisztelt Képviselő Úr! Tisztelt Képviselőtársaim! A kérdésre a miniszterelnök úr megbízásából a téma szerint feladat- és hatáskörrel rendelkező Gulyás Gergely Miniszterelnökséget vezető miniszter úr megbízásából Soltész Miklós államtitkár úr fog válaszolni. Képviselő úr, öné a szó. Parancsoljon!
Köszönöm a szót, elnök úr. Tisztelt Országgyűlés! Tisztelt Államtitkár Úr! A falusi CSOK jelenleg 2647 kistelepülésen nyújt segítséget lakóingatlan-vásárlásra és -felújításra. Sajnálatos ugyanakkor, hogy szűkebb hazámban, Somogyországban Bize, Boronka, Horvátkút, Gyótapuszta és Szőlőskislak a 17/2016-os kormányrendelet szerint nem minősül úgynevezett preferált kistelepülésnek. Ez azt jelenti, hogy az itt élő, összesen több mint ezer ember, valamint az itt élni vágyók nem vehetik igénybe a falusi CSOK-ot. Azért nem vehetik igénybe, mert ezeket a falvakat évtizedekkel ezelőtt Marcalihoz, illetve Balatonboglárhoz csatolták, elveszítették önállóságukat, és a Fidesz-kormány most városként tekint rájuk. De a tipikus falusi környezetű Marcalitól és Balatonboglártól több kilométer távolságban lévő településeken nagy segítség lenne a falusi CSOK. Ezt egyébként az emberek korábban már többször jelezték Móring József Attila képviselő úrnak is, de nem történt pozitív változás. Tisztelettel kérdezem ezért államtitkár urat: hajlandóake a kormányrendeletet módosítani annak érdekében, hogy a Bizén, Boronkán, Horvátkúton, Gyótapusztán és Szőlőskislakon élő, valamint élni vágyó somogyi emberek is jogosulttá váljanak a falusi CSOK igénybevételére. Igen vagy nem? Várjuk megtisztelő és együttműködő válaszát. [[Taps a Jobbik soraiban.]]
Köszönöm szépen, képviselő úr. A válaszra megadom a szót Soltész Miklós államtitkár úrnak. Parancsoljon, államtitkár úr! [[13.10]]
Köszönöm a szót, elnök úr. Tisztelt Képviselő Úr! Ön egy olyan koalíció részeként politizál és ne csodálkozzon azon, hogy ezt minden héten meg fogja kapni , amely koalíció, de az ön pártja maga sem szavazta meg az összes családtámogatási rendszert, amit az elmúlt tíz évben behoztunk, és amely koalíció a múltban az összes családtámogatási rendszert eltörölte, amikor kormányra került. Önök nem támogatták az otthonteremtési támogatást ellenzéki, baloldali pártként, azt gondolom, ez érdekes. Önök nem támogatták azon belül, az otthonteremtési támogatáson belül a falusi CSOK rendszerének a kialakítását. Önök nem támogatták azokat a személyijövedelemadó- és egyéb kedvezményeket, amelyekkel támogatjuk a nagycsaládosokat, és támogatjuk úgy általában a családosokat. Most pedig öt településsel jön, és ön is nagyon jól tudja, ahogyan el is mondtam, ezek két másik nagy településnek a részei. És ön azt nem teszi hozzá, hogy mindemellett pedig Somogy megyében több mint 230 település igenis részese a falusi CSOK-nak [[Varju László közbeszól.]] , de ön ezt nem szavazta meg. És hiába kiabál itt a másik DK-s partnere, ön nem szavazta meg. És akkor én is felteszek önnek kérdést [[Közbeszólások az ellenzéki pártok padsoraiból. Az elnök csenget.]] tehát ön, ugye, abban a koalícióban indul, amely koalíció megígérte, hogyha esetleg valamikor is kormányra kerülne, mindezeket az otthonteremtési-családtámogatási rendszereket meg fogják szüntetni. Igen vagy nem? Így álljon ki képviselőjelöltként, legyen szíves, a választók elé, és utána beszélgessünk erről, folytatva ezt a kérdést! Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Varju László képviselő úr, a DK képviselője, kérdést kíván feltenni a pénzügyminiszternek: „Az ellenzéki településeken lakók is az önök polgártársai!” címmel. Tisztelt Képviselő Úr! Tisztelt Képviselőtársaim! A kérdésre a miniszterelnök úr megbízásából a téma szerint feladat- és hatáskörrel rendelkező Pintér Sándor belügyminiszter úr megbízásából Pogácsás Tibor államtitkár úr válaszol. Parancsoljon, képviselő úr, öné a szó.
Elnök Úr! Köszönöm szépen a szót. Tisztelt Államtitkár Úr! Azt hiszem, az élet is nehezen hozott volna jobb helyzetet arra, hogy bizonyítsam azt, hogy önök mennyire egyoldalúan gondolkodnak, legyen ez akár a családtámogatás, vagy akár a közvetlen önkormányzati támogatások, amelyek a településekre vonatkoznak, hiszen ma már tudjuk, hogy a Fidesznek nem a foci a kedvenc sportja, hanem az önkormányzatok kifosztása, elsősorban ezen dolgoznak. Elvonták a gépjárműadót, a minimálbér normatív támogatását, duplájára emelték a KLIK-adót; az önkormányzatok bevételei közül nagylelkűen elengedték az idegenforgalmi adót, a parkolási díjakat; az üzlethelyiségek bérleti díja, az iparűzési adó kapcsán pedig nem gondoskodtak arról, hogy egyébként azt ellentételezték volna az állami költségvetésből. El kell hogy mondjuk, ön pontosan tudja, államtitkár úr, hogy csak Budapestet és kerületeit 110 milliárd forinttal rövidítették meg így. A főváros már csak hitelekből él, és egyébként jönnek utána a kerületek. Tehát kérem, ne hivatkozzon arra, hogy önök bármit is átvállaltak korábban, mert most egy az egyben vissza is szedték és elvették. Az így előidézett pénzhiányt tavaly sok kormánypárti település esetén pedig, mert ugye, őket is érintette, egyébként kompenzálták, de ebben az esetben Budapestnél és a kerületeknél semmit nem tettek. Éppen ezért az önök ilyen döntése és eljárása rendkívül részrehajló. Ezért kérdezem: önök szerint az ellenzéki vezetést választó kerületek lakói már nem magyar állampolgárok, akikért a magyar kormánynak felelőssége van? Őtőlük miért tagadják meg azt a lehetőséget, amit egyébként másoknak egyoldalúan biztosítanak? Várom válaszát, államtitkár úr. [[Taps a Jobbik padsoraiból.]]
Köszönöm szépen, képviselő úr. A válaszra megadom a szót Pogácsás Tibor államtitkár úrnak. Parancsoljon, államtitkár úr!
Köszönöm a szót, elnök úr. Tisztelt Országgyűlés! Tisztelt Képviselő Úr! Egy kis előzményt azért mégiscsak érdemes hozzátenni, bár ön ettől próbált elzárkózni. Az Állami Számvevőszék 2009-ben azt írta le a jelentésében, hogy az önök kormánya a kormányzása alatt az önkormányzatoktól mintegy 1600 milliárd forintot vont el, és ezt az 1600 milliárdot az önkormányzatok nagyrészt hitelből, kisebb részt vagyonfelélésből pótolták. Ezt a hitelt egyébként ez a kormány átvállalta, és az önkormányzatok helyett kifizette. Azok az önkormányzatok, amelyek akkor egyébként nem voltak eladósodva, külön támogatást kaptak arra, hogy fejlesztéseket hajthassanak végre. És szintén ehhez tartozik, ön is élharcosa volt annak, hogy Budapest és Pest megye egy régióként, egy európai uniós fejlesztési régióként jöjjön létre, aminek következtében ugyan Budapest nem járt jól, de Pest megye a két európai uniós pénzügyi ciklusban mintegy 700 milliárd forint fejlesztési forrástól esett el, amit egyébként ez a kormány belföldi forrásokból, a versenyképes Közép-Magyarország operatív programon belül részben pótolni tudott. De az idei és az elkövetkező évről is beszélhetünk. A magyar költségvetésben az önkormányzatoknak az előző évihez képest mintegy 23 százalékkal több működési támogatás jut majd. S valóban, az önkormányzatok is részt vettek a koronavírus elleni védekezésben, és valóban pénzügyi áldozatot is vállaltak, de azt is láthatjuk, hogy a 25 ezer alatti lakosú települések számára a kieső iparűzési adót, függetlenül attól egyébként, hogy milyen vezetésű az önkormányzat, teljes egészében megtérítettük, ugyanakkor annak a 27, 25 ezer lakos feletti településnek, amelyiknek működési támogatásra volt szüksége, amiből egyébként 13 ellenzéki vezetésű volt, azoknak az önkormányzatoknak biztosítottunk 22,7 milliárd forintot, amiből egyébként 11,4 milliárd jutott az ellenzéki vezetésűeknek, tehát 0,1 milliárddal több, mint a kormánypárti vezetésűeknek. Köszönöm szépen, elnök úr. [[Taps a kormánypártok padsoraiból.]]
Köszönöm szépen, államtitkár úr. Keresztes László Lóránt frakcióvezető és Ungár Péter képviselő úr, az LMP képviselői, kérdést kívánnak feltenni a Paksi Atomerőmű bővítéséért felelős tárca nélküli miniszternek: „Valóban földrengés kockázatos helyre építik az új paksi blokkot?” címmel. Tisztelt Frakcióvezető Úr! Kovács Pál államtitkár úr fog majd válaszolni önnek. Parancsoljon, öné a szó.
Köszönöm a szót. Tisztelt Elnök Úr! Tisztelt Államtitkár Úr! Már a napirend előtti vitában is beszéltünk arról, hogy nagyon sok probléma terheli ezt a gigantikus beruházást, a Paks II.-beruházást. Többéves csúszással indult el egyáltalán az engedélyezési eljárás, és a törvények által megszabott határidőben nem sikerült az engedélyt megszerezni, még a hosszabbítás ellenére sem. Tehát konkrétan nem kapott engedélyt ez a hatalmas nagy beruházás. És azt is említettem már napirend előtt, hogy látható, hogy itt nemcsak pontatlanságok vannak, hanem nagyon-nagyon súlyos kérdésekre nincs érdemi válasz, mint például a földrengésbiztonság kérdésére. Akkor részben megkísérelt válaszolni nekem államtitkár úr, és idézte a közmeghallgatás dokumentumait. Én szeretnék erre egy tisztázó-pontosító kérdést feltenni. A vonatkozó kormányrendelet szerint atomerőmű telephelye, beleértve annak 10 kilométeres sugarú körzetét, nem jelölhető ki olyan törésszakaszon, ahol az utolsó százezer évben felszíni elmozdulás nyomait találták. 2016-ban a Paks II. Zrt. megbízásából készült, körülbelül 8 milliárd forintból készült egy igen alapos geológiai tanulmány, amely megállapította, hogy a Paksi Atomerőmű telephelyének közelében több helyen is tízezer évnél fiatalabb, felszínig hatoló elmozdulásokat okozó földrengések nyomait találták. Én azt gondolom, hogy ezt a kérdést tisztázni kell, és nem is feltétlenül csak itt az Országgyűlésben, hanem a magyar nyilvánosság előtt, hogy pontosan milyen dokumentumokat vesznek, vettek figyelembe az engedélyezés során tehát bizonyos kivonatokat vagy ezt a 2016-os geológiai tanulmányt is , és mi a garancia arra, hogy ez a telephely megfelel a földrengésbiztonság tekintetében megfogalmazott magyar előírásoknak. Mi ez alapján úgy látjuk, hogy nem. És hozzáteszem, hogy az oroszok tervezik ezt a paksi bővítést, az új atomerőművet, és orosz törvények szerint fel sem merülhetett volna, hogy aktív törészóna, aktív törésvonal felett egyáltalán új atomerőmű engedélyezése felmerülhetett volna. Várom államtitkár úr érdemi válaszát. Köszönöm szépen. [[Taps a Jobbik padsoraiból.]]
Köszönöm szépen, frakcióvezető úr. A válaszra megadom a szót Kovács Pál államtitkár úrnak. Parancsoljon, államtitkár úr!
Köszönöm szépen. Tisztelt Elnök Úr! Tisztelt Frakcióvezető Úr! Tisztelt Ház! Ami konkrétan a Paks II.projektet illeti, szeretném megnyugtatni, hogy egy atomerőmű építése során a legfontosabb a biztonság, az, hogy a legszigorúbb nukleáris biztonsági előírások maradéktalanul és igazoltan teljesüljenek. Az Országos Atomenergia Hivatal maga is kiemeli, hogy több tekintetben rendkívül alapos a benyújtott létesítési dokumentáció, ami több mint 300 ezer oldal; a világ legbiztonságosabb blokkjai épülnek meg Pakson, amibe olyan passzív biztonsági rendszerek is beépítésre kerülnek, amelyek működésükhöz nem igényelnek sem emberi beavatkozást, sem villamos energiát. Csak megismételni tudom azt, amit az Országos Atomenergia Hivatal a saját határozatában és közzétett értékelésében mondott, tehát hogy még a tízmillió év gyakoriságú földrengések sem képesek olyan elmozdulást okozni a területen, amely érdemi hatással lenne az erőmű biztonságára. [[13.20]] Ami az ellátásbiztonság szempontjából értékelésre ad okot, az az, hogy szükség van az atomenergiára, és szükség lesz hosszú távon is Paksra. Mint azt ön is tudja, az európai egységes villamosenergia-rendszer csak ebben az évben már két alkalommal esett szét, egyszer január 8-án, másrészt június 24-én. Ahol viszont erős kapacitások támasztják meg a hálózatot, ott van részben ellátásbiztonság, ezért Paks II. kérdése stratégiai kérdés, a hazai fogyasztók szén-dioxid-mentes, versenyképes árammal való ellátásának és egyben a megújuló energiaforrások elterjesztésének is a garanciája. Önt zöldpolitikusként szeretném arra is emlékeztetni, hogy az új blokkok karbonmentes termelőként évente 17 millió tonna szén-dioxid kibocsátását teszik majd elkerülhetővé, ráadásul az Európai Unióban atomerőművek segítségével termelik a legtisztább villamos energiát. Meggyőződésünk, hogy nincs klímavédelem, nincs zöld jövő, és nincs alacsony rezsi atomenergia nélkül. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Ház! Tisztelt Képviselőtársaim! Ander Balázs képviselő úr, a Jobbik képviselője, kérdést kíván feltenni az emberi erőforrások miniszterének: „’Olyan lesz a jövő, amilyen a ma iskolája.’ Avagy milyen jövőt akarnak elnyomorított tanárokkal?” címmel. Tisztelt Képviselő Úr! Tájékoztatom önt, hogy Rétvári Bence államtitkár úr válaszol önnek. Parancsoljon, öné a szó.
Köszönöm a szót, elnök úr. Tisztelt Képviselőtársaim! Súlyos bajok vannak a hazai oktatásügyben. Illetve, ha a hatalom egyfajta NERsevisztáni paradigmában gondolkodik, és nem fogadja el annak a Széchenyinek tulajdonított mondásnak az igazságtartalmát, amely szerint egy nemzet ereje a kiművelt emberfők sokaságában rejlik, és a versenyképességet nem a tudásban, hanem az alulfizetett és megnyomorított, kizsigerelhető dolgozókban látja, akkor nyilván minden oké. Csakhogy a sikeres országok példája azt mutatja, hogy egy nemzet akkor jár el bölcsen, ha az elkövetkezendő évtizedekre készül, amikor, mondjuk, a tudásra figyel oda, és a tudásra fordított összegeket nem egyfajta kiadásnak, hanem a jövőbe való befektetésnek tekinti. Magyarán, nem alulképzett és valóban megnyomorított munkásokkal kell itt versenyezni, hanem tudással a XXI. század tudásalapú gazdaságában. Kérem szépen, államtitkár úr, egy idézet következik; véletlenül sem Gyurcsánytól, meg még csak nem is Sorostól, hanem a baloldali elhajlással véletlenül sem vádolható Csath Magdolnától. Azt mondja: „A költségvetési szigor nem érintheti az oktatás területét. Sőt: új klebelsbergi modellre lenne szükség, amely megtámogathatná a gazdasági szerkezet korszerűsítését.” Államtitkár úr! Nem tudom, hogy mindez érthető volte, ugyanis itt már egy éve folytatunk önnel egy levelezgetést azzal kapcsolatosan, hogy mi az igazság, mondjuk, a bebukott egymilliárdos dél-somogyi iskolaprojekttel kapcsolatban. Úgy látszik, hogy a szövegértéssel ott is van némi probléma, ezért kénytelen vagyok ezt az egészet most lefordítani. A tanári pálya nem vonzó. Sem erkölcsileg, sem anyagilag nem becsülik meg a magyar tanárokat. Az elöregedés, a pályaelhagyás azzal jár, hogy iszonyatos a tanárhiány, és egyre fokozódnak az ebből fakadó problémák. Kérem, államtitkár úr, hagyja a lózungokat, és válaszoljon arra, mikor és hogyan kívánják rendezni a hazai pedagógusbéreket, különös tekintettel a pályakezdők hihetetlenül nyomorúságos bérezésére. Várom a válaszát. [[Taps a Jobbik soraiban.]]
Köszönöm szépen, képviselő úr. A választ Rétvári Bence államtitkár úr fogja megadni. Parancsoljon, államtitkár úr! Öné a szó.
Köszönöm szépen a szót, elnök úr. Tisztelt Képviselő Úr! Tisztelt Ház! Lehet ön bármilyen hangos itt a parlamentben, tisztelt képviselő úr, de: mégiscsak kivel politizál ön együtt, tisztelt képviselő úr? Mit mondott Fekete-Győr András pár nappal ezelőtt [[Z. Kárpát Dániel: Éld át jobban, Bence!]] az önök előválasztásnak nevezett Gyurcsány-show-jának a kampányában? [[Z. Kárpát Dániel közbeszól.]] Mit mondott? Hogy túl sok az iskola Magyarországon. Beszélt vele az utóbbi hetekben? Tudja, az ő támogatásával fog ön országgyűlési képviselőként indulni, és Fekete-Győr András is a Jobbik támogatásával lesz valamelyik listának majd az első helyén. És ő azt mondta, hogy Somogyban is túl sok az iskola. [[Ander Balázs: Hülyeséget…]] Kevesebb iskolára lenne szükség, felső tagozatra pedig a járásközponton kívül sehol nem lenne szükség, mert csak a járásközpontban tudnak európai uniós ismereteket tanítani a diákoknak. Ezt mondta Fekete-Győr András, nézze meg a Mérce nevű oldalon, kifejtette ezt az álláspontját, és nem előzmények nélküli. Akikkel önök együtt akarnak kormányozni, azok 381 településen tettek lakatot az ottani iskolaépület ajtajára, és oda se diákok, se tanárok nem tudtak visszamenni. [[Csányi Tamás: Koncentráljon a kérdésre, államtitkár úr! Az elnök csenget.]] Önök ezeknek az erőknek, és ezen erők új generációjának a Momentumban a hatalmi visszatérésén fáradoznak. [[Balczó Zoltán: Nem térhet vissza a hatalomba, ha még nem volt!]] Önök kaptak egy epizódszerepet, önöket kihasználták. Kihasználták, hogy hozzák be a jobbikos szavazókat, és szépen ledarálták önöket, hogy utána semmilyen beleszólásuk ne legyen a jövő alakításába a Gyurcsány-show második körében, tisztelt képviselő úr. Mégiscsak önök azokkal léptek szövetségre [[Z. Kárpát Dániel: Magatok miatt aggódj már! Nézd meg, hol tartotok!]] , akik 15 ezer pedagógust bocsátottak el. Ezek az emberek most is azt mondják, hogy túl sok az iskola, be akarnak zárni iskolát. Iskolákat akarnak bezárni hozzáteszem, kórházakat is , és korábban is megtették ezt, és pedagógusokat bocsátottak el, meg persze elvettek egyhavi bért a pedagógusoktól, ez csökkentette igazán a pedagóguspálya anyagi elismertségét. Mi a válság idején is 10 százalékos pedagógusbér-emelést hajtottunk végre az ön szövetségesei válság idején elvettek a pedagógusoktól egyhavi bért , és a korábbiakban is a pedagógusokkal kezdtük a béremelést, egy 50 százalékos, többéves béremelési programmal. És mi ezt folytatni is fogjuk. De ha önök kerülnek hatalomra, akkor iskolabezárások és fizetéscsökkentés fog következni, ahogy ez a korábbiakban is megtörtént. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Országgyűlés! Képviselőtársaim! Varga Zoltán képviselő úr, a DK képviselője, kérdést kíván feltenni a Miniszterelnökséget vezető miniszternek: „Önök tényleg ezt akarták?” címmel. Tisztelt Képviselő Úr! Tájékoztatom önt, hogy miniszter úr megbízásából Soltész Miklós államtitkár úr fog önnek válaszolni. Parancsoljon, képviselő úr, öné a szó.
Köszönöm a szót. Tisztelt Ház! Tisztelt Államtitkár Úr! Az önök lakájmédiájának múlt heti kétes értékű szenzációja volt, hogy Gyurcsány Ferenc egy nyilvános debreceni rendezvényen bizony kemény hangon helyreutasított egy hőbörgő fideszes trollt. [[Dr. Rétvári Bence: Így szokták párton belül is?]] A néhány másodperces videofelvételről, amit önök aztán köröztettek hosszú-hosszú ideig, valahogy az önök hírhamisítóinak jó szokása szerint természetesen levágták az előzményeket, azt, hogy ez a fickó minősíthetetlen, trágár hangon zaklatta, sértegette és fenyegette az ott részt vevőket, sokakban bizony olyan komoly riadalmat keltve, hogy volt olyan, aki zokogva hagyta el ezt a gyűlést. És persze a kivezényelt rendőrök mindezt tétlenül nézték, és a pártelnök helyettük vette védelmébe a gyalázkodástól megriadt, erőszakos magatartáson megbotránkozó debreceni polgárokat. De folytatom tovább a sort. Budapesti Széll Kálmán tér, ahol egy idős nő fényes nappal megütötte Szabó Timea képviselőtársunkat, és számonkérte rajta, hogy hol volt ő a zsidók deportálásakor, holott azt nagyon jól tudhatta ő is, hogy a holokauszt idején nemhogy Szabó Timea, de még az édesanyja is legfeljebb gyermek lehetett, tehát nem volt arra lehetősége, hogy ott részt vegyen, ha egyáltalán élt már akkor. Nyilvánvalóan puszta ürügy volt az agresszív magatartása neki is. Tovább folytatom: az Erzsébet körúton egy férfi többször megütött egy DK-s, ott kampányoló női aktivistát, miközben persze Orbán Viktort éltette tele szájjal. Sokan azt mondják, hogy talán ez a normális, de ez nem normális dolog, az, hogy idejutottunk, az önök másfél évtizedes folyamatos uszításának, gyűlöletkeltő politikájának az eredménye. Ezért inkább megkérdezném önöktől: csakugyan ezt akarták? Önöket tavasszal fel fogja váltani a Dobrev-kormány, de az önök által felkorbácsolt gyűlölet még évekig, évtizedekig itt fog velünk maradni. Ilyen országot, ilyen társadalmat kívántak örökül hagyni gyermekeikre, unokáikra? Valóban ezt akarták? Várom válaszát. Köszönöm szépen.
Köszönöm szépen, képviselő úr. Válaszadásra megadom a szót Soltész Miklós államtitkár úrnak. Parancsoljon, államtitkár úr, öné a szó.
Köszönöm a szót, elnök úr. Képviselő Úr! Utoljára azt a stílust, amit Gyurcsány Ferenc megengedett Debrecenben, Marosán György képviselte [[Közbeszólás a Jobbik soraiból: Arról tudnátok ti is mesélni! Te személyesen!]] amikor Csepelen az elvtársaknak azt mondta, hogy elvtársak, nem a zsemle nagy, hanem a pofátok nagy… Nem a zsemle kicsi, hanem a pofátok nagy. [[Z. Kárpát Dániel: Ez nem lett túl frappáns!]] Az a helyzet, hogy ebben a stílusban beszélnek önök itt a parlamentben. Emlékszik arra, mit műveltek itt néhány évvel ezelőtt karácsony előtt a parlamentben? Emlékszik arra, hogy amikor Dobrev Klára egyszerűen azt mondta, hogy törölni fogják az alkotmányellenes kétharmados törvényeket? Emlékszike arra, amikor Vadai Ágnes, az önök képviselője, hazugságot, gyűlöletet keltő propagandisták Ruandában végén elnyerték méltó büntetésüket, tehát ehhez hasonlítja az önök politizálását, illetve a fenyegetést? Emlékszike arra az ÁVH-s módszerre, amikor is Dobrev Klára kijelentette, hogy a közigazgatási dolgozókat megfenyegetve majd elüldözik őket, levadásszák őket? Emlékszike arra egyébként, amikor 2016-ban, az önök által csodálatos őszödi beszéd során kirobbant tüntetések során mit műveltek a rendőrök? Kinek a biztatására? [[Varga Zoltán: 2016-ban?]] 2006-ban. Az önök biztatására, amire egyébként Gyurcsány Ferenc azt mondta, hogy lenyűgözött a rendőrség tevékenysége. [[13.30]] Egyébként ez ellen jött létre a Jobbik annak idején, de nem számít. Folytatva tovább a sort, emlékszike arra, amikor Jakab Péter például, akinek külön is gratulálok az előválasztási eredményéhez, akár munkásembert fenyegetett, akár pedig a testőre hátulról egy kutyás embert lefogva a földre tepert és fenyegette? Emlékszike ezekre az esetekre? Önök azok, akik mindenkit fenyegetnek, és nemcsak fenyegetnek, hanem testileg, hogyha lehet, akkor bántalmaznak is. Tehát ön ne kérjen semmi ilyet számon se Fidesz-szavazókon, se másokon! Köszönöm a kérdését. [[Taps a kormánypárti padsorokból.]]
Köszönöm, államtitkár úr. Tisztelt Képviselőtársaim! Ezzel a kérdések végére értünk. Megvárom, amíg államtitkár úr átadja a helyét miniszter úrnak, és áttérünk az azonnali kérdések órájára. [[Gulyás Gergely elfoglalja helyét.]] Köszönöm szépen, miniszter úr. Tisztelt Országgyűlés! Jakab Péter frakcióvezető úr és Szilágyi György képviselő úr, a Jobbik képviselői, azonnali kérdést kívánnak feltenni a miniszterelnök úrnak: „Mit gondol erről, Miniszterelnök úr?” címmel. A miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat jogosította fel. [[Dr. Rétvári Bence: Hol van Jakab Péter? Közbeszólások a Jobbik soraiból: És a te főnököd?]] Kérdezem Szilágyi György képviselő urat, hogy elfogadjae a válaszadó személyét, vagy a miniszterelnök úrtól személyesen kéri a választ.
Megvárjuk, amíg miniszterelnök úr bejön a parlamentbe dolgozni. Köszönöm. [[Soltész Miklós: És hol van Jakab?]]
Köszönöm szépen, képviselő úr. A miniszterelnök úrnak a második soron következő azonnali kérdések órájában kell majd válaszolnia. Tisztelt Országgyűlés! Rig Lajos képviselő úr, a Jobbik képviselője, azonnali kérdést kíván feltenni az emberi erőforrások miniszterének: „Hogyan tovább?” címmel. Tisztelt Képviselő Úr! Tájékoztatom, hogy Rétvári Bence államtitkár úr fog önnek majd válaszolni. Kérdezem, hogy elfogadjae a válaszadó személyét, vagy személyesen miniszter úrtól kéri a választ.
Elfogadom államtitkár urat.
Nagyon szépen köszönöm. Rig Lajos képviselő úré a szó. Parancsoljon!
Köszönöm szépen a szót. Tisztelt Elnök Úr! Tisztelt Képviselő Urak! Tisztelt Államtitkár Úr! Nagyon nagy baj van. Nagyon nagy baj van az egészségügyi ellátórendszeren belül és ezen belül Veszprém megyében. A Covid alatt az összes egészségügyi intézmény kicsit átalakult, majd mikor a hullám lecsengett, ezek az ellátási típusok, amelyek a Covid alatt szüneteltek, visszatértek. Sajnos ez nem mondható el Veszprém megyére. A tapolcai kórházban közel egy éve 15 belgyógyászati aktív ágy papíron megvan, de fizikailag nem működik, valószínűleg humán erőforrás miatt, épp ezért az ajkai sürgősségi osztályra kell szállítani azokat a betegeket, akiket eddig professzionális szinten a tapolcai kórházban el tudtak látni. Mindeközben sajnos tájékoztatom államtitkár urat október 20-áig körülbelül 7 ezer egészségügyi dolgozó hagyta el az állami rendszert. A bajt még tetézi, hogy ez év október 31-éig a keszthelyi kórházban a fekvőbeteg-traumaellátás szünetel. Ez azt jelenti, hogy Veszprém megye északi Balaton-partjáról a betegeket nem Keszthelyre szállítják, hanem szintén az ajkai kórházba. Ez azért is aggályos, államtitkár úr, mert ez rossz a betegnek, aki többórás utazás után majd várja a betegszállítót és a hozzátartozót, hogy hazavigyék, rossz a kórháznak, hiszen mivel nincs elég humán erőforrás az ajkai kórháznak, és nincs elég ágykapacitás, hogy a betegeket ellássa, ezért várakozniuk kell a vizsgálatra. De a legrosszabb a mentőnek, hiszen többórás betegellátás, betegút után kell visszatérniük a tapolcai mentőállomásra, ahol az elmúlt időszakban amikor is dolgoztam az Országos Mentőszolgálatnál többször előfordult az, hogy nem volt több órán keresztül bevethető mentőgépjármű nemcsak Tapolcán, hanem a környéken sem. Ezért kérdezem tisztelettel államtitkár urat, hogy az államtitkárság vagy az EMMI ezzel a helyzettel mit fog kezdeni. Várom megtisztelő válaszát. [[Taps a Jobbik padsoraiból.]]
Köszönöm szépen, képviselő úr. Megadom a szót Rétvári Bence államtitkár úrnak. Parancsoljon!
Köszönöm szépen a szót, elnök úr. Tisztelt Képviselő Úr! Tisztelt Ház! Amikor a „Hogyan tovább?” kérdését olvastam, hogy ez lesz a címe, azt hittem, hogy a Jobbik jelenlegi helyzetéről gondolkodik [[Moraj a Jobbik soraiból.]] , hiszen valóban, itt önök most a baloldal legerősebb frakciója. De hát itt a DK bejelentette, hogy mostantól ők lesznek a legerősebb frakció, tehát önök közül azt kell számolni, hogy ki az, aki bent marad, nem marad bent, bent marad, nem marad bent, hiszen önök ezt elvesztették azzal, hogy elárultak mindent, amik az elveik voltak, és beálltak Gyurcsány Ferenc mögé; úgy látszik, akik behódolnak Gyurcsány Ferencnek, azokat előbb-utóbb felfalja Gyurcsány Ferenc, mert önökből sokkal kevesebb marad ezen behódolás után, mint ahányan most itt vannak. De nem erre kérdezett rá, hanem az egészségügy helyzetére. Először is helyre szeretnék tenni egy tárgybeli tévedést. Tisztelt Képviselő Úr! Ön azt mondta, hogy csökkent az egészségügyi szolgálati jogviszonnyal rendelkező dolgozók száma. Szeretném egész pontosan elmondani, hogy mennyivel nőtt: 1283-mal nőtt március óta az új szolgálati jogviszonyban dolgozó orvosok száma, 1794-gyel nőtt az ápolók száma, és 802-vel nőtt az egyéb egészségügyi dolgozók száma. Ez összességében egy közel 4 ezer fős új egészségügyiszolgálatijogviszony-szám az elmúlt időszakból. Ezt persze veszélyeztetik önök, hiszen László Imre elmondta, az önök baloldali egészségpolitikusa, hogy a kórházak 45 százalékát be kell zárni. Nyilvánvaló, hogy egy koronavírus-járvány alatt és az az utáni hónapokban nehéz, amíg visszaáll a rendszer a járvány előtti időszakra, na de önöknek ez szándékában sincs, mert nem tudom, hogy a tapolcai, a veszprémi vagy melyik kórház kerülne arra a sorsra, hogy László Imre listáján rajta van, és azok közé kerülnek, akiket nem látnak el. Tisztelt Képviselő Úr! 2010-ben volt 33 943 orvos, míg a legutóbbi számok alapján volt dolgozó orvosból 37 188. Ez emelkedést, ez növekedést jelent. A bruttó bér, amely korábban, mondjuk, 3 évvel ezelőtt 538 ezer forint volt, most 1,2 millió forint egy orvos esetében. Mindezeket veszélyezteti a baloldal, mert kórházakat zárna be, és a baloldal az egyetlen, amely orvosi béreket csökkentett Magyarországon. Köszönöm szépen.
Köszönöm szépen, államtitkár úr. Egyperces viszonválaszra Rig Lajos képviselő úré a szó.
Köszönöm szépen, elnök úr. Tisztelt Államtitkár Úr! Tárgybeli tévedését hadd egészítsem ki annyival, hogy 2012-ben nem a baloldali kormány zárta be Tapolcán a belgyógyászatot és a sebészeti osztályt, hanem az önök kormánya 2012-ben. [[Közbeszólások a Jobbik soraiból: Ajaj!]] Ez egy magas labda volt. A másik: a számok tekintetében ne velem vitatkozzon! A Magyar Egészségügyi Szakdolgozói Kamara hivatalos számadataival vitatkozik. Ötezer egészségügyi dolgozó hagyta el szeptember 16-áig, majd most ismét egy kétezres fő hagyta el az állami egészségügyi rendszert. Állami egészségügyi rendszerről beszéltünk, államtitkár úr. Ha szerencsénk van, akkor maradtak az országban, és átmentek a magánegészségügyi rendszerbe, ha nincs szerencsénk, akkor itthagyták az országot, Ausztria, Németország egészségügyi rendszerét erősítik. De még mindig nem válaszolt a kérdésemre, hogy Veszprém megye egészségügyi ellátását hogyan fogják megpróbálni megjavítani, hiszen ami most van, jelzem, államtitkár úr, az nem jó. Köszönöm szépen. [[Taps a Jobbik padsoraiból.]]
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Ön abban torzít, hogy ön azt mondja, hogy az az ápoló, aki az egyik kórházból átmegy a másik kórházba, vagy a szakrendelőből átmegy a kórházba, az elhagyja az egészségügyi rendszert, tisztelt képviselő úr, ezzel torzít, hiszen van olyan, hogy egy jogviszony az egyik intézményben megszűnik, a másik intézményben viszont létrejön. Mi arra fogunk törekedni, hogy minél többek béréhez legyen fedezet, ezért növeljük jövőre 770 milliárd forinttal az egészségügyi célra rendelkezésre álló költségvetési forrásokat. 770 milliárd forinttal, tisztelt képviselő úr, úgyhogy így a 2022-es költségvetésben már 2884 milliárd forint fog rendelkezésre állni egészségügyi célokra. Ezen belül ön említette a mentést is. Az utolsó baloldali költségvetésben a mentési feladatokra 26,7 milliárd forint állt rendelkezésre, a jövő évi költségvetésben nem 26, nem 36, nem 46, nem 56, hanem 65,5 milliárd forint áll rendelkezésre, tisztelt képviselő úr. Ez azt jelenti, hogy ezzel több mint kétszeresére növeltük a rendelkezésre álló forrásokat, miközben a baloldal csak csökkentett és megszorított. Köszönöm szépen. [[Taps a kormánypárti padsorokból.]]
Köszönöm szépen, államtitkár úr. Tisztelt Képviselőtársaim! Mesterházy Attila képviselő úr [[Zaj a Jobbik soraiból.]] képviselőtársaim! , Mesterházy Attila képviselő úr, az MSZP képviselője, azonnali kérdést kíván feltenni az igazságügyi miniszter asszonynak: „Hogy is van ez?” címmel. [[13.40]] Tisztelt Képviselő Úr! Miniszter asszony távolléte miatt válaszadásra Völner Pál államtitkár urat jogosította fel. Tisztelettel kérdezem önt, hogy elfogadjae a válaszadó személyét, vagy személyesen a miniszter asszonytól várja a választ.
Tisztelt Elnök Úr! Megvárnám miniszter asszonyt, hogy válaszolhasson a kérdésemre, és államtitkár urat pedig megkérném, hogy szóljon miniszter asszonynak, hogy három hónapja nem ad nekem időpontot, hogy tudjak vele találkozni, de még azt sem mondja, hogy nem kíván velem találkozni. Hátha így eljut az információ hozzá. Köszönöm szépen.
Köszönöm szépen, képviselő úr. Tisztelt Képviselő Úr! Tájékoztatom önt és a tisztelt Házat, hogy miniszter asszonynak a harmadik soron következő azonnali kérdések órájában kell önnek válaszolnia. Tisztelt Ház! Tisztelt Képviselőtársaim! Harangozó Tamás képviselő úr, az MSZP képviselője, azonnali kérdést kíván feltenni a miniszterelnök úrnak: „Aktuális kérdésekről” címmel. Tájékoztatom önt, hogy miniszterelnök úr halaszthatatlan elfoglaltsága miatt válaszadásra Gulyás Gergely Miniszterelnökséget vezető miniszter urat bízta meg. Tisztelettel kérdezem önt, hogy elfogadjae a válaszadó személyét, vagy személyesen miniszterelnök úrtól kéri a választ.
Elfogadom, köszönöm.
Köszönöm szépen. Harangozó Tamás képviselő urat illeti a szó. Parancsoljon!
Köszönöm a szót, elnök úr. Tisztelt Országgyűlés! Miniszter úr, újra aktuális kérdésről szeretnék önnel beszélni, öntől kérdezni, ez pedig a Tolna megyének, Szekszárdnak, Bonyhádnak és Dombóvárnak oly fontos M9-es autópálya ügye. Azért újra aktuális, mert Horváth István, az ön képviselőtársa, fideszes országgyűlési képviselő a múlt héten az Antritt Rádióban, Szekszárdon beszélt a témáról, és megpróbálnám tolmácsolni szó szerint, hogy mit mondott: „Illetve még annyit szeretnék mondani, hogy ez is egy politikai termék, hogy az M9-es Szekszárdnak jöne, vagy nem jön Szekszárdnak. Hát, az M9-es, az is Szekszárdnak fog majd érkezni, ha meg fog majd épülni, mert ez is, hangzatosan mondják, hogy volt valamikor egy valami térkép, amin Baranya megyébe vitték az M9-es nyomvonalát. Ezt már többször is tisztáztuk Baranya megyében a Közlekedési Hatósággal. Erre vonatkozóan is majd alapvetően a tényeket nemsokára fogom hosszan a tisztelt választópolgárokkal… Az M9-es nyomvonala Szekszárdnak fog érkezni, tehát ez is egy tény, ez nem is változott. Lehetnek különböző alternatívák. Valaki egy munkaanyagot ha meglát, akkor azt alapvetően tényként kezeli. Ez felületességet jelent, illetve nem a valós tartalmi dolgok végiggondolását, illetve végigkövetését.” Így szólt ez a barokkos körmondat. De azt ki lehet belőle hámozni, hogy Horváth István szerint az M9-es nyomvonala marad Tolna megyében. Teszem hozzá, hogy a felületességet, illetve a munkaanyagot, amit mindenki hivatkozik, és az szerintem nincsen rendben, itt tartom a kezemben… ez a program a „Versenyképesebb Magyarországért”, Magyarország Kormányának kiadványa, egyébként Varga Mihály és Palkovics miniszter úr jegyzi a saját kézjegyével. Ebben írták azt le, hogy nem Szekszárd felé fog menni az autópálya, illetve az MTI adott ki egy hírt ezzel a valamilyen térképpel. Látja, miniszter úr, ezen már tényként van, hogy nem Szekszárd felé fog jönni. Ismét kérdezem öntől, mert higgye el nekem, hogy a térségben élőket ez érdekli most leginkább, hogy amint ön is ígérte, sikerülte már a kormánynak akkor olyan döntést hoznia, hogy az M9-es autóút márpedig Kaposvárról Dombóvár, Bonyhád és Szekszárd érintésével fog menni, és nyilván nem érintve ebből a szempontból általunk a Baranya megyei nyomvonalat. Ha lehet, akkor épüljön meg az is, de meg tudja erősíteni, hogy Szekszárd, Bonyhád, Dombóváron [[Az elnök a csengő megkocogtatásával jelzi az időkeret leteltét.]] fog épülni az M9-es? Várom válaszát, miniszter úr.
Köszönöm szépen, képviselő úr. A válaszra megadom a szót Gulyás Gergely Miniszterelnökséget vezető miniszter úrnak. Parancsoljon, miniszter úr, öné a szó.
Köszönöm a szót. Tisztelt Elnök Úr! Tisztelt Képviselő Úr! Ahogyan ön Horváth képviselőtársunkat idézte, az valóban pontos. Tehát természetesen egy kormánydöntést megelőzően számtalan előkészítő anyag, döntési alternatíva születik. Amikor a kormány végleges döntést hoz, ami reményeim szerint az ön igényeinek is megfelelő lesz, akkor erről tájékoztatást fogunk adni. Köszönöm a figyelmet. [[Taps a kormánypárti padsorokban.]]
Köszönöm szépen, miniszter úr. Egyperces viszonválaszra Harangozó Tamás képviselő úré a szó. Parancsoljon!
Köszönöm szépen. Az elvi tartalma elfogadható lenne a válasznak, de fél évvel ezelőtt is ugyanezt mondta, miniszter úr. Nem tudom, hogy mire várnak, és nem tudom, hogy akkor mi alapján mondja azt élő adásban Horváth István, hogy nemsokára meg fogom osztani önökkel, hiszen a Közlekedési Hatósággal is tisztázták már, és a nyomvonal márpedig Szekszárdon lesz. Mire alapozta akkor képviselőtársam ezt az állítását, ha még nem volt kormánydöntés? Ha pedig volt kormánydöntés, akkor legyen kedves itt megerősíteni ezt, miniszter úr. Köszönöm szépen.
Köszönöm szépen, képviselő úr. Egyperces viszonválasz illeti meg miniszter urat is. Parancsoljon, miniszter úr!
Köszönöm a szót. Tisztelt Képviselő Úr! Amit elmondtam, az az igazság. Az, hogy ki milyen állítását mire alapozza, azt az állítástevőtől érdemes megérdeklődni. Köszönöm szépen. [[Taps a kormánypárti padsorokban.]]
Köszönöm szépen, miniszter úr. Tisztelt Országgyűlés! Képviselőtársaim! Arató Gergely képviselő úr, a DK képviselője, azonnali kérdést kíván feltenni az emberi erőforrások miniszterének: „Újabb ígéretek a pedagógusoknak?” címmel. Tisztelt Képviselő Úr! Miniszter úr távolléte miatt válaszadásra Rétvári Bence államtitkár urat kérte fel. [[Arató Gergely bólint.]] Nagyon szépen köszönöm, hogy elfogadja a válaszadó személyét. Arató Gergely képviselő urat illeti a szó. Parancsoljon!
Tisztelt Ház! Közelednek a választások, így hát beindult a devizahitelből finanszírozott osztogatási program is a kormányoldalon, és örömmel látjuk, hogy ez alkalommal a pedagógusok sem maradnak ki belőle. Nyilván összefügg a választások közeledtével a kormányzati vélemény gyors változása is, hiszen néhány hónapja még ott tartottak, hogy a pedagógusbérek csodálatosak, nagyszerűen emelkedtek, minden létező világok legjobb pedagógusbéreivel rendelkezünk, most azonban már a kormány is elismeri, hogy bizony, pedagógusbér-emelésre szükség van. Ez annyira így van, hogy ha más nem is, akkor a minimálbér és a garantált bérminimum emelése biztos kikényszerítené a pedagógusbér-emelést, hiszen ma egy pályakezdő tanító vagy óvónő 219 240 forintot keres, ami pont 240 forinttal haladja meg a garantált bérminimumot, de még nyolc év tanítás után is csak 237 ezer forintról, illetve a pályakezdő, egyetemet végzettek, tanárok esetében pedig 255 780 forintról beszélhetünk. Ne legyen félreértés, ezek bruttó összegek! Tehát ezek 120-130-140-160 ezer forintos nettó összegeket jelentenek. Magyarán, ha nem emelnék a béreket, akkor jövőre a garantált bérminimum meghaladná a pedagógusbérek jelentős részét. Ezt a szégyent önök sem akarják, ez helyes, tehát emelik a béreket, ez is helyes. De az a kérdés, hogy mennyivel. Az a kérdés, hogy megint egy egyszeri béremeléssel, így-úgy, valamelyest emelik meg a pedagógusbéreket, vagy visszaadják a pedagógusoknak azt a béremelést, amit egyébként megígértek az életpályamodell bevezetésénél, amikor azt mondták, hogy a mindenkori minimálbér lesz a pedagóguspálya alapja. Ez 2014-ben volt. 2015-ben megszüntették ezt az indexálást. Azóta 60 százalékot vesztettek a pedagógusbérek ehhez az értékhez képest az értékükből. Visszaadjáke ezt a pénzt a pedagógusoknak? Ez a kérdésem.
Köszönöm szépen, képviselő úr. A választ Rétvári Bence államtitkár úr fogja megadni. Parancsoljon, államtitkár úr!
Köszönöm szépen a szót, elnök úr. Tisztelt Képviselő Úr! Tisztelt Ház! Önök azért és ön is mint egykori baloldali oktatási államtitkár, mind a mai napig adósa a magyar embereknek és adósa a magyar pedagógusoknak azzal, hogy nem indokolta meg, hogy miért csökkentették önök a pedagógusok bérét. Miért tették önök fizetőssé a pedagógusképzést? Miért zártak be 381 helyen iskolaépületet? Miért tettek az utcára 15 ezer pedagógust, tisztelt képviselő úr? És azt látjuk, hogy ugyanennek a folytatására készülnek. Hiszen ön volt az személyesen, aki átvette a tüntetőktől a bezárt iskolák kulcsait anno. És pár nappal ezelőtt Fekete-Győr András elmondta, hogy túl sok az iskola Magyarországon, kevesebb iskolára van szükség Magyarországon. A mai napig nem értjük, hogy önök miért csökkentették a pedagógusok bérét és a pedagógusok létszámát, amikor ez a magyar jövő alapja. És azt sem értjük, hogy miért folytatnák ugyanott, ahol abbahagyták, hiszen elmondták egyértelműen, hogy ezt tennék. Tisztelt Képviselő Úr! Valóban van olyan helyzet, hogy ma már Magyarországon bízunk benne, hogy január 1-jétől ez lesz a helyzet magasabb lesz a minimálbér értéke, mint az önök idején az átlagbér értéke. Mert Magyarországon növekszik a gazdaság, és ennek köszönhetően valóban emelkednek a fizetések. És emellett fontos volt számunkra a pedagógusbérek emelése is. Az első olyan nagyobb csoport, akinél többéves béremelési programot elindítottunk, a pedagógusok voltak az 50 százalékos béremeléssel. És a válság évében, akkor, amikor önök, amikor válságot kezeltek, elvettek egyhavi pedagógusbért, mi a válság évében 10 százalékkal növeltük a pedagógusok bérét, tisztelt képviselő úr. Ez nagy különbség az önök válságkezelése és a mi válságkezelésünk között. Nem volt olyan kormányzati ciklusunk, akár a 2010-est, ’14-est vagy ’18-ast nézi, amikor pedagógusbér-emelés ne lett volna. [[13.50]] Az a tervünk természetesen, hogy a későbbiekben is mindig emeljük meg a pedagógusok bérét. Hitelből osztogatni önök szoktak, tisztelt képviselő úr, ez vezetett Magyarországon egy államcsődközeli helyzetbe, ez hozta a 2010-es szituációt. Mi a magyar emberek béréből, a magyar emberek munkájából [[Az elnök csenget.]] teremtjük meg ezeknek a többleteknek a lehetőségét, és ezt így szeretnénk a jövőben is tenni. Köszönöm szépen. [[Z. Kárpát Dániel: Azért ez freudi volt! Taps a kormánypárti sorokból.]]
Köszönöm szépen, államtitkár úr. Egyperces viszonválaszra Arató Gergely képviselő úré a szó. Parancsoljon!
Köszönöm szépen. Tisztelt Államtitkár Úr! Ön egy sajátos Móricka, akinek mindenről a Gyurcsány-kormány jut eszébe, de ön továbbra is az Orbán-kormányért felel. Azt, hogy az önök béremelési programja mennyire sikeres, az előbb bemutattam számokkal. Akkor hadd mondjak még egy számot, mert vannak olyanok is, akik kimaradnak az önök béremeléséből. Például azok a pedagógusok, akik a közművelődés, a tudományos ismeretterjesztés területén dolgoznak. Én magam láttam egy 45 éve pályán lévő kollégának a bérjegyzékét, amely szerint 182 941 forintos bért kap, azért, mert még mindig azt a közalkalmazotti bért kapja, amit a Gyurcsány-kormány idején emeltek meg utoljára, ha már Gyurcsány-kormány. Az államadósságról meg annyit szeretnék mondani, hogy az éppen kétszerese ma, mint 2010-ben, tessék megnézni! Köszönöm.
Köszönöm szépen, képviselő úr. Egyperces viszonválaszra Rétvári Bence államtitkár úré a szó. Parancsoljon!
Köszönöm szépen. Nézze el nekem, hogyha a Gyurcsány-kormány államtitkáráról nekem a Gyurcsány-kormány teljesítménye eszembe jut, és hogyha azt olvasom a hírekben, hogy ugyanott folytatnák az iskolák bezárásával, ahol 2010-ben abbahagyták, akkor ez eléggé rémisztő legyen ahhoz, hogy megkérdezzem öntől, hogy mégis miért ez a programjuk, hogy úgy érzik, hogy még nem elég iskolát zártak be, még nem elég pedagógust bocsátottak el, hanem további iskolákat is be kell zárni és további pedagógusokat is el kell bocsátani. Tisztelt Képviselő Úr! Ennek ellenére mi igyekeztünk Klebelsberg-ösztöndíjjal is ösztönözni a fiataloknál, hogy a pályaválasztás tekintetében a pedagóguspályát válasszák. Továbbra is általában, szinte minden esztendőben a harmadik legnépszerűbb képzési terület a pedagógusterület, és bízunk benne, hogy ebben a Klebelsberg-ösztöndíj is közrejátszott. A jövő évben pedig azt tervezzük, hogy legalább 108 milliárd forinttal többet fogunk fordítani az iskolákra, a pedagógusokra és a diákokra, eddigi kormányzásunk alatt pedig 72 százalékkal növeltük már eddig is az oktatásra fordítható összegeket. Ezt szeretnénk a későbbiekben is folytatni, nem csökkenteni, mint önök, hanem növelni. Köszönöm szépen. [[Szórványos taps a kormánypárti sorokból.]]
Köszönöm szépen, államtitkár úr. Tisztelt Országgyűlés! Képviselőtársaim! Keresztes László Lóránt frakcióvezető úr és Schmuck Erzsébet képviselő asszony, az LMP képviselői, azonnali kérdést kívánnak feltenni a miniszterelnök úrnak: „Ki vállalja a felelősséget Miniszterelnök úr?” címmel. Tisztelt Frakcióvezető Úr! A miniszterelnök úr távolléte miatt válaszadásra Gulyás Gergely, Miniszterelnökséget vezető miniszter urat jogosította föl. Tisztelettel kérdezem önt, hogy elfogadjae a válaszadó személyét, vagy személyesen a miniszterelnök úrtól kéri a választ.
Köszönöm, elnök úr. Megvárom a miniszterelnök urat.
Köszönöm szépen, tisztelt frakcióvezető úr. A miniszterelnök úrnak a második soron következő kérdések órájában kell önnek majd válaszolnia. Tisztelt Ház! Képviselőtársaim! Ungár Péter képviselő úr, az LMP képviselője, azonnali kérdést kíván feltenni az emberi erőforrások miniszterének: „Végleg megszűntek a kormány számára?” címmel. Tisztelt Képviselő Úr! A választ Rétvári Bence államtitkár úr fogja megadni, amennyiben önnek alkalmas a válaszadó. [[Ungár Péter jelzésére:]] Köszönöm szépen. Ungár Péter képviselő úré a szó. Parancsoljon! [[Az óra nem indul el.]] A kártya bent van, képviselő úr? Tessék megigazítani! [[A képviselő behelyezi kártyáját a gépbe.]] Előfordul másfél éves gyakorlat után már ez, mert odaát nem használtuk.
Köszönöm szépen a szót. Tisztelt Országgyűlés! A koronavírus-járvány negyedik hullámában tartunk, és azok az emberek még mindig nem lettek megbecsülve, akik az első három hullámban végigdolgozták azt az időszakot, ami másoknak is nagyon nagy megterhelést jelentett. Bent maradtak idősotthonban, kivitték nappali ellátás keretében a gyógyszert olyan embereknek, akik különösen veszélyeztetettek voltak, és tették ezt úgy a szociális szektorban dolgozók, hogy alapvetően a legrosszabbul fizetett állami alkalmazottak. A helyzet az, hogy az egyszeri 500 ezer forintos bérkiegészítést emellett nagyon helyesen a kormány megadta az egészségügyi szektorban dolgozóknak, de továbbra is érthetetlen, hogy miért nem adták meg ezt az egyszeri 500 ezer forintos bérkiegészítést a szociális szektorban dolgozóknak, amikor nélkülük nem lehetett volna a járványt így átvészelni. Hiába fogja Rétvári államtitkár úr elmondani azokat a számokat, hogy milyen arányban nőttek a szociális szektorban dolgozók bérei; hogy ha a mediánbérhez képest nézzük, tehát ahhoz a bérhez képest, akkor 2010-ben 70 százaléka volt a szociális szektor átlagkeresete a mediánbérnek, jelenleg ez 40 százalék. Vásárlóértékén nézve is csökkentek a szociális szektorban dolgozók bérei. Pontosan tudja, hogy nagyon sokan 170-180 ezer forintot keresnek úgy, hogy 10-15 éve vannak a pályán, és mondjuk, egy bentlakásos idősotthonban, vagy mondjuk, gyermekvédelemben vagy nappali ellátásban dolgoznak, és ez egyszerűen tarthatatlan. Nagyon-nagyon öregedik el az az állomány, akik részt vesznek a szociális szektorban, és a legtöbben, akik intézményt vezetnek, és önök beszélnek velük, azt mondják, hogy nagyon nehéz új, pályakezdő fiatalokat találni, és ez alapvetően a bérkérdés miatt van. Tehát arra kérem, hogy ha a közelmúlt politikai történéseinek a megismétlése helyett az államtitkár úr arra a kérdésre válaszolna, hogy miért nem kapták meg az egyszeri 500 ezer forintot, akkor sikerülne közös erővel emelni a Ház színvonalát. Köszönöm szépen.
Köszönöm szépen, képviselő úr. A válaszra Rétvári Bence államtitkár úrnak adok szót. Parancsoljon!
Köszönöm szépen a szót, elnök úr. Tisztelt Képviselők! Tisztelt Ház! Hát, ha a Ház színvonalát közösen akarnánk emelni, akkor talán érdemes lenne Jakab Péterrel beszélni elsők között, hogy mondjuk, ne üljön be a miniszterelnök székébe, mert nem hiszem, hogy a Ház színvonalának az emelése az ilyesfajta bohóckodás a részéről. De hát ezt láthattuk, hogy az elmúlt hetekben a saját támogatói sem értékelték. [[Z. Kárpát Dániel közbeszól.]] Tisztelt Képviselő Úr! Abban egyetértünk, hogy a magyar szociális dolgozókat a járványhelyzet alatt elvégzett munkájáért elismerés illeti, hiszen láttuk, más országokban a vírustól való félelmükből a szociális dolgozók otthagyták, magukra hagyták az időseket, a beteg embereket, és nem segítettek nekik a koronavírus-járvány alatt, és többen, akár több tucatnyian is egy intézményben elhunytak sajnálatosan a gondozás elmaradása miatt, miközben Magyarországon mindenhol kitartottak. Valóban voltak, akik beköltöztek. Elismerés illet mindenkit, aki ebben a munkában részt vett. Ugyanakkor az önök megítélése a szociális dolgozók iránt mint baloldali pártok mégiscsak szembeötlő akkor, amikor megnézzük, hogy akkor, amikor önök válságot kezeltek, azzal foglalkoztak elsők között, hogy elvettek a szociális dolgozóktól egyhavi bért. Nem a multiktól, nem a rezsicégektől, hanem a szociális dolgozóktól. Ezzel szemben mi most a válság ideje alatt 14 százalékkal emeltük a szociális dolgozók bérét. Önök csökkentették, mi emeltük ez egy óriási különbség, tisztelt képviselő úr. Hogy tovább kell emelni ezen a béren? Teljes mértékben egyetértek. De azt is azért vegye figyelembe, hogy mégiscsak volt egy szociális ágazati bérpótlék, ami 90 ezer embernek érintette a bérét 12 milliárd forint értékben, a rákövetkező évben egy bérkiegészítés, ez már 16 milliárd forint volt, 66 ezer embernek a szociális szférában megemelte a bérét. Volt egy összevont pótlékemelés: ez is 14 ezer embernek átlagosan 35 ezer forintot jelentett. És ahogy említettem is, a válság idejében is, a koronavírus-járvány alatt is volt egy 14 százalékos emelés, nem egy egyszeri juttatás, hanem egy beépülő, minden évben meglévő 14 százalékos juttatás. [[Az elnök csenget.]] Mi ezt szeretnénk emelni. De el szeretnénk kerülni azt, amit önök tettek, hogy egyhavi bért elvettek a szociális dolgozóktól. Köszönöm szépen. [[Szórványos taps a kormánypárti sorokból.]]
Köszönöm szépen, államtitkár úr. Egyperces viszonválaszra Ungár Péter képviselő urat illeti a szó. Parancsoljon!
Én filozófiailag indulnék. Én hiszek abban, hogy létezik a szavak mögött egy megismerhető, materiális, objektív valóság. Ebből kettő dolog következik. Először is, én és képviselőtársaim, akik a frakcióban vagyunk, nem kormányoztunk. Ez egy tény. A második pedig az, hogy az 500 ezer forint magyar pénznemben nem került rá a szociális dolgozók számlájára a valóságban, a valóság mezején. Most ön válaszolhat erre megint egy ’74-es termelési jelentéssel, vagy elmondhatja a véleményét, amit már megismertünk Gyurcsány Ferencről, de ettől ez az 500 ezer forint nem fog rákerülni a szociális dolgozók számlájára. Úgyhogy arra kérném, hogy próbáljuk meg közös erővel megoldani, hogy ezért a pluszmunkáért ezek az emberek ki legyenek fizetve. És ne beszéljen félre, hanem, kérem, arra válaszoljon, hogy miért nem kapták meg az egyszeri 500 ezer forintot. Köszönöm szépen.
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon, államtitkár úr!
Köszönöm. Mindnyájunk szava mögött van egy valóság. Az önök szavai mögött az a valóság áll, hogy önök azért dolgoznak, hogy Gyurcsány Ferenc visszatérjen a hatalomba. [[Derültség az ellenzéki sorokból.]] Lehet, hogy ez önöknek utólag is kellemetlen, de… [[Derültség és taps az ellenzéki sorokból. Közbeszólások az ellenzéki sorokból: Bravó! Bravó! Az elnök csenget. Z. Kárpát Dániel: Kicsit éld át, jó lesz!]] Tisztelt Képviselő Urak! Tisztelt Képviselő Asszonyok! A mi időszakunkban 110 százalékkal nőtt a szociális szférában a bérek szintje [[Z. Kárpát Dániel: Éljen a párt!]] , 110 százalékkal, azaz több mint kétszeresére. [[14.00]] Önök is teljesen tisztában vannak azzal, hogy Gyurcsány Ferenc idején a tapsnak meghagytam a helyet csökkentették a szociális szférában dolgozók bérét. A szavak mögötti valóság: önök tudják, hogy azt az embert segítik vissza a hatalomba, aki egyszer már elvett a szociális dolgozóktól. Senki más nem vett el ’90 óta, csak Gyurcsány Ferenc, de önök szeretnék… [[Közbeszólások a Jobbik soraiból. Szilágyi György: Az a kérdés, hol az 500 ezer forint.]] De önök szeretnék a hatalmukat megtartani és a hatalmukat növelni, ezért szeretnének újra képviselők lenni, és ezért felkéredzkedtek még Gyurcsány Ferenc listájára is. Bár tudják, hogy ennek a listának a győzelme akár a szociális bérek újbóli csökkentését is jelentheti, de felkéredzkedtek a listára, azért [[Az elnök a csengő megkocogtatásával jelzi az időkeret leteltét.]] hogy önök személyesen az egzisztenciájukat és a hatalmukat megőrizzék. Ez a szomorú valóság a szavak mögött. [[Közbeszólások a Jobbik soraiból: Hol van az 500 ezer forint? Ez a kérdés.]] Köszönöm, hogy meghallgattak. [[Taps a kormánypártok soraiból.]]
Köszönöm szépen. Tisztelt államtitkár úr, fölhívom figyelmét az időkeret pontosabb tartására. [[Dr. Rétvári Bence: A tapsot kivettem belőle.]] Tisztelt Ház! Képviselőtársaim! Szabó Timea frakcióvezető asszony és Kocsis-Cake Olivio képviselő úr [[Zaj a Jobbik soraiban.]] képviselőtársaim! , a Párbeszéd képviselői, azonnali kérdést kívánnak feltenni a miniszterelnök úrnak: „Mi folyik itt?” címmel. Tisztelt képviselő úr, a miniszterelnök úr távolléte miatt a válaszadásra Gulyás Gergely Miniszterelnökséget vezető miniszter urat jogosította fel. Tisztelettel kérdezem önt, hogy elfogadjae a válaszadó személyét, vagy személyesen a miniszterelnök úrtól várja a választ.
Megvárjuk miniszterelnök urat.
Köszönöm szépen. Tájékoztatom önt, hogy miniszterelnök úrnak a harmadik soron következő azonnali kérdések órájában kell majd önnek válaszolnia. És köszönöm, hogy állva maradt, mert ön következik. Kocsis-Cake Olivio képviselő úr, a Párbeszéd képviselője, azonnali kérdést kíván feltenni az igazságügyi miniszter asszonynak: „Mi folyik itt?” címmel. Tisztelt képviselő úr, tájékoztatom önt, hogy miniszter asszony távolléte miatt a válaszadásra Völner Pál államtitkár urat jogosította fel. Tisztelettel kérdezem, hogy elfogadjae a válaszadó személyét. [[Jelzésre:]] Köszönöm, hogy jelzi számomra, hogy elfogadja a válaszadót. Kocsis-Cake Olivio képviselő úré a szó. Parancsoljon!
Köszönöm a szót. Tisztelt Elnök Úr! Tisztelt Országgyűlés! Tisztelt Államtitkár Úr! Azt hiszem, ellenzéki politikusként jogos az a kérdésem, hogy [[Egyik kezében a laptopját, másik kezében a telefonját felemelve:]] ezt a készülékemet vagy ezt a készülékemet figyelike meg. Melyikre telepítették a szoftvert, a Pegasus szoftvert? Az ön főnöke szerint, Varga Judit szerint ön ad engedélyt ezekre a megfigyelésekre, ezért bizonyára tudja a választ, de erre a kérdésre önök már 78 napja nem válaszolnak, sőt semmilyen kérdésre nem válaszolnak a Pegasus-botránnyal kapcsolatban. 78 napja! Ön bizonyára azt fogja majd mondani a válaszában, hogy a Nemzetbiztonsági bizottság ülésén minden tisztázódott, mindenre választ kaptak az ott helyet foglaló ellenzéki képviselők, de ez nem így van. Két dolog derült ki a nemzetbiztonsági bizottsági ülésen. Az egyik, hogy önök, a fideszes képviselők leszavazták azt a tényfeltáró bizottságot, ami alkalmat adott volna arra, hogy tisztázzák ezt a kérdést. Ha nincs takargatnivalójuk, akkor miért nem támogatják ennek az albizottságnak a felállítását? A másik, ami kiderült, hogy önök 30 évre titkosították azt, hogy mi hangzott el. Ez nem az ügy tisztázása irányába mutat. Önök tényleg azt gondolják, hogy ezzel el tudják intézni ezt az ügyet, azt, hogy terroristaellenes eszközzel, egy kémszoftverrel figyeltek meg ellenzéki politikusokat, oknyomozó újságírókat, közéleti személyeket?! Amíg ezt az ügyet nem tisztázzák, addig megalapozott a gyanú, hogy önök visszaélnek a hatalommal. Kérdéseim: miért nem támogatják a tényfeltáró bizottság létrehozását? Miért nem tisztázzák magukat a Pegasus-ügyben immár 78 napja? Várom válaszát.
Köszönöm szépen, képviselő úr. A választ Völner Pál államtitkár úr fogja megadni. Parancsoljon, államtitkár úr, öné a szó.
Köszönöm a szót, elnök úr. Tisztelt Ház! Tisztelt Képviselőtársam! Talán ön által nem ismert tény, de létezik egy 1995. évi CXXV. törvény a nemzetbiztonsági szolgálatokról. Ajánlom önnek is és a párttársainak is a figyelmébe, hogy olvassák el. Ami ez alapján a törvény alapján folyik ebben az országban, az törvényes. Minden fórumon kiemelésre került, hogy 2010 óta Magyarországon a szolgálatok nem végeztek törvényellenes tevékenységet. Gyakorlatilag a bizottság, amelyről ön beszél, amelynek az ülésén volt szerencsém részt venni, minden feltett kérdésre kapott választ, gyakorlatilag megtudhatták azt is, amit a szélesebb nyilvánosság nem tudhat meg, és minden kérdésre megkapták. Az, hogy önök itt egy politikai porhintést próbálnak ebben az ügyben végezni, az a valóságnak a megcsalása. Ezért mondom azt, hogy a 2010 előtti állapotokkal szemben, amikor láthatjuk, hogy még most is folynak perek, most is születnek ítéletek, hogy az akkori szolgálatok, amelyek Gyurcsány Ferenc irányítása alatt álltak, az alvilággal összefogva politikai kalandorként végeztek tevékenységet, aminek meg is lettek a mostani következményei, ezzel ellentétben ma ilyen állítások nem állják meg a helyüket, attól függetlenül, hogy nemzetközi szervezeteken keresztül meg miken keresztül milyen álhíreket próbálnak önök terjeszteni. Köszönöm. [[Z. Kárpát Dániel: Álhírek, persze! Taps a kormánypártok soraiból.]]
Köszönöm szépen, államtitkár úr. Egyperces viszonválaszra Kocsis-Cake Olivio képviselő úré a szó. Parancsoljon!
Köszönöm a szót. Ahhoz képest, államtitkár úr, hogy feltehetően önök állandóan beleturkálnak a gépeinkbe, jegyzeteinkbe, jobban is felkészülhetett volna ezzel a válasszal! Egy szavát nem hiszem el, és sokan így vannak ezzel. Ha minden törvényes, ha minden törvényes és szabályos, akkor miért nem támogatják a tényfeltáró bizottságot? A Nemzetbiztonsági bizottság alkalmas arra, hogy a titkosszolgálatokat ellenőrizzék, akkor miért nem támogatják? Ezen logika alapján, amit ön mond, indoklás nélkül bármikor bárkit lehallgathatnak, információt gyűjthetnek bármelyik ellenzéki politikusról, bármely állampolgárról. Ezt diktatúrákban szokták, nem jogállamban. Ha önök kérdezik sokszor tőlünk, hogy miért nem tartjuk jogállamnak Magyarországot, akkor például ezért; a többiről nem beszélek, azokat is el szoktuk mondani. Önnek és a főnökének már rég le kellett volna mondania egy jogállamban. [[Szórványos taps az ellenzéki padsorokból.]]
Köszönöm szépen, képviselő úr. Egyperces viszonválaszra Völner Pál államtitkár úré a szó. Parancsoljon!
Köszönöm a szót, elnök úr. Azért kezdtem a felszólalásomat az előbb azzal, hogy mutattam, hogy létezik egy ilyen törvény, mert ha ezt önök elolvasnák, akkor tudhatnák, hogy szükséges, arányos és mindenféle keretek között lehet csak ezeket a fajta tevékenységeket folytatni. Látszik, hogy nem olvasta el, különben nem állítaná, hogy korlátlanul és hogyan történnek. És gyakorlatilag, ahogy az többször is elhangzott, nem valakinek a státusza az, ami alapján egy vizsgálatot lefolytathat a nemzetbiztonsági szolgálat, hanem az a kapcsolatrendszer, amivel rendelkezik és az a tevékenység, amit végez; amennyiben az államra veszélyt jelent, akkor mindenkinek kötelessége vele szemben megvédeni. Köszönöm a figyelmét. [[Taps a kormánypártok soraiból.]]
Köszönöm szépen, államtitkár úr. Tisztelt Képviselőtársaim! Nagy Csaba képviselő úr, a Fidesz képviselője, azonnali kérdést kíván feltenni a belügyminiszter úrnak: „Indulte eljárás az M3-as autópályán történt baleset ügyében?” címmel. Tisztelt képviselő úr, a miniszter úr távolléte miatt a válaszadással Pogácsás Tibor államtitkár urat bízta meg. Tisztelettel kérdezem… [[Jelzésre:]] De nem kérdezem tovább, mert látom a metakommunikációs jelzést, hogy elfogadja a válaszadó személyét. Nagy Csaba képviselő úré a szó. Parancsoljon!
Köszönöm szépen. Tisztelt Államtitkár Úr! A sajtóból értesülhettünk arról, hogy a baloldali előválasztás első fordulója alatt az M3-as autópályán balesetet szenvedett az ózdi választókerület előválasztási koordinátora. A szomorú esemény pikantériáját mégis az adja, hogy az összetört autóban nagy mennyiségű, 18 millió forintnyi készpénzt és temérdek előválasztási szavazólapot is találtak. A rendőrségi helyszínelést követően is rengeteg szavazólap maradt szétszórtan az út szélén, a 18 millió forint pedig a rendőrségnél van, azonban érte senki nem jelentkezett. Sajtómegkeresésre az Országos Előválasztási Bizottság megerősítette, hogy a szavazólapok még nem voltak felhasználva, azaz nem leadott szavazatokat szállított Budapestre az ózdi koordinátor. A bizottság mindehhez hozzátette azt is, hogy a szavazólapok felügyeletéért, eljuttatásáért és koordinációjáért a választókerületi szervezők felelnek. Felmerül tehát a kérdés, hogy vajon mihez kellett az a rengeteg szavazólap és készpénz. Persze, azt az opciót sem szabad figyelmen kívül hagyni, hogy valakinek esetleg nem állte érdekében az, hogy ezek a szavazólapok megérkezzenek. Ebből is látszik, hogy a baloldal a hatalomért mindenre képes. Ha már most is ezt csinálják, mit várhatunk majd tőlük a későbbiekben? Mindenesetre a baloldali előválasztás első fordulója eredményeinek tükrében kijelenthetjük, hogy minden úgy alakult a színjátékban, ahogy azt a főnök, Gyurcsány Ferenc eltervezte. Gyurcsány ugyanis bedarálta a Momentumot, az LMP-t, megsemmisítette a Jobbikot, az MSZP-t pedig már rég lapátra tette. Láthatjuk tehát, hogy a baloldalon nincs semmilyen megújulás, nincsenek új arcok, hiszen az egyeduralkodó Gyurcsány Ferenc vezetésével a kudarcos múlt emberei próbálnak visszatérni a hatalomba. [[14.10]] Egyvalamiben biztosak lehetünk: bárhogyan is alakul a show-műsor a baloldalon, a végén biztosan Gyurcsány fog nevetni. Az elhangzottakra tekintettel kérdezem tisztelt államtitkár urat, hogy indule eljárás az M3-as autópályán történt baleset ügyében. [[Taps a kormánypártok soraiban.]]
Köszönöm szépen, képviselő úr. A választ Pogácsás Tibor államtitkár úr fogja megadni. Parancsoljon, államtitkár úr!
Köszönöm a szót, elnök úr. Tisztelt Országgyűlés! Tisztelt Képviselő Úr! Magyarország demokratikus jogállam, és mint ilyenben, senki sem állhat a törvények fölött, a törvények mindenkire egyformán vonatkoznak. A rendőrség minden esetben, amikor bűncselekmény gyanúja merül fel, nyomozást rendel el, a nyomozást a törvényeknek megfelelően végzi el, és minden szükséges eljárást végig is visz. A Belügyminisztérium gyakorlata az, hogy folyamatban lévő ügyben, folyamatban lévő eljárás alatt nem adunk tájékoztatást a nyomozás érdekeire való tekintettel. Ebben az ügyben a Pest Megyei Rendőr-főkapitányság szeptember 23-án rendelt el nyomozást, bővebb információt majd csak a nyomozás lezárása után közölhetünk. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Egyperces viszonválaszra Nagy Csaba képviselő úré a szó. Parancsoljon!
Köszönöm, államtitkár úr. Azért is tettem fel ezt a kérdést, mert nagyon nagy jelentőségűnek tartom azt, hogy ha egy választás elindul, még akkor is, ha az egy előválasztás, akkor az megfelelő körülmények között zajlódjék le. Ez az ügy is bebizonyította azt, hogy azok a kritikák, amelyek elhangzottak az előválasztással kapcsolatban, jogosak. Valakik ezt előválasztási izének szokták hívni, azt gondolom, ez a legjobb kifejezés e tekintetben. Egyvalamire szeretném mindenkinek felhívni a figyelmét: Jakab Péter támogatta Ózdon azt a Farkas Péter Barnabást, akinek az elhíresült képe botrányt keltett a sajtóban és a közvélemény előtt is, a saját választókerületemben, Baranyában pedig Alpár György volt az, aki megfenyegetett újságírókat, civileket. Azt tudom önöknek mondani, hogy az egyik jobbikos képviselőjelölt kutya, a másik jobbikos képviselő eb, gyakorlatilag a pénzért és a hatalomért a Jobbik bármire képes Magyarországon. [[Z. Kárpát Dániel: Önálló gondolat is lesz benne?]] Köszönöm szépen. [[Taps a kormánypártok soraiban.]]
Képviselő Úr! Ezért a megjegyzéséért figyelmeztetésben részesítem. Egyperces viszonválaszra Pogácsás Tibor államtitkár úrnak adok szót. Parancsoljon!
Köszönöm a szót, elnök úr. Tisztelt Képviselő Úr! Csak megismételni tudom: a kormány a rendőrség munkájára nem gyakorol nyomást, a rendőrség végzi a feladatát, végzi a tevékenységét, a rendőrség mindenkivel szemben egyformán lép fel. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Földi László képviselő úr, a KDNP képviselője, az Országgyűlés jegyzője, azonnali kérdést kíván feltenni a pénzügyminiszter úrnak: „A korábbi baloldali kormányokkal ellentétben milyen gazdaságpolitikai intézkedésekkel segíti a Kormány a magyar embereket?” címmel. Tisztelt Képviselő Úr! Miniszter úr, távolléte miatt, válaszadásra Tállai András államtitkár urat jelölte ki. [[Földi László jelzésére:]] Köszönöm szépen, hogy elfogadja a válaszadó személyét. Földi László képviselő úré, az Országgyűlés jegyzőjéé a szó.
Köszönöm a szót, elnök úr. Tisztelt Elnök Úr! Tisztelt Államtitkár Úr! Tisztelt Képviselőtársaim! Ma Magyarország erős, jól fejlődő gazdasággal rendelkezik, a válság ellenére is kiegyensúlyozott költségvetési politikát folytat. A Fidesz-KDNP-kormány, szemben a korábbi, baloldali kormányokkal, mára komoly eredményeket ért el; ennek alapja a családok támogatása, az adócsökkentés politikája, a beruházás ösztönzése. Az adócsökkentések idén további 600 milliárd forintot hagynak a családoknál, a lakosságnál és a vállalkozásoknál, mert lehet így is kormányozni vagy épp válságot kezelni. És még hogyan lehet? Megszorításokkal, elvonásokkal. A Gyurcsány-kormány idején 12 százalékos volt a munkanélküliség, elvettek egyhavi nyugdíjat, megszüntették az otthonteremtési programot, emelték a gáz és az áram árát, csődközeli helyzetbe kényszerítették az önkormányzatokat. Ehhez képest hogy állunk most? 2010 után a Fidesz-KDNP-kormány egymillió családot szabadított ki a devizacsapdából a hitel forintosításával, a kedvezményes végtörlesztéssel, az árfolyamrögzítéssel és a Nemzeti Eszközkezelővel. A hitelmoratórium valós segítséget nyújtott a munkahelyek és a családok életszínvonalának a megvédésében. Tisztelt Államtitkár Úr! Ezeket az intézkedéseket a baloldal nem szavazta meg, nem támogatta a bankadót vagy a multik különadóját [[Z. Kárpát Dániel: Miről beszélsz? Miről beszélsz? Amikor becsicskultatok a bankoknak…]] , ahogy a jóléti intézkedéseket, az elesett rétegek felemelését szolgáló döntéseinket, az adócsökkentési politikát sem ehhez konzekvensen ragaszkodott. Nem volt olyan régen, amikor pénzügyi összeomlásba kormányozta a baloldal Magyarországot; a KDNP frakciója nevében is remélem, hogy ez nem ismétlődhet meg. Most a valós problémákra adhatunk hiteles megoldásokat. Ezért kérdezem tisztelettel államtitkár urat, hogy milyen további gazdaságpolitikai intézkedésekkel segíti a magyar kormány a magyar embereket. Várom államtitkár úr megtisztelő válaszát. [[Taps a kormánypártok soraiból.]]
Köszönöm szépen, képviselő úr. A válaszra Tállai András…
Köszönöm szépen, elnök úr. Tisztelt Országgyűlés! Tisztelt…
Államtitkár úr! Most adom meg a szót, most indul az óra.
Tessék?
Most indul az óra!
Szuper, köszönöm szépen. [[Derültség.]] Elnök Úr! Tisztelt Országgyűlés! Képviselő Úr! Valóban, más volt a válságkezelés akkor, amikor a baloldali kormányzat idején került válságba az ország, és egészen más most, a Fidesz-KDNP-kormány idején. Az akkori válságkezelés megszorításokról szólt: megszorították a vállalkozásokat adóemeléssel, az embereket jövedelemcsökkentéssel, a 13. havi nyugdíj elvonásával, amiket ön felsorolt. Ennek a következménye az lett, hogy évekig kellett az országnak a válságból kilábalni: kellett hozzá egy kormányváltás, jött a Fidesz-kormány, és próbálta helyretenni a dolgokat, például a devizahiteleket. A Fidesz-kormány másképp kezelte a válságot: megvédte a munkahelyeket, támogatásokat adott, de nem arra ösztönözte a vállalkozásokat, hogy küldjék munkanélkülire az embereket. A baloldal ezt szerette volna: munkanélkülire küldeni, felemelni a munkanélkülit, aztán majd lesz valahogy. Nem támogatta a beruházásokat, pedig a válság idején kell a legjobban támogatni a fejlesztéseket, hogy utána még tovább, még jobban előre tudjunk lépni, inkább azokat a vállalkozásokat, akik fejlesztettek volna, belehajszolta a hitelbe, devizahitelbe. A Fidesz-kormány nem így tett: támogatta a beruházásokat még európai uniós pénzekből is; aztán a Fidesz-kormány a fogyasztást bővítette a válság idején a fogyasztást! azért, hogy a családoknak jobb legyen, és azért, mert a fogyasztásbővülés visszahat a gazdaság eredményeire, a GDP-re, növeli és erősíti a GDP-t. [[Az elnök csengetéssel jelzi az időkeret leteltét.]] Hát, ezek egészen más eredményt hoztak, mint a tíz évvel ezelőtti válságkezelés. Köszönöm szépen.
Köszönöm szépen, államtitkár úr. Egyperces viszonválaszra Földi László képviselő úré, az Országgyűlés jegyzőjéé a szó. Parancsoljon!
Nagy tisztelettel köszönöm államtitkár úr válaszát. Amit én a legfontosabbnak tartok kiemelni, az az, hogy 4,7 millió ember dolgozik ma Magyarországon 4,7 millió! , ennyi ember még Magyarországon a rendszerváltást követően nem dolgozott. De fontos kiemelnem, hogy a jövedelemadók 50 százalékponttal csökkentek 2010 óta, és már az Országgyűlés is tárgyalt róla, a miniszterelnök úr bejelentette, hogy 2022-től emeljük a minimálbért 200 ezer forintra. Folytatódik továbbá a nagycsaládosok támogatása és segítése, és amit nagyon fontosnak tartok: jövőre a fiatalok szja-mentessége is belép a rendszerbe. Tehát minden adott ahhoz, hogy Magyarország tovább folytathassa dinamikus fejlődését. Köszönöm, elnök úr. [[Taps a kormánypártok soraiból.]]
Köszönöm szépen, képviselő úr. Egyperces viszonválasz illeti meg államtitkár urat is. Parancsoljon!
Köszönöm szépen. Valóban így van, képviselő úr. Az a helyzet, hogy az akkori baloldali gondolkodás arról szól, hogy ha baj van, válság van, és a költségvetés bajban van vagy a gazdaság, azt az emberek megszorításával fogja majd megoldani, pedig nem ez a valóság, és ezt pontosan most bizonyította be a Fidesz-kormány. Egyébként nemcsak mi mondjuk ezt, hanem a Moody’s hitelminősítő világcég is azt mondja, hogy Magyarország jól kezelte a válságot. Jó az a gondolkodás, hogy az embereknek támogatást, nyugdíj-kiegészítést, jövedelmet, adócsökkentést adjunk azért, hogy tudjanak fogyasztani, ahogy már mondtam, és ha a fogyasztás nem csökken, akkor a gazdaság is erős marad. Egyértelműen az a további célja a kormánynak, hogy ez a jövőben is így legyen. Köszönöm szépen. [[Taps a kormánypártok soraiban.]] [[14.20]]
Köszönöm szépen, államtitkár úr. Tisztelt Képviselőtársaim! Dudás Róbert képviselő úr, a Jobbik képviselője, azonnali kérdést kíván feltenni a miniszterelnök úrnak: „Egekben az üzemanyagár, a munkavállalóknak sürgős segítségre van szüksége” címmel. Tisztelt Képviselő Úr! Miniszterelnök úr távolléte miatt válaszadásra Gulyás Gergely Miniszterelnökséget vezető miniszter urat jogosította föl… [[Dudás Róbert bólint.]] Köszönöm szépen, hogy jelzi, elfogadja a válaszadó személyét. Dudás Róbert képviselő urat illeti a szó. Parancsoljon!
Köszönöm a szót. Elnök Úr! Tisztelt Országgyűlés! Tisztelt Miniszter Úr! Az elmúlt időszakban számos támogatási forma jelent meg Magyarországon, melyekkel, elöljáróban szeretném jelezni, hogy egyetértünk, legyen szó a nyugdíjasokat érintő támogatásokról, hiszen azt az időt ledolgozták, amit az élet rájuk rótt, tehát én azt gondolom, hogy minden támogatást megérnek. Támogatásokat kapnak a családok. Hát, kiket támogatnánk, ugye, ha nem a családokat? Tehát maximálisan egyetértünk ezen támogatási formával is. Mint ahogy a gyermeket nevelő szülők támogatása is, azt gondolom, hogy egy fontos pont, hiszen a gyermekek jelentik a jövőt, az ő támogatásuk is fontos és elengedhetetlen. Ugyanakkor viszont, amiről a legkevesebb szó esik, ha egyáltalán szó esik, márpedig őket kell hogy tekintsük a gazdaság, így Magyarország motorjának is, ez pedig a munkavállalói réteg. A munkavállalói réteg az, amely talán leginkább a feledés homályába szokott merülni, amikor támogatásokról beszélünk. Rengeteg olyan terület van, amit ki kellene emelnünk, és beszélni is kell róla, én ebből most csak egyetlenegy szegmenst veszek ki, ez pedig a munkába járás üzemanyagköltsége térítésének az elszámolása. Mindannyian jól tudjuk, hogy egekben vannak az üzemanyagárak, az 500 forintot meghaladja a 100-as benzin üzemanyagára, elemzők szerint akár elérheti a 600 forintot is. Kilométerenként a munkáltató adómentesen 15 forintot tud fizetni a munkavállalónak, ami, legyünk őszinték, megalázóan alacsony, és nem fedezi a munkába járás költségét. Még egyszer mondom, olyan szféráról beszélünk, ami a gazdaság motorját jelenti Magyarországon és egyébként mindenhol a világon. Arra kérem önöket, hogy fordítsunk erre kiemelt figyelmet, tegyük mindezt úgy, hogy a jelenlegi 15 forintot emelje fel a kormány 30 forintra, segítve a munkavállalókat, egyébként segítve a munkáltatókat is, hiszen innentől kezdve 30 forintig adómentes lesz ez a kifizetés. [[Az elnök a csengő megkocogtatásával jelzi az idő leteltét.]] Kérdezem miniszter urat, tudjae ezt a kezdeményezést támogatni. [[Taps a Jobbik soraiból.]]
Köszönöm szépen, képviselő úr. A válaszra megadom a szót Gulyás Gergely Miniszterelnökséget vezető miniszter úrnak. Parancsoljon, miniszter úr!
Tisztelt Képviselő Úr! A kormány természetesen minden értelmes ellenzéki javaslatot megvizsgál. Ez nem jelent hihetetlen munkaterhet [[Derültség a kormánypárti padsorokban.]] , legalábbis az elmúlt évek tapasztalatai alapján, de ez abba a körbe sorolható. Ugyanakkor szeretném felhívni a következőkre a szíves figyelmét. Ma a benzinárak növekedése vala-mennyi európai országot sújtja, nem csupán a nálunk egyébként gazdagabb nyugat-európai országokban drágább lényegesen a benzin, hanem a közép-európai térségben is, még Albániában is drágább egyébként, mint Magyarországon, vagy Csehországban is drágább, Olaszországban több mint 600, Hollandiában majdnem 700 forintot fizetnek egy liter benzinért. Ezért is volt helyes döntés, hogy 2016-ban olyan jövedékiadó-törvényt fogadtunk el, amely azt mondta, hogy csak és kizárólag akkor emelkedik az árral arányosan a korábbi rendszer szerint a jövedéki adó mértéke, ha a kőolaj világpiaci ára alacsony, tehát a hordónkénti ár 50 dollár alatt van. Miután itt az utolsó negyedévben, amit a számításnál figyelembe kell venni, 72 dollár fölött volt, ezért a jövedéki adó mértéke nem növekedett. És ugyanígy egy speciális eljárásrend szerint az áfa mértéke sem nő, ha az üzemanyag alapárába beszámítható költségek összege meghaladja ezt az 50 dolláros hordónkénti árat. Ennek köszönhető az, hogy ma az OECD tagállamai szerint Magyarország szedi a legkevesebb jövedéki adót minden gallon után, 0,55 dollárral, több mint fél dollárral kevesebbet az OECD-átlagnál; ami Magyarországon 1,69, az Belgiumban 2,58, Franciaországban 2,74, Olaszországban 3,11 dollár. Tehát a kormány eddig is sokat tett azért, hogy ne hárítsa át a nyersanyagár növekedéséből származó költségeket az üzemanyagra. Minden jó javaslatra természetesen nyitottak vagyunk. [[Taps a kormánypártok soraiból.]]
Köszönöm szépen, miniszter úr. Egyperces viszonválaszra Dudás Róbert képviselő úré a szó. Parancsoljon!
Köszönöm a szót, elnök úr. Tisztelt Miniszter Úr! Köszönöm szépen a válaszát. Ön azt mondta, hogy máshol is drága az üzemanyag. Én nem mondtam, hogy máshol nem drága az üzemanyag, én azt kértem, tegyünk meg mindent közösen annak érdekében, hogy a munkavállalókat segítsük. De segítsük a munkáltatókat is, hiszen számukra biztosítsunk egy olyan költségkeretet, amit adómentesen tudnak a munkavállalók számára juttatni. Azt mondta a miniszter úr utolsó mondatában, hogy minden ilyen jellegű kérdésre nyitottak, ami a munkavállalókat segíti, akkor én figyelmébe ajánlom azt a határozati javaslatot, amit a mai napon fogok benyújtani abban a témában, amiről most beszéltem és azzal a tartalommal, amiről szintén most beszéltem, tehát a jelenlegi 15 forintos költségkeretet emeljük föl 30 forintra. Nagyon bízom benne, hogy nemcsak az előbbi válaszában, hanem a határozati javaslat támogatása kapcsán is pozitív véleményt fog megfogalmazni. Köszönöm szépen. [[Taps a Jobbik soraiból.]]
Köszönöm szépen, képviselő úr. Egyperces viszonválasz illeti meg miniszter urat is. Parancsoljon!
Át fogjuk tanulmányozni a javaslatot. Köszönöm a figyelmet. [[Balczó Zoltán: És nem volt Gyurcsány… Dudás Róbert: Köszönöm.]]
Köszönöm szépen, miniszter úr. Tisztelt Képviselőtársaim! Varju László képviselő úr, a DK képviselője, azonnali kérdést kíván feltenni a pénzügyminiszter úrnak: „Csak a kiváltságosok járhatnak jó úton?” címmel. Tisztelt Képviselő Úr! Miniszter úr távolléte miatt válaszadással Tállai András államtitkár urat bízta meg. Tisztelettel kérdezem, hogy elfogadjae a válaszadó személyét. [[Varju László bólint.]] Elfogadja. Nagyon szépen köszönöm. Varju László képviselő úré a szó.
Köszönöm szépen, elnök úr. Ha az előbbi gondolatmenetet folytatjuk, akkor az önkormányzatokra vonatkozó döntés hozatalában a Fidesz-kormányban nehéz tisztességes válaszokat találni. Erre szeretnék most egy példát mondani. A kihirdetett kormányrendelet alapján, tudjuk, hogy önök júniusban budapesti kerületnek nem adtak infrastrukturális fejlesztést, ellenben kormánypárti területre több mint 6 milliárd forintot osztottak szét. Majd egyébként néhány hónappal később nyolc kerületet érintően 15 milliárd forintot osztottak szét, de sajnos Budapest IV. kerülete egyik alkalommal sem kapott egyetlen fillért sem. Ezért az újpesti önkormányzat levélben fordult a miniszterelnök úrhoz, hiszen nyilvánvalóan egy fatális tévedés, adminisztrációs hiba miatt nem részesedhettek az újpesti polgárok ilyen támogatásban. A levelet természetesen szívesen át is adom önnek, bár a Pénzügyminisztériumhoz küldött levelek többnyire elvesznek, és nem kapok rá választ. De hogy legyen egyértelmű: Újpestről a Székesdűlő ügyében beszélek, és kérdezem tisztelt államtitkár urat arról, és várom a válaszát, hogy az önkormányzati választásokon elvesztett Fidesz-többség, az országgyűlési választásokon egyébként sosem lévő, hiszen azt is elvesztették, fideszes képviselet… ezek után miért kell és miért szabad az, hogy önök ilyen döntéseket hozzanak. Miért engedi meg magának a kormány azt, hogy az egyébként Újpesten élő magyar állampolgárokat negligálja, és nem segíti az élethelyzetüket? Önöknek elvileg az egész ország érdekében kellene kormányozniuk. Mennyire tartja ezt ön tisztességesnek, hogy önök gyakorlatilag csak fideszes kerületeket támogatnak? Higgye el, Újpesten is magyar állampolgárok élnek, államtitkár úr! Köszönöm szépen. Várom válaszát. [[Taps a DK soraiból.]]
Köszönöm szépen, képviselő úr. A válaszra Tállai András államtitkár úrnak adok szót. Parancsoljon!
Köszönöm szépen, elnök úr. Tisztelt Képviselő Úr! Egy bizonyos: Székesdűlő földútjainak szilárd burkolattal való ellátása a fő cél Újpesten. Nem tudom, azt tudjae ön, hogy 2019-ben, amikor még Wintermantel Zsolt volt a képviselő, akkor az önkormányzat nyert erre 300 millió forintot. De az történt a 300 millió forinttal, hogy nem tudták felhasználni ezt már Déri Tibor polgármestersége idején kellett volna felhasználni , és vissza kellett fizetni az államnak. Ha ön azt kérdi, hogy ez a pénz hogyan, mikor lesz pótolva, nyilván egy új pályázattal. De ahogy látom, nem igazán sikeres a IV. kerület ezekkel a pályázatokkal. [[14.30]] 2019-ben benyújtották a pályázatot, aztán az építési engedélyt nem tudták igazolni. 2019. második ütemben, október 2-án támogatási szerződés kötése megtörtént, de a hatályosulási feltétel nem teljesült, mert november 30-áig nem nyújtották be az eredményes közbeszerzési eljárásról az igazolást. Aztán 2020-ban, ez még mindig a IV. kerület, három ütemben került kiosztásra rendelkezésre álló forrás, de egyik ütemben sem indultak. 2020-ban. Aztán 2021-ben, már ebben az évben I. ütemben, a 2020. december 15-én kiküldött részletes tájékoztatóra, többszöri telefonos megkeresésre nem nyújtották be a támogatási kérelmet. Tisztelt képviselő úr, akkor előbb nézzük meg, hogy mi van abban a kerületben, ki rontja el a dolgokat, mert ennyit véletlenül szerintem nem lehet elrontani, de ha el lehet, akkor ott elég nagy baj van! Azt a jó kis mondást javasolnám önnek figyelembe venni, hogy mindenki a maga háza előtt söprögessen először. Köszönöm. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Varju László képviselő úré a szó. Parancsoljon!
Tisztelt Államtitkár Úr! Egy dolgot felejtett el csak mondani, azt, hogy 2019. november végéig kellett volna ezt a szerződést megkötni. De mivel önök, illetve az ön által említett Wintermantel Zsolt polgármestersége alatt működő önkormányzat nem készítette elő és nem is rendelte meg a terveket, ez a szerződés nem is jöhetett létre. Az egész egy lufi volt, amit önök ezzel a papírral lefedtek, és önök később, amikor egyébként az önkormányzat határidő-módosítást kért, ehhez nem járultak hozzá, és onnantól kezdve igaz lehet minden, amiről ön beszél. Kedves államtitkár úr, önök ezt elszúrták. Ez az oka annak, hogy az embereket becsapták, korábban megígérték, de egyébként nem tettek ennek eleget. Ráadásul önök akadályozzák, hiszen ott van Dunakeszi, a kerület, a főváros, a cégek, és önök mindezt akadályozzák. Végezetül pedig egyetlen dolgot szeretnék említeni. Ehhez hasonló arrogáns választ kapott Bősz Anett képviselő asszony az előző kérdésben. Ez olyan tisztességtelen volt az államtitkártársától, amit ezen az úton kerek perec visszautasítok. Köszönöm szépen.
Köszönöm szépen, képviselő úr. Egyperces viszonválaszra államtitkár úré a szó. Parancsoljon!
Tisztelt Képviselő Úr! Nem tudom, mi volt az arrogáns. Én felsoroltam a tényeket. Volt 300 millió forint? Volt. Fel tudták használni? Nem. Ez önnek arrogáns? Azért arrogáns, mert igaz. Mert balfék valaki ott, aki ezeket elrontja. Volt pénz, mégsem tudják megcsinálni. Én voltam polgármester nyolc évig, így nem jártam egyszer sem, pedig baloldali volt a kormányzat akkor. [[Varju László: Ugye? Erről beszélek!]] Na, de én meg tudtam csinálni [[Varju László: Pont erről beszélek!]] önök nem. [[Varju László: Nem kicsesznek vele, hanem segítenek!]] De nézzük ezt a fővárosi döntést! A főpolgármestert 2019 októberében megválasztják. Május 3-án, tudja, milyen döntést hoz? Hat jobboldali kerületnek csökkenti az útépítési keretét, háromnak teljesen lenullázza, háromnak pedig csökkenti. Hogy, hogy nem, szinte az első döntése volt útépítés tekintetében. És akkor ön kérdezi, hogy politikai döntés születik? Ezek a kerületek lettek kárpótolva a baloldali főpolgármester döntése miatt. Köszönöm szépen. [[Taps a kormánypártok padsoraiból.]]
Köszönöm szépen, államtitkár úr. Tisztelt Országgyűlés! Dunai Mónika képviselő asszony, a Fidesz képviselője, azonnali kérdést kíván feltenni a Miniszterelnökséget vezető miniszter úrnak: „Vajon csak a pénzt tette zsebre vagy érdemi munkát is végzett Karácsony tanácsadóként?” címmel. Tisztelt Képviselő Asszony! Miniszter úr távolléte miatt válaszadásra Soltész Miklós államtitkár urat jelölte ki. [[Dunai Mónika igent int.]] Köszönöm szépen, jelzi a képviselő asszony, hogy elfogadja a válaszadó személyét. Dunai Mónika képviselő asszonyt illeti a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Tisztelt Képviselőtársaim! Sajtóértesülések szerint a Gyurcsány-show miniszterelnök-jelöltje, Karácsony Gergely főpolgármester évekig dolgozott a Gyurcsány-kormánynak tanácsadóként, amely tényt nem szokása feltüntetni önéletrajzaiban, ellentétben a nemlétező doktori fokozatával és nyelvvizsgájával, amelyeket viszont többször is szerepeltetett. Pedig, mint az Oktatási Hivatal vizsgálata nyomán kiderült, ezek hiányában nemhogy adjunktus nem lehetett volna, de nem is oktathatott volna a Corvinus Egyetemen, és persze nem kereshetett volna az évek során itt is több tízmillió forintot, amivel kapcsolatban egyébként szintén ködösített a politikus. A médiában megjelent dokumentumok alapján Karácsony Gergely 2004-től végzett tanácsadói munkát a Gyurcsány-kormánynak. A miniszterelnöki székbe készülő főpolgármester ritkán és nem szívesen beszél erről az időszakról. Azonban Dobrev Klára az előválasztási miniszterelnök-jelöltek második vitájában felidézte, hogy a hatpárti ellenzéki összefogás jelöltjei épp mit csináltak 2006-ban, amikor a férje, Gyurcsány Ferenc őszödi beszédének hatására kirobbant, hónapokig tartó tömeges tüntetéseket brutális rendőri erőszakkal verték szét. Abban az időszakban Karácsony Gergely Gyurcsány Ferenc kezei alatt ügyködött. Mint kiderült, lényegében annyi dolga volt, hogy idézem „figyelemmel kísérje az eseményeket és konzultáljon”. Karácsony ezért tízmilliókat kapott az adófizetők pénzéből Gyurcsány Ferencnek köszönhetően. Cserébe Karácsony Gergely a 2019-es megválasztása után nem volt hálátlan korábbi munkaadójának, a Fővárosi Önkormányzatot teletömte a Gyurcsány-korszak korábbi ismert embereivel. Tisztelt államtitkár úr, kérdezem önt, hogy Karácsony Gergely Gyurcsány-kormány idején végzett többmilliós tanácsadói munkájának vane bármilyen írásos nyoma. Köszönöm szépen a figyelmet. [[Taps a kormánypártok padsoraiból.]]
Köszönöm szépen, képviselő asszony. A választ Soltész Miklós államtitkár úr adja meg. Parancsoljon, államtitkár úr!
Tisztelt Képviselő Asszony! Köszönöm a szót, elnök úr. Valóban érdekes jelenet volt néhány nappal, héttel ezelőtt, amikor is Dobrev Klára, Gyurcsányné idézőjelben mondom egy „jó szándékú” mondatával azért elejtette, hogy akikkel most közös platformon vannak a baloldalon, ki mit csinált 2006-ban az őszödi beszéd elhangzását követően, illetve a szörnyű rendőrterror után. Valószínűleg így próbálta szétosztani a felelősséget. Valóban rávilágított arra ez a mondata, hogy, mint mondta, „Gergő a kormánynak volt tanácsadója”. Pontosítok itt. Ez igaz így, 2002 és 2008 között havi 350 ezer forintot kapott. Ekkor nagyságrendileg a minimálbér olyan 50 ezer forint körül volt. Tehát ez most azt jelentené jövő évre vetítve, hogy 1,4 millió forintos bért kaphatott volna. De miért? Az Igazságügyi Minisztérium kikereste a szerződést, és abban az van, hogy „írásban megvalósult teljesítésnek nincs nyoma, ilyen a rendelkezésre álló adatokból nem igazolható”. Magyarán: a főnökét kellene megkérdezni, az akkorit, Gyurcsány Ferencet és a mostanit, Gyurcsány Ferencet. Ez alatt az idő alatt egyébként a Corvinuson tanított, ahogy ön is elmondta, doktori és nyelvvizsga nélkül, ott 218 ezer forintot kapott havonta, és még a Mediánnál is dolgozott vagy kutatott. Hogy dolgozott, azt persze idézőjelbe teszem, tehát ott volt, onnan is felvette a fizetését. Ebben tényleg az a szomorú, hogy valaki, aki miniszterelnöki székbe kerül, végiglébecolt egy évtizedet, és most látjuk igazából, hogy Budapesten is főpolgármesterként mit tesz. [[Taps a kormánypártok padsoraiból.]]
Köszönöm szépen, államtitkár úr. Egyperces viszonválaszra Dunai Mónika képviselő asszonyé a szó. Parancsoljon!
Köszönöm szépen a szót. Tisztelt Elnök Úr! Tisztelt Államtitkár Úr! Államtitkár úr válaszát elfogadom, azonban az elfogadhatatlan, hogy Karácsony Gergely, aki az előválasztás miniszterelnök-jelöltje, aki a baloldal első számú miniszterelnöke kíván lenni, folyamatosan hazudik. Hazudik a múltjával kapcsolatban. Valós dolgokat meg nem történtnek állít be, megtörtént dolgokat pedig megpróbál letagadni, eltagadni, meg nem történtté tenni. Azt értem, hogy kínos neki, hogy Gyurcsány Ferenc keze alatt dolgozott a Gyurcsány-kormány idején, de azt gondolom, hogy a folyamatos hazudozása sehova nem vezet. Milyen miniszterelnök-jelölt az, aki a múltjával kapcsolatban és a jelennel kapcsolatban is hazudik? Vajon a jövőben mit kívánna tenni? Úgy látom, jó tanítványa Gyurcsány Ferencnek a hazudozást illetően, aki azt mondta, hogy hazudoztak reggel, éjjel meg este. Köszönöm szépen a választ. [[14.40]]
Köszönöm szépen, képviselő asszony. Egyperces viszonválasz illeti meg Soltász Miklós államtitkár urat is. Parancsoljon!
Köszönöm szépen. Tisztelt Képviselő Asszony! Meghálálta azért a volt és jelenlegi főnökének, mert a fővárosban elég sok, a Gyurcsány-kormányból kibukott embert vett most fel. Egyébként ők irányítják a fővárost, ezt jól láthatjuk mindennap. S azért az is elkeserítő, hogy ott végzette munkát. Nem végzett. De most se végez munkát. Ha belegondolunk abba, hogy a fővárosiak és az agglomerációból érkezők százezreinek az életét lehetetleníti el az az iszonyatos dugó, ami a hozzá nem értés miatt van a fővárosban, az a mocsok és kosz, amit a fővárosban lehet tapasztalni, az mind azt mutatja, hogy nem vezeti a fővárost. S az is elkeserítő, hogy míg az emberek nagy része a járvány ellen küzdött, ő mivel foglalkozott: előválasztási kampánnyal. Miért? Egyszerűen csak a hatalomért. A hatalom érdekli, a munka nem. Köszönöm szépen. [[Taps a kormánypártok soraiban.]]
Köszönöm szépen, államtitkár úr. Tisztelt Képviselőtársaim! Az azonnali kérdések órájának végére értünk, és ezzel a mai napirendi pontjaink tárgyalásának is a végére értünk. Most a napirend utáni felszólalásokkal folytatjuk munkánkat. Napirend utáni felszólalásra jelentkezett a KDNP képviselőcsoportjából Rétvári Bence képviselő úr. Parancsoljon, öné a szó.
Köszönöm szépen a szót, elnök úr. Tisztelt Ház! A koronavírus-járvány alatt is igyekeztünk Vácon és a Dunakanyarban minél több munkahelyet teremteni és megőrizni. Több száz millió forint érkezett a munkáltatókhoz, a cégekhez, és több száz családnak sikerült ezért az egzisztenciáját megőrizni. De amint a járvány vége felé jártunk, rögtön elindultak az újraindításhoz szükséges támogatások, és ez már látványos nemcsak Vácon, hanem a környező több tucat településen is. Elindult Vácon a város történetének egyik legnagyobb műemlék-felújítási, turisztikai beruházása, a székesegyház felújítása, amely 4 milliárd forintos kormányzati támogatásból indulhat el. Generációk óta várják a váci Duna-híd megépítését. Itt az előkészítési, tervezési munkálatokra egy európai uniós közbeszerzési pályázat lett kiírva, mely eredményesen zárult, és a munkák el is kezdődhetnek. Az M2-es kétszer kétsávosra bővítéséhez szükséges munkákat is folytatjuk. Pár évvel ezelőtt adtuk át a Budapesttől Vácig tartó szakaszt, most pedig szintén az előkészítés beszerzése van folyamatban, és hamarosan eredményhirdetésre is sor kerülhet. Itt egy 10 kilométeres, Vácot elkerülő szakasszal folytatódhatnak a munkák. De több mint félmilliárd forint az, ami Vácra érkezik bölcsődeépítésre pályázati és kormányzati forrásból, hiszen a város által kért teljes kiegészítő összeget, több száz millió forintot a kormány a város rendelkezésére bocsátotta, hogy egy új bölcsőde épülhessen Deákváron. De nemcsak új építéshez, hanem a Kölcsey utcai óvoda felújításához, a Sirály utcai óvoda felújításához, az Újhelyi úti tagóvoda bővítéséhez és egyéb önkormányzati intézmények felújításához a kormányzat összességében 400 millió forint támogatást adott. De 40 millió forintból épülhetett pumpapálya, bringapark is, kerékpárutakat pedig felújítottunk Váctól dél felé Sződligetig, illetve észak felé Verőcéig, és a Váci Civitas Zenekar is közel tízszer annyi támogatást kap az államtól, mint a várostól. Egyházi támogatásként Nagybörzsönyben és Püspökhatvanban újítunk föl templomokat. A nyár folyamán közel másfél milliárd forintnyi újraindítási támogatás érkezett a Dunakanyar településeihez. Nagymaros egy új A típusú tornatermet építhet 783 millió forintos kormányzati támogatásból, Verőcén pedig felújítottuk a Makovecz Imre által megálmodott Hétvezér haranglábat. Kormányzati támogatásból iskolabővítés és új iskolaépítés valósul meg Kismaroson, Sződön, Vácdukán és Őrbottyánban, valamint előkészítési fázisában tart már a váci Karolina Iskolának a bővítése. Elkészült a királyréti kisvasút felújítása. Másfél milliárd forintot fordítottunk a kemencei, királyréti, tehát börzsönyi kisvasutak felújítására. Egyházi közösségi programokat is támogattunk tíz településen. Vis maior támogatásból Kóspallag, Nagybörzsöny és Vácrátót részesült szintén jelentős összegekkel. Egyházi épített örökségi pályázaton 13 településen 16 templom, illetőleg egy zsinagóga összesen 213 millió forint támogatást kapott. Nagymaroson és Kismaroson kormányzati támogatásból környezetvédő program, „Tisztítsuk meg Magyarországot” projekt valósult meg. Út-járda felújításra, építésre BM-es pályázatból 462 millió forintban részesült 22 település, ugyanígy a „Magyar falu” programból útfelújításra 9 település 269 millió forintot kapott. Óvodafelújításra, óvoda-korszerűsítésre két település 100 millió forintot kapott, Galgagyörk és Márianosztra. Óvodaudvar-, játszótérfejlesztésre közel 20 millió forintot kapott négy település, a temetők felújítására három település kapott 40 millió forintot. Egyházi közösségi tér kialakítására 32 millió forintot kapott két település, közösségszervezőre pedig 12 millió forintot három település. Közösségszervezéshez eszközbeszerzésre kapott négy település 13 millió forintot, közösségi tér kialakítására két település 45 millió forintot, faluház-felújításra, -bővítésre Sződ 48 millió forintot, szolgálati lakásra Váchartyán és Püspökhatvan 60 millió forintot, orvosi rendelő felújítására 15 millió forintot Vámosmikola, kommunális eszköz vásárlására négy település 40 millió forintot, orvosi eszköz vásárlására pedig hat település 9 millió forintot kapott. De járdafelújításra is jutott 15 millió forint Csörögnek, Püspökszilágynak és Vácrátótnak. Falugondnoki busz 43 millió forintból három településre érkezik. Civil támogatásként 12 településen 15 civil szervezet 60 millió forintot kapott. Rendkívüli kormányzati támogatást kapott 140 millió forint értékben Verőce, Szokolya, Kóspallag és Csővár, vis maior támogatást pedig Kóspallag, Nagybörzsöny és Vácrátót 43 millió forint értékben. Püspökszilágy LIFE-projektben 200 millió forintot kapott, bringapálya épült Nagymaroson 4 millió forintos kormányzati támogatásban, s termelőpiacokat is létrehozunk a Börzsönyben, összesen 241 millió forint értékben négy településen. A rászorulók pedig idén is tűzifa-támogatást kaphatnak, 23 település 29 millió forint támogatást kapott. Ebből is látszódik, hogy a Dunakanyarban és Vácon is nagy lendülettel indult Magyarország újraindítása, és hamarosan több tíz milliárd forintos értékű beruházásokról, munkahelyteremtő beruházásokról is beszámolhatunk. Köszönöm szépen. [[Taps a kormánypártok soraiban.]]
Köszönöm szépen, képviselő úr. Napirend utáni felszólalásra jelentkezett Dúró Dóra független képviselő asszony. Parancsoljon, öné a szó.
Köszönöm a szót. Tisztelt Elnök Úr! Tisztelt Országgyűlés! Ne legyenek másodrendű állampolgárok az oltatlanok. Ezt a követelést kizárólag a Mi Hazánk Mozgalom fogalmazza meg. Ám a Fidesz és a balliberális tömb is az oltást erőlteti, megbélyegezve ráadásul azokat, akik nem szeretnének élni ennek a lehetőségével. Orbán Viktor és Karácsony Gergely egymással versengve kampányolnak a vakcina mellett, amelyért egyébként a gyártók semmilyen felelősséget nem kell hogy vállaljanak. Ráadásul a lezárások okozta gazdasági károkból sem veszik ki a részüket. Abban az időszakban, amikor családok megélhetése került nehéz helyzetbe, emberek százezrei veszítették el a munkahelyüket Magyarországon, a különböző multicégek, óriás techcégek és a gyógyszeripari nagyvállalatok gazdagodtak, és a kormány ekkor sem vetett ki rájuk járványszolidaritási adót, hogy ők is kivegyék részüket legalább a lezárások okozta gazdasági károk viseléséből. Amikor a veszélyhelyzet meghosszabbításáról szóló törvény vitájában felszólaltam az oltatlanok jogaiért, akkor Nacsa Lőrinc KDNP-s és Arató Gergely DK-s képviselő együtt esett nekem, nagykoalíciósan ecsetelték, hogy ők bizony mennyire egyetértenek abban, hogy az oltás a megoldás. Arató Gergely még kifejezetten ki is emelte, hogy a DK nagyon sok mindenben nem ért egyet a kormányzattal, de e tekintetben aztán semmilyen vita nincs köztük. Holott én tényeket, konkrét eseteket hoztam fel, és erre mind a kormánypárt, mind a DK részéről a megbélyegzés volt csupán a válasz. A kormány több képviselője odáig is elmerészkedik, hogy elkezdik hergelni a közvéleményt az oltatlanok ellen. Szijjártó Péter külügyminiszterként például arról beszél, hogy az oltatlanok a felelősek a gazdasági, a társadalmi és az egészségügyi károkért. De Orbán Viktor miniszterelnökként akinek elvileg a nemzet minden állampolgárát képviselnie kellene azt mondta, hogy a baj azokkal van, akik nem oltatták be magukat. Ezek az emberek tisztességesen dolgoznak, gyermeket nevelnek, adót fizetnek, tb-t fizetnek; erre, mivel más a véleményük egy adott kérdésben, mint a miniszterelnöknek, maga a miniszterelnök az, aki megbélyegzi őket, és az egész kormány zsarolja őket azért, hogy oltassák be magukat. S annak ellenére, hogy fizetik a tb-t, az egészségügyben nem látják el őket. Sorra kapom sorra kapom! az oltatlanoktól a panaszos leveleket, hogy akár fogászaton, akár kórházban, akár orvosi rendelőben egyszerűen nem kapnak egészségügyi ellátást. [[14.50]] Amikor ezzel szembesítettem a kormánypárti képviselőket, Nacsa Lőrinc egész egyszerűen letagadta ezt, mintha ez nem történne meg a valóságban. De nemcsak az egészségügyben rekesztik ki őket, hanem a munkahelyeik elvesztésével is zsarolják őket. Ezt az egészségügyben kezdték el, amivel ismételten olyan nagy károkat okoznak ebben az ágazatban, aminek a következményei beláthatatlanok. Nagyjából 3 ezer dolgozó hagyja ott azt az ágazatot, ahol egyébként fejlesztésre, pénzre, modern eszközökre és a dolgozók megbecsülésére lenne szükség. Ehhez képest a kormány inkább elüldözi őket azzal, hogy rájuk akarja kényszeríteni ezt az oltást. És nemhogy magukba szállnának azok után, hogy ezeket a lehetetlen intézkedéseket meghozzák, hanem még folytatják. Orbán Viktor ugyanis bejelentette azt is a Kossuth rádiónak adott interjújában, hogy nemcsak az egészségügyben, hanem minden munkáltató számára a munkáltatók előírhatják majd a munkavállalóknak minden ágazatban, hogy kötelező legyen az oltás, tehát nemcsak az egészségügyben, nemcsak az állami dolgozóknál, hanem minden munkavállalót a munkáltatója kötelezhet majd arra, hogy csak akkor tarthatja meg az állását, ha be van oltva. Miért nem tudják meghagyni az embereknek a szabadságát? Miért nem tudják felnőttként kezelni őket, hogy saját maguk hozhassanak döntést arról, hogy élneke ezzel a lehetőséggel, vagy nem élnek? A Mi Hazánk Mozgalom az egyetlen párt, amely tiltakozik az oltás kötelezővé tétele ellen, és nem fogadjuk el azt, hogy az oltatlanokat másodrendű állampolgárként kezeljék a saját hazájukban. Köszönöm a figyelmet.
Köszönöm szépen, képviselő asszony. Tisztelt Képviselőtársaim! A Fidesz képviselőcsoportjából napirend utáni felszólalásra jelentkezett Witzmann Mihály képviselő úr. Parancsoljon, öné a szó.
Köszönöm szépen a szót. Tisztelt Elnök Úr! Tisztelt Képviselőtársaim! Mintegy másfél héttel ezelőtt egy rendkívül fontos, Siófok város fejlődését jelentős mértékben segítő beruházás elindulásáról, megvalósulásának lehetőségéről volt alkalmam egy sajtótájékoztató keretein belül beszámolni. Ennek a tájékoztatónak a témája a Siófokot déli irányból elkerülő tehermentesítő út projektjének az elindítása volt. A szóban forgó út megépítése, nyugodtan mondhatom, hogy egy rég várt és óriási lehetőség, amely valóban új lendületet adhat Siófok fejlődésének. A beruházás eredetileg már 2014-ben elindulhatott volna, ugyanis a tervek, a szükséges engedélyek és az állami források már biztosítottak voltak, azonban az akkor jóváhagyott nyomvonal az érintett déli településrészben lévő kis utcák lakóinak tiltakozását váltotta ki, véleményem szerint jogosan, hiszen néhány nap leforgása alatt több mint százan aláírásukkal is jelezték, hogy az akkori nyomvonal számukra rendkívül kedvezőtlen, hiszen a forgalmat ráterhelte volna azokra a kis utcákra. Végül így a beruházás nem indulhatott el. A következő fontos mérföldkő a következő önkormányzati ciklusban volt, 2017 szeptemberében, amikor az akkori testület, az újonnan választott testület, az új városvezetés ismét napirendre vette a kérdést, véleményem szerint egy jóval helyesebb, kedvezőbb nyomvonalra tettek akkor javaslatot, ám azt is el kell mondani, hogy a szükséges tervek és az engedélyezési eljárások tekintetében sajnos nem történt előrelépés. A fejlesztés jelentőségét ismerve és pontosan felismerve az elmúlt időszakban magam is számos tárgyalást kezdeményeztem, illetve folytattam le az ügyben, és ma már örömmel és biztosan mondhatom, hogy sikerült ismét napirendre venni a kérdést, és elindítani a szóban forgó projektet. Örömmel számolok be róla, hogy néhány hónappal ezelőtt az ezzel kapcsolatos támogató kormánydöntés is megszületett, és az előkészítő munkához szükséges anyagi fedezetet is átutalta a kormány a Nemzeti Infrastruktúra Fejlesztő Zrt.-hez. Ennek eredményeképpen kezdődhetett el a szakmai előkészítés, kezdődhetett el a tervezet és a környezetvédelmi tanulmányterv elkészítése is. Az elkövetkezendő hónapok feladata, hogy figyelembe véve a lakossági igényeket, az önkormányzat elvárásait és a szakmai szempontokat is, megtörténhessen a lehető legmegfelelőbb nyomvonal kiválasztása, megtervezése és reményeim szerint a városlakók és az arra rendszeresen közlekedők számára is optimális megoldás megtalálása. Az út nyomvonalának meghatározásában szerencsére jelentős költségcsökkentő tényező lehet két, államilag finanszírozott nagyprojekt is. Az egyik az úgynevezett szennyvízprojekt, amelynek keretében szakemberek szerint Európa egyik legkorszerűbbnek nevezett szennyvíztisztító telepe került Siófokon átadásra az elmúlt években; az odavezető szervizút egyik szakasza kiváltható lesz gyakorlatilag a tervezett nyomvonal tekintetében. Ez jelentős költségcsökkentő tényezőként jelenhet meg a projektben. A másik ilyen tényező pedig a Sió-csatornának és a Sió-zsilipnek a teljes rekonstrukciója, amely szintén folyamatban van, és ennek a projektnek a keretein belül a Siófok-Kiliti duzzasztó készültségi foka már több mint 93 százalékon van. Ez a duzzasztó statikailag már úgy lett elkészítve, hogy a Sió-csatornán történő átkelést is biztosítsa a gépjárműforgalom számára. Szeretném azt is kiemelni, hogy az elindított projekt 2014-ben komoly társadalmi ellenállást kiváltó és végül a nem megvalósult tervekhez képest egy jóval komplexebb és nagyobb fizikai beavatkozást eredményező fejlesztés lesz. Ugyanis a korábbi tervek egy új Sió-híddal és csupán néhány száz méteres tehermentesítő szakasszal számoltak, illetve ezeknek a megépítéséről szóltak, ezzel szemben itt egy 3,5-4 kilométer hosszúságú, kétszer egysávos, több csomóponttal rendelkező, egy Sió-hidat, egy vasúti felüljárót, kerékpártutat és gyalogutat is magában foglaló, komplex közlekedési fejlesztésről beszélhetünk. Én nagyon bízom benne, hogy ez a beruházás valóban nagy előrelépés lesz Siófok, a siófokiak és az arra közlekedők számára egyaránt. Reményem szerint hatékonyan hozzájárul majd a városon áthaladó személy- és tehergépjármű-forgalom csökkentéséhez, és segíteni fogja a helyi úthálózat tehermentesítését. Közös sajtótájékoztatónkon arra kértem a NIF Zrt. szakembereit, az eljáró hatóságokat és természetesen a siófoki önkormányzatot is, hogy lehetőség szerint mindent tegyenek meg a gyors, hatékony, gördülékeny együttműködés érdekében, mert a célunk nyilván az, hogy ezekből a tervekből minél hamarabb út is létesülhessen. Végezetül szeretném megköszönni a siófokiak eddigi türelmét, a kormánynak pedig a hathatós állami támogatást, amely nélkül ez a beruházás egészen biztosan nem valósulhatna meg Siófokon. Köszönöm megtisztelő figyelmüket.
Köszönöm szépen, képviselő úr. Napirend utáni felszólalásra jelentkezett az LMP képviselőcsoportjából Keresztes László Lóránt frakcióvezető úr. Parancsoljon, frakcióvezető úr, öné a szó.
Köszönöm a szót. Tisztelt Elnök Úr! Mint szinte mindig napirend után, szűkebb hazám, Pécs és Baranya közvetlen problémáiról beszélek, és a mai napon is így fogok tenni. Egész pontosan a környezeti kihívásokkal és a környezetpusztítással kapcsolatos, helyben látható kritikus helyzettel kapcsolatban kell szót emelnem. Mondhatjuk általánosságban, hogy örülhetünk annak, amit a minap Nyitrai Zsolt miniszterelnöki megbízott bejelentett, miszerint a kormány valamiféle zöldügyekkel kapcsolatos konzultációt, online konzultációt indít. És ugye, azt találta mondani Nyitrai megbízott úr, idézem, hogy „a kormány nemcsak beszél a környezetvédelem kérdéséről, hanem tesz érte”. Nos, hát itt konkrét példákon keresztül, Pécset és Baranyát érintő példákon keresztül tudom megcáfolni, hogy sajnos ez nem így van, sőt azt is el tudom mondani, hogy majdhogynem az ellenkezője igaz, mint amit a kormánymegbízott mondott. Egy általános példával kezdeném, ami, azt gondolom, nagyon sok mindent elmond a kormány valódi elkötelezettségéről, illetve egész pontosan: annak hiányáról a zöldügyekkel kapcsolatban. Sokat vitatkoztunk már róla, hogy egy érthetetlen és gyalázatos jogszabállyal a kormány szinte lehetetlenné tette a szélerőművek létesítését egy olyan rendelkezéssel, hogy települések határaitól számított 12 kilométeren belül nem lehet építeni szélerőműveket. Ezzel gyakorlatilag ezt pontosan tudjuk mindannyian az egész országban megtiltotta ennek a nagyszerű lehetőségnek a kiaknázását. Párhuzamosan a másik oldalról pedig ugye, 12 kilométerrel tiltja a szélerőművek építését viszont akár egy atomtemetőt, tehát nagy aktivitású radioaktív hulladék tárolóját a jelenlegi kormány szándékai szerint akár 500 méterre is lehetne telepíteni egy település határai mellé. Ez, azt gondolom, hogy egészen elfogadhatatlan, és talán azt mindannyian tudják, hogy a mi térségünk egy nagyon komoly kihívással küzd, hiszen itt, Boda térségében, Pécs nyugati határaitól néhány kilométerre tervez a kormány egy ilyet kialakítani, és óriási összegek, milliárdok felhasználásával folynak most is a kutatások. Tehát föltehetnénk a költői kérdést, ha éppen itt lenne Nyitrai megbízott úr, hogy ez a kérdés miért nem került be ebbe a bizonyos zöldkonzultációba. De én azt gondolom, hogy maga a helyzet önmagában tökéletesen alkalmas arra, hogy bemutassa, hogy mennyire hiteltelen a kormány a zöld- és környezeti ügyek tekintetében. Még egy kérdésre kell utalnunk. Ugye, ebben a bizonyos konzultációban szerepel egy ilyen álnaiv kérdés, hogy egyetérteneke a konzultációt kitöltő polgárok azzal, hogy az illegális hulladéklerakók kialakítói, tehát magyarul, a szemetelők súlyosabb büntetéseket kapjanak ezekért a gyalázatos cselekményekért. Hát, én azt egészen, hogy úgy mondjam, elképesztőnek tartom, hogy 11 éve kormányoznak önök, és most eljutottak odáig, hogy ahelyett, hogy cselekedtek volna, ahelyett, hogy ezeket a problémákat megoldották volna, vagy éppen olyan jogszabályi környezetet alakítsanak ki, ahol ez a feladat megoldható és teljesíthető, önök még mindig csak konzultációt folytatnak arról, ami teljesen világos. Tehát azok, akik ilyen gyalázatos cselekményeket követnek el, területeket elszennyeznek, illegálisan, engedély nélkül kihordják a szemetet, és otthagyják nagyon szigorúan meg kell büntetni , éppen ez a kormány akadályozta eddig folyamatosan, 11 éve, hogy ezt meg lehessen tenni. [[15.00]] Mi folyamatosan terjesztettük be a jogszabályokat, érdemi vita nélkül ezeket lesöpörték, nem cselekedtek, nem adták meg a hatóságoknak a lehetőséget, hogy érdemben tudjanak lépni, ehhez képest most elindítanak egy konzultációt. Emlékszünk mindannyian, hogy két évvel ezelőtt, 2019 tavaszán a miniszterelnök személyesen tett egy ígéretet, miszerint felszámolják az illegális hulladéklerakókat. Ezt nem teljesítették, ahogy az elmúlt tizenegy évben sem, helyette akadályozták, hogy mi ezzel kapcsolatban végre értelmezhető jogszabályokat terjesszünk elő. Sajnos, azt tudom mondani, hogy Pécs és térsége is folyamatosan szembesült és szembesül most is ezekkel a kihívásokkal. A város nyugati határai közvetlen szomszédságában, Cserkút térségében egy egészen elképesztő illegális gumilerakó éktelenkedik, illetve most már lassan csak éktelenkedett évek óta. Mi nagyon sok lépést tettünk az ügyben, hál’ istennek, ez lassan felszámolódik, tehát a probléma nagy nehezen megoldódik, de egyelőre még nyoma sincs, hogy ennek a gyalázatos cselekménynek az elkövetőjét számonkérnék, felelősségre vonnák. Hasonlóképpen, és ez egy sokkal szomorúbb történet, 2019 decemberében, karácsony tájékán egy Olaszországból érkező kamion 40 tonnányi műanyagszemetet helyezett el illegálisan, mindenféle engedély nélkül, és azóta sem sikerült ezt felszámolni. A tettenérés megtörtént, a feljelentések is megtörténtek, és a jogszabályok alkalmatlansága miatt itt még bűncselekményt sem találtak a hatóságok. Hozzáteszem, teljes mértékben alkalmatlanok voltak a helyi képviselő és a kormányzat részéről, illetve a hatóságok is, hogy megoldják a problémát, a mai napig még ott éktelenkedik ez a hatalmas kupac szemét. Szintén egy olyan eset, ami bejárta az országos sajtót, Romonya térsé-gében volt látható egy döbbenetes mértékű illegális hulladéklerakó, ezt is közös erővel sikerült felszámolni, de itt is várat magára az elszámoltatás. Tehát azt tudom mondani, hogy ez a konzultáció is ugyanolyan kamukonzultáció, mint a korábbiak, és ha valaki számára fontosak a zöldügyek, fontos a környezet védelme, akkor nem elhinni kell a Fidesznek ezt a fajta kamukonzultációját, hanem le kell váltani ezt a kormányt, és akkor tudunk ezeknek a feladatoknak majd megfelelni. Köszönöm szépen.
Köszönöm szépen, frakcióvezető úr. A Fidesz képviselőcsoportjából napirend utáni felszólalásra jelentkezett Szabó Tünde képviselő asszony. Parancsoljon, képviselő asszony, öné a szó.
Köszönöm szépen. Tisztelt Elnök Úr! Tisztelt Képviselőtársaim! Ezúton is köszönöm a lehetőséget, hogy a Parlament falai között tájékoztatást tudok adni, hogy az elmúlt években milyen jelentős fejlesztések valósultak meg Nyíregyházán, a választókörzetemben. Az időkeretre való tekintettel a mai napon a kulturális beruházásokra fogok kitérni, és természetesen a sportberuházásokat is fogom érinteni. A teljes körű út- és járdahálózat megújításával egy igazi rekreációs övezetté vált a kulturális negyedünk. Az egyik oldalon ott van a „Modern városok” programban teljesen újjászületett Rózsakert Szabadtéri Színpad, a nemrég az év múzeumának megválasztott Jósa András Múzeum, a másik oldalon a Móricz Zsigmond Színház, a szomszédságában pedig elkészült a Szindbád, valamint a Kállay-ház. A tér másik oldalán épül a Görögkatolikus Egyházművészeti Múzeum és a Szent Atanáz Tanulmányi Ház épülete és a református iskola is egyre bővül. Elkészült a Kállay-kúria második ütemének felújítása a „Modern városok” program támogatásával, amelyben várostörténeti kiállítás, konferenciaterem, könyvtár és multifunkcionális tér is létrejött. A Jósa András Múzeum gazdagabb lett egy új, modern kiállítótérrel, hiszen az utóbbi években a múzeumban nagy közösségvonzó esemény volt a Seuso-kincsek és a „Munkácsy 50” kiállítás, majd a Jégkorszak és a Szinyei Merse Pál munkásságát bemutató tárlat is. Ötvenéves jubileumára megújult a Sóstói Múzeumfalu, ami turisztikai és kulturális helyszín is egyben, és elindult a Sóstógyógyfürdő fejlesztése is. Az elmúlt évben nemzetközi ingatlanfejlesztési nívódíj elismerést kapott a Hotel Pangea Ökocentrum épülete, a Hunguest Hotel Sóstó pedig „Crystal Lotus” díjat tudott elnyerni. Mindemellett további fejlesztések valósultak meg az Állatparkban is, hiszen elkészült az India-ház, és folyamatban van a Jégkorszak-projekt megvalósítása is, amely óriási turisztikai látványosságot fog eredményezni. Az elmúlt időszakban a nyíregyháziak sportolási lehetőségei is jelentősen bővültek, hiszen a jégpálya mellett átadásra került a hiánypótló városi sportuszoda tanuszodával, amely minden igényt ki tud szolgálni a kisgyermekektől az iskolai úszásoktatáson át az idősebb korosztályig. Elkészült az atlétikai centrum is, amely Európában is egyedülálló feltételeket tud garantálni a sportolóknak, és nemcsak az atlétáknak, de a vívóknak, a dzsúdósoknak és a tollaslabdázóknak is helyet fog tudni biztosítani, valamint a szabadidő-sportolókat is ki tudja majd szolgálni. Sorra újulnak meg az iskolai sportpályák, a tornatermek. Az Arany János Gimnázium, Általános Iskola ’75-ben épült tanuszodája is teljesen megújult és felépült. Emellett megkezdődött a Bozsik József Labdarúgó Akadémia örökösföldi edzőközpontja megvalósításának az előkészítése is, amely ténylegesen több száz utánpótláskorú sportolónak fog tudni kiváló feltételeket garantálni. Bővültek a szabadtéri sportolási lehetőségek is, hiszen újabb és újabb sportparkokat tudtunk átadni az elmúlt időszakban, és futókörökkel is gazdagodtunk, valamint a sóstói rekortán pálya is teljes körű felújítást igényelt, úgyhogy ez is folyamatban van, megtartja ezáltal is azt a kezdeményezést, hogy egészségesebben, mozgásgazdagabban tudjunk élni. Mindemellett a múlt évben is és az idei esztendőben Nyíregyháza elnyerte az év Marketing Fővárosa címet, a Móricz Zsigmond Színház az „Év Marketingaktív Vállalkozása” fődíjat nyerhette el, és az ötvenéves skanzenünk „Közösségi Múzeum” elismerésben részesült. Az elmúlt évben ismét a Nyíregyházi Televízióé az első helyezés a Helyi Érték Díjak hírműsorversenyében, valamint az önkormányzat nyerte el az Év Ipari Parkja díjat, valamint átvehette a „Tehetségbarát” kitüntetést. Tisztelt Képviselőtársaim! Ezúton is szeretném megköszönni a nyíregyháziak támogatását, amely nélkül ezek a fejlesztések és eredmények nem tudtak volna létrejönni, és nem tudtuk volna ezeket elérni, úgyhogy ez a munka tovább folytatódik, amelyhez köszönjük a magyar kormány támogatását és az önkormányzat segítségét. Köszönöm szépen.
Köszönöm szépen, képviselő asszony. Tisztelt Képviselőtársaim! Ugyancsak a Fidesz képviselőcsoportjából jelentkezett napirend utáni felszólalásra Nagy Csaba képviselő úr. Parancsoljon, képviselő úr, öné a szó.
Köszönöm szépen, elnök úr. Tisztelt Ház! Egyéni választókerületem, a Baranya megyei 4. számú választókerület részét képezi Sellye városa, az Ormánság fővárosa, ahogy ők mondják. Magyarország Kormányával közösen gondolkodva 2018 óta azért dolgozunk, hogy a település a térség társadalmi és gazdasági kihívására hatékonyan tudjon válaszolni. Összegyűjtöttem, hogy az elmúlt időszakban milyen fejlesztési csoportokban tudtunk a városon, a városlakókon segíteni, illetve milyen fejlesztéseket tudtunk idehozni erre a területre. Az emberierőforrás-fejlesztési operatív program keretében hét darab pályázat nyert összességében 1,2 milliárd forint értékben. Ebből a pénzből, ebből a fejlesztési összegből közösségi programokra lehetett költeni, iskolaközpontú együttműködésekre, gyermekprogramokra, tanodafejlesztésekre és minden olyan humánfejlesztésre, ami a város életéből hiányzott. Ha végigmegyünk a terület- és településfejlesztési operatív programon, akkor azt látjuk, hogy a város jelentős fejlesztéseket tudhat a magáénak, összességében 1,4 milliárd forint értékben. Megpróbálom nagyon röviden összefoglalni azt, hogy mi az, ami változott, változik a város életében. Fontos dolognak tartottuk, hogy a Fürdő utcán amely a fürdőhöz vezet, az utcanévből is láthatják 423 méter hosszan meg tud valósulni egy kerékpársáv-felfestés mind a bal, mind a jobb oldalon. Erre nagyon régen vártak már azok, akik idejártak a fürdőbe, hiszen ez egy egy nyomsávú út volt. Nagyon fontos dolognak tartottuk Sellyén a család- és gyermekvédelmi intézmény fejlesztését. Itt a teljes homlokzat tudott megújulni, kicserélték a nyílászárókat, és a padlásfödémet is hőszigetelték. Fontos dolognak tartottuk a sellyei Kiss Géza Általános Iskola és Alapfokú Művészeti Oktatási Intézmény felújítását. Itt a tornaterem tudott megújulni, a tantermek egy része került felújításra, új könyvtár készült az iskolában. A következő projekt, amiről mindenképpen kell hogy beszéljünk: a helyi ellátás, szolgáltatás és az életminőség javítása érdekében mintegy 200 millió forintot lehetett elkölteni egy úgynevezett barnamezős terület rehabilitációjára. Ez többek között azért is fontos volt, hogy végre kinyíljon ez a terület a sellyeiek előtt, úgyhogy itt az Ifjúság és a Batthyány utcai szakaszt sikerült tulajdonképpen megújítani; itt a kerékpárok szempontjából fontos út került kialakításra, illetve a gyalogos forgalom számára is meg tudtuk nyitni a területet, és talán, ami a legfontosabb: a fiataloknak is otthont tudtunk teremteni, hiszen egy kondi- és fitnesztermet tudtunk megnyitni az elmúlt pár hétben. [[15.10]] Fontos dolognak tartom azt is, hogy a piac is meg tudott újulni, mintegy 150 millió forint értékben. Itt azért kellett lépnünk, hogy a Sellye környékén lévő települések és a sellyeiek azokat az árukat, amiket megtermelnek, itt el tudják adni. Gazdasági szempontból nagyon fontos volt ez a lépés, hiszen az is indokolta ezt a fejlesztést, hogy most már nem egy napon van piac Sellyén, hanem két nap. Fontos dolognak tartom szintén az óvoda, a bölcsőde és a konyha felújítását. Sem az iskola, sem az óvoda vonatkozásában nem lehetett a gyermekétkeztetést megoldani, ezért a gyermekeknek negyedórás gyalogút következett minden délben az ebéd elfogyasztása érdekében. Ez most megszűnt, és egy teljesen új épületben vendégül tudják őket látni az ebédre. Illetve azt is nagyon fontos dolognak tartom, hogy a bölcsőde létszámkerete bővült, és a minibölcsőde helyett most már egy normál bölcsőde tudja fogadni azokat a gyermekeket, akik rászorulnak arra, hogy idejárjanak, hiszen nagyon sokan most már munkába tudtak állni Sellyén és Sellye környékén. A család- és gyermekvédelmi központ is meg tudott újulni, erről már korábban szót ejtettünk, hiszen nagyon fontos az, hogy a gyermekellátás most már a bölcsődétől az óvodán keresztül az iskoláig teljesen felújított infrastruktúrában tud megvalósulni. A „Magyar falu” programban összesen 110 millió forint érkezett a településre három program keretében. És amit még nagyon szeretnék elmondani, az az, hogy mindezeket a programokat a Belügyminisztérium programja is ki tudta egészíteni. Korábban egy sajtgyár üzemelt ezen a településen, ahol az Anikó sajtot is gyártották. Most egy teljesen új fejlesztéssel 15 munkahelyet tudunk teremteni, ezzel is a város fejlesztését szolgálva. Azt gondolom, hogy ezek a fejlesztések mind lehetővé teszik a gazdaság fejlesztését is, és azt is lehetővé teszik, hogy a város folyamatosan fejlődik. Köszönöm szépen, hogy meghallgattak.
Köszönöm szépen, képviselő úr. A Jobbik képviselőcsoportjából napirend utáni felszólalásra jelentkezett Z. Kárpát Dániel képviselő úr. Parancsoljon, képviselő úr, öné a szó.
Tisztelt Elnök Úr! Tisztelt Ház! Bár az utóbbi hetek-hónapok aktuálpolitikai kardcsörtetéssel teltek, azért én a kollégáimmal elvégeztem egy kis házi feladatot, és Orbán Viktor termelési jelentései, a növekvő magyar bérekről szóló tirádái közepette megvizsgáltuk, hogy mennyi az annyi, pontosabban: mekkorák a minimálbérek az Európai Unión belül. És miközben azt találtuk, hogy ezen a nyáron a 167 ezer forintos magyar minimálbér 1 százalékos emelése is elmaradt, van, aki szerint forráshiány miatt, van, aki szerint strukturális okokból ugye, milyen jó varázsszó , addig bizony nemcsak a környező országok egyike-másika tudott megelőzni bennünket, de azt látjuk, hogy a sereghajtók közé kerültünk. Nem várunk nagy dolgokat. Nem a holland 606 ezer forintnak megfelelő minimálbért várjuk; nem a spanyol szintet, amely 398 800 forintra jön ki, hogyha az ottani eurós összeget átszámoljuk a mostani gyalázatos árfolyamon, de még csak nem is a görög 272 ezer forintot kérjük számon a kormányon, hanem azt, hogy egy tisztességes, az európai átlaghoz folyamatosan közelítő minimálbér-, illetve bérszínvonalunk legyen. Az európai átlagnak része Bulgária, Koszovó is benne van a statisztikában, tehát nem a német színvonalat követeljük, csak annyit követelünk, amennyi megengedhető lenne a magyar gazdaságban, mondjuk, a multicégek által itt megtermelt és innen kiszivattyúzott profit volumenének ismeretében. És szembejön a magyar valóság, szembejön a rögvalóság a statisztikai adatokból, amikor látjuk azt a Bank360 egy újabb kimutatása alapján, hogy a magyar minimálbérből és a magyar mediánbérből is elképesztően sokat kell gürcölni egy saját otthon megszerzéséért, de az egészen mellbevágó, hogy a magyar bruttó mediánbér vizsgálatával körülbelül a legtöbben ennyit keresnek Magyarországon 30 évig kell gürcölni egy budapesti ingatlan áráért. A fideszes családpolitika célja a legalább háromgyerekes családmodell, és én ezzel könnyen tudok azonosulni. Bárcsak támogatnák az első gyerek megszületését, a második gyerek vállalását is, nem csak az idealizált és elképzelt családmodell létrejöttét! De egy ekkora családhoz azért mindenképpen egy 60-100 négyzetméter közötti méretű lakás vagy akár ház az, ami egy normális, élhető, kényelmes teret biztosítana. És azt látjuk a statisztikából, hogy a KSH adatai szerint júliusban 335 780 forintot tett ki a bruttó mediánbér. Ilyenkor nyelünk egy nagyot, és elképzeljük a szabolcs-szatmár-beregi fórumot, ahol mindezt elmondjuk, és különböző berendezési tárgyakon szorulnak össze a kezek, hiszen látják, hogy a valódi magyar átlag rettenetesen távol van ettől. De azt is látjuk, hogy Budapesten a 223 ezer forintos nettó bér esetében is tehát ha elképzeljük és elfogadjuk ezt a bért , még ennél is 29 évet és 4 hónapot kell várni, kuporgatni, hogy összejöjjön az említett otthonra való, úgy, hogy az ember semmi másra nem költött közben, nem táplálkozott, nem ruházkodott, nem menedzselte a családja mindennapi kiadásait. És ha elindulunk a vidék Magyarországa felé, azt látjuk, hogy még a megyeszékhelyek között is van olyan, ahol 17 év kell ahhoz, hogy a mediánbérből kijöjjön az ingatlanravaló, még egyszer mondom, úgy, hogy semmi másra nem költött az ember a fizetéséből. Látható tehát, hogy a lakhatási krízis külföldre űz kényszerből magyar munkavállalókat, gyermekvállalási terveket halaszt el vagy szüntet meg teljes egészében, és egy állandó, kiszolgáltatott helyzetbe hozza azt a magyar munkavállalót, akinek a megalázóan alacsony munkabéréből még a lakhatásravalót is ki kell kuporgatni, adott esetben egy brutálisan drága albérlet formájában. A mi javaslatunk egyértelmű: a béruniós koncepcióval rendezni kell a bérek lassú közelítését a nyugat-európai átlag helyett az európai átlaghoz, tehát egy vállalható koncepciót tettünk le. A „Mi Várunk” nevű bérlakásépítési és lakhatási program pedig úgy képes növelni az ingatlanállomány kínálati oldalát, hogy ezáltal az árak csökkenéséhez is elvezet, és a mostani piaci albérleti díjak helyett egy vállalható bérletidíj-koncepcióval elérhető közelbe tudja hozni az önálló otthon megszerzését magyar emberek tömegei számára. Ha csak évente pár ezer családot biztonságba tudunk így helyezni, és kényszerből nem a kivándorlást választják, ha a vágyott magyar gyermek nem a Benelux államokban vagy Németországban születik és szocializálódik, hanem itt, Magyarországon, akkor rengeteget tettünk azért a magyar jövőért, amely, úgy gondolom, hogy mindannyiunk számára rettenetesen fontos kell hogy legyen. Az aktuálpolitikai kardcsörtetések mellett nálunk, a Jobbik frakciójában és Jakab Péter jóléti programjában igenis van idő, tér, energia ahhoz, hogy ezeket az évtizedes távlatokat is lássuk, mert így tudjuk szolgálni a hazánkat és a választópolgárokat. Köszönöm a figyelmet. [[Taps a Jobbik padsoraiból.]]
Köszönöm szépen, képviselő úr. Napirend utáni felszólalásra jelentkezett ugyancsak a Jobbik képviselőcsoportjából, Magyar Zoltán képviselő úr. Parancsoljon, képviselő úr, öné a szó.
Köszönöm a szót, elnök úr. Tisztelt Ház! Képviselőtársaim! Azért kértem ma szót felszólalásra, mert szeretném megköszönni mindenkinek azt, hogy lehetővé tette az előválasztások lebonyolítását. Szeretném megköszönni a választópolgároknak, akik Mosonmagyaróváron, Jánossomorján, Lébényben és további 36 településen, beleértve a teljes Szigetközt és a Tóköz nagy részét, úgy döntöttek, hogy engem bíznak meg azzal a feladattal, hogy tavasszal legyőzzem a hatalom jelöltjét. Szeretném megköszönni annak a rengeteg aktivistának, aki a saját szabadidejét feláldozva azzal töltötte az elmúlt heteket, hogy segítse az előválasztás lebonyolítását, és akár esőben, akár rossz időben és szélben és bizony, mivel a Mosoni-síkról beszélünk, itt mindig fúj a szél, tehát ilyen körülmények között is ott voltak a sátrakban, és ezt az egész folyamatot végigdolgozták. Szeretném megköszönni a saját pártomnak és minden ellenzéki pártnak, hogy mindent, minden energiát beletett, a szűkös lehetőségek közepette is, hogy ez a történet úgy érjen véget, hogy végül is egy sikernek könyvelhessük el, és megfelelő erőkkel, megfelelő jelöltekkel tudunk aztán a Fidesszel szemben kiállni tavasszal. De szeretném megköszönni a civileknek is a segítséget. Ők is rengeteg energiát tettek bele. Csak a saját választókerületem kapcsán is el tudom mondani, hogy nélkülük nagyon nehéz lett volna ezt végigvezényelni, pedig a körülmények abszolút nem nekünk kedveztek. Itt nemcsak arra gondolok, hogy az állam tudomást sem vett arról, hogy ellenzéki előválasztások zajlanak, hanem bizony még keresztbe is tett, ahol csak tudott. A megyei napilapunknál, a Kisalföldnél például külön meetinget hívtak össze arra, hogy elmondják az újságíróknak jó előre, hogy ezt a szót, hogy előválasztás, nem írhatják le sem az újság hasábjain, sem annak online felületén. Tehát egy olyan eseményről beszélünk, ahol az ellenzéki választópolgárok jelentős része részt vett, 640 ezer ember szavazott ezen az előválasztáson, mégis a részben közpénzből fenntartott megyei napilap nem számolhatott be erről előzetesen, semmilyen formában. Szeretném arra is felhívni a figyelmet, hogy bizony a pálya sokszor nem annak kedvezett, hogy a részvétel növekedni tudjon, hiszen például tőlünk, az én választókerületemből is tudok olyan polgármesterről, aki leskelődött, embereket küldött ki annak megfigyelésére, hogy mégis ki mer elmenni a sátrakhoz [[Z. Kárpát Dániel: Szégyen!]] , és ki meri leadni a szavazatát. [[15.20]] Nem hiszem, hogy egy polgármester ennél lejjebb tudna süllyedni. Erről is vannak tehát feljegyzések, erről is tudunk. Ahogy arról is, hogy megpróbálták országos szinten is a lehető leginkább nehezíteni az előválasztás lebonyolítását. Szeretném megköszönni ellenfelemnek, Balázs Endrének is a közreműködést, a küzdelmet. Azt hiszem, példát mutattunk abból, hogy egy normális demokráciában hogyan kellene működnie a választók kegyeiért folytatott küzdelemnek, hiszen miközben mindent beleadtunk mindketten, mindkettőnk aktivistái, segítői részt vettek a küzdelemben, mégis partnerként tekintettünk egymásra, és azt tartottuk a legfontosabbnak, hogy ez az előválasztás sikerrel záruljon. Tehát neki is és csapatának is csak köszönettel tartozhatunk. A valódi küzdelem most indul, hiszen az egész ellenzéki előválasztásnak az volt a valódi értéke és ereje, hogy a lehető legmegfelelőbb 106 jelöltet megtaláljuk hazánkban, és aztán tavasszal a Fidesz kihívóiként nyerni tudjunk, és egy új, tisztességes kormányt tudjunk felállítani. Egy nagyon nehéz időszakon vagyunk túl, de csak nehezebb vár ránk. Ezzel tisztában vagyok én is, és tisztában van a kampánycsapat is, amely immár mind a hat ellenzéki párt támogatóiból áll. Ahogy megismerhettem őket az elmúlt hetekben, biztosan állíthatom, hogy ezt a küzdelmet, bármily nehéz lesz, sikerre fogjuk vinni. Erre biztatok minden érintettet itt, a választókerületben és szerte Magyarországon, hogy aki úgy gondolja, hogy a kormányváltásért nemcsak azzal akar tenni, hogy elmegy és szavaz, hanem esetleg a munkából is részt kívánna vállalni, én biztatom erre, hiszen aki most az előválasztások során részt vett ilyen tevékenységben legyen szó szórólapozásról vagy éppen a sátrakban való helytállásról , az utólag mind-mind úgy számolt be, hogy élete egyik legboldogabb időszaka volt. Úgyhogy hajrá, és köszönöm még egyszer mindenkinek.
Köszönöm szépen, képviselő úr. Ugyancsak a Jobbik képviselőcsoportjából jelentkezett napirend utáni felszólalásra Potocskáné Kőrösi Anita képviselő asszony. Parancsoljon, képviselő asszony! Öné a szó.
Nagyon szépen köszönöm a szót, elnök úr. Tisztelt Ház! Tisztelt Képviselőtársaim! Történelmet írtunk. Amikor arra kértünk benneteket, hogy vegyetek részt az előválasztáson, akkor még titkon azt reméltük, talán félmillió ember úgy gondolja, hogy nem a Facebookon, a közösségi médiában nyilvánít véleményt, hanem elmegy és leteszi az ikszet arra az emberre, akiről úgy gondolja, hogy abban a választókerületben a legesélyesebb, hogy legyőzze a Fidesz kihívóját 2022 tavaszán. Minden várakozást felülmúlóan 633 711 ember felállt a fotelből, elment és letette a szavazatát. Hálásan köszönöm nektek. És köszönöm azoknak az embereknek, akik a Somogy 4. számú választókerületben nekem szavaztak bizalmat. Közel ötezren voltatok. Köszönöm szépen. Ahogy eddig, úgy a jövőben is a Somogy 4. számú választókerület problémáit kívánom eljuttatni ide a parlamentbe, és bízom abban, hogy 2022 tavaszán egyéni országgyűlési képviselőként még többet fogok tudni tenni értetek. Értetek, meg persze a Balatonért, a vidék Magyarországáért, és azért a közel nyolcvan-párezer emberért, akik ott élnek ezen a 71 településen. Nagyon szépen szeretném megköszönni azoknak az aktivistáknak és önkénteseknek, akik a szabadidejüket áldozták arra, hogy ott voltak a sátrakban. Ott voltak, amikor hordani kellett a szórólapokat, mert ugye, önök, fideszes kiszervezés alapján, a postától megvonták azt a jogot, hogy eljuttassa a szórólapjainkat és újságjainkat a magyar emberekhez. Nem tudnak ilyen akadályt gördíteni elénk, ugyanis ezt a választást, ami 2022-ben várni fog ránk, szintén lábbal lehet megnyerni. Higgyék el, higgyétek el, nekünk megvan az az erőnk, és megvan az a hálózatunk, amivel el fogunk jutni mindenkihez. S nem úgy, ahogy önök ezt a „Stop Karácsony, stop Gyurcsány”-os cirkuszt csinálják, behazudnak mindenféle számokat. Nem. Itt 633 711 ember elment szavazni. Köszönöm szépen a családomnak, aki kitartott, és tartotta bennem a lelket, s azt mondta, hogy igen, együtt sikerülni fog. Ennek az összefogásnak az ereje ott kezdődik, amikor a család maximálisan támogat. Szeretném megköszönni a szűk kampánycsapatomnak, akik éjt nappallá téve azon dolgoztak, hogy együtt, közösen sikerre vigyük az előválasztást a Somogy 4. számú választókerületben. Szeretném megköszönni vetélytársamnak, dr. Kovács Miklósnak azt a korrekt és tiszta kampányt, amit az előválasztás során tanúsított. Azt gondolom, hogy ezzel mutattuk meg igazán mindenkinek, hogy igenis lehet így győzni, igenis lehet így vetélkedni, és igen, együtt sikerre tudjuk vinni közös ügyünket. És ezen van a hangsúly: a közös ügyünk. Itt jön a következő forduló. Vasárnaptól, 10-én a második forduló is megrendezésre kerül, ahol három miniszterelnök-jelölt várja majd a szavazatokat. Én arra biztatok mindenkit, legyen ez újra a demokrácia második ünnepe, minél többen menjenek el mindenhonnan az országból, mert akkor kaphatunk mi, ellenzéki politikusok valódi felhatalmazást, legitimációt, hogy szembemenjünk majd 2022-ben az államhatalommal. És egy jó hír. Most már nem kell, hogy abban a választókerületben, azon a településen lakj, ahol a szavazósátor van, bárhol leadhatod a szavazatodat. Arra szeretnélek kérni benneteket, menjetek el. Ne 633 ezren, legyünk egymillióan, mert csak akkor és csak így sikerülhet. Minél többen elmentek, nekünk az annál nagyobb felhatalmazás. Ezt kérjük most tőletek, hiszen 2022-ben vár ránk a nagy csata, és ebben együtt, közösen fogunk menetelni. Köszönöm szépen, elnök úr.
Köszönöm szépen, képviselő asszony. A DK képviselőcsoportjából Varju László képviselő úr jelentkezett napirend utáni felszólalásra. Parancsoljon, képviselő úr! Öné a szó.
Köszönöm szépen a szót, elnök úr. Tisztelt Ház! A mai napon többször volt lehetőségem egy felháborító kormányhatározat ellen szólni, amellyel a kormány csak fideszes vezetés alatt lévő önkormányzatokat tömött ki sok milliárd forinttal, miközben mindannyian tudjuk, ezekből a milliárdokból lettek egyébként az urizáló karórák, az ingyenjacht, az ingyenrepülő, eközben az ellenzéki vezetésű kerületek jogos igényeit pedig egyébként elutasították. Erre a mérhetetlen igazságtalanságra szeretnék rávilágítani egy közvetlen újpesti példán keresztül, ez pedig az államtitkár úrral folytatott vitában már előjött székesdűlői utak kérdése. Ez a területrész csak hogy mindannyian el tudjuk helyezni Budapest legészakibb városrésze a IV. kerületben, a Megyeri híd pesti hídfője körül van, azon is túl, és ennek a területnek az ellátottságáról szól a vita. Emlékeztetni szeretnék mindenkit arra és egyébként ezt a sajtóból idézem , hogy amikor egy 28 éve már ott lakó, a területen élő ember felvetésére egyébként a korábbi, Wintermantel Zsolt vezette önkormányzat által megválaszolt problémára az hangzott el az akkori polgármester szájából idézem -: „A beírónak a stílusából, fogalmazásából is látszik, hogy nem a barátunk, abban az értelemben, hogy problémája van a székesdűlői úthálózattal.” Tisztelt Hölgyeim és Uraim! Teljesen nyilvánvaló, hogy aki nem ért egyet mindenben a fideszes polgármesterrel, az bizonyára csak ellenség lehet, és a szavát ilyen értelemben nem veszik figyelembe. Ezek után a kormányzati magatartást egyébként tett is követte, merthogy botrány keletkezett és lett ebből a kijelentésből éppen azáltal, hogy ilyen értelemben a polgármester ezt visszautasította. Hogy mentsék a menthetőt, ezért egy szerződést kötöttek, illetve született egy döntés, miszerint 2019. november 30-áig, tehát lénye-gében az önkormányzati választásokkal egy időpontban, az azt követő egy hónappal kell a szerződést megkötni. Természetesen azt követően, hogy a Fidesz elveszítette ezt a választást, erről a szerződésről megfeledkeztek. Hogyan feledkeztek meg róla? Úgy, hogy egyébként a szerződés feltételéül szolgáló terveket meg sem rendelték, el sem készíttették, így az egyébként soron következő önkormányzatnak ezen szerződés megkötéséhez a szükséges feltételek nem álltak rendelkezésre. Ezért is mondom újra el, hogy megígérték, és becsapták az embereket, és emiatt bizony elveszítették azt a lehetőséget a területen élők, hogy legyen lehetőség az akkori megoldásra. [[15.30]] De egyébként az új önkormányzat nem adta fel a küzdelmet, hiszen azóta megrendelte, illetve akkor megrendelte az ezzel kapcsolatos terveket, ami vonatkozik mind a Vadrózsa utcai vízvezeték átépítésére, a gázvezeték kiváltására, és még sorolhatnám, hogy mi mindenre van szükség. Az új vezetésnek egyébként ennek ellenére, hogy ezen tervek megvannak, és itt, mondhatnám úgy, hogy a Miniszterelnökség kigolyózta az önkormányzatot a lehetőségből, merthogy egyébként a hosszabbítási kérelmet pedig elutasította, ezért is azt mondom, hogy államtitkár úrnak a felkészületlen válaszában igenis arrogáns volt, és elfogadhatatlan az, amit e tekintetben mondott. A székesdűlői útfejlesztést ilyen értelemben az újpesti önkormányzat folytatja tovább. De most lehetett volna, itt volt az alkalom, e kormányhatározat, amelyet éppen bíráltam, ennek keretében újra forrást biztosítani ehhez, ha valódi lett volna a szándék, akkor egyébként ezt most megtették volna. De nem ez történt, hanem újra elutasították. Ezért szeretném felhívni a figyelmet, hogy a kormányzati pozícióból érkező fideszes gáncsoskodás nem vezet sehova, és annak kárát, ami ebből következik, az ott élők látják. Ez az a konkrét példa, amelyen keresztül szerettem volna bemutatni önöknek, hogy az egyoldalú politikai, pártpolitikai döntés minden embert érint, és miközben ebben az országban magyar állampolgárokért kellene hogy felelősséget érezzen a kormány, ezt nem teszi. Továbbra is azt kérem, hogy ne akadályozzák azt a folyamatot, amiben segíthetnének Újpestnek. Köszönöm szépen a figyelmet. [[Taps a DK soraiból.]]
Köszönöm szépen, képviselő úr. Tisztelt Képviselőtársaim! Ugyancsak a DK képviselőcsoportjából jelentkezett napirend utáni felszólalásra Hajdu László képviselő úr. Parancsoljon, képviselő úr, öné a szó.
Elnök Úr! Köszönöm a szót. Tisztelt Ház! A „Merrefelé hajlik Orbán Viktor keze?” címet adtam a hozzászólásomnak. Van egy szólásmondás, amely szerint minden szentnek maga felé hajlik a keze. Azt gondolom, református lévén a miniszterelnök úr valószínűleg ezt nem teszi magáévá, hiszen a reformátusoknál nincsenek bálványok, tehát szentek, ilyen értelemben nem nyúlhat a keze maga felé, legfeljebb valami más esetében igen. Azért gondoltam, hogy szót emelek, mert az önkormányzatokról lesz itt szó, az önkormányzatokról, a fővárosi kerületeket illetően az önkormányzatról, a fővárost illetően és minden megyei jogú és nagyobb önkormányzatról, amelynél a testületi többség nem kormánypárti, tehát az úgynevezett ellenzéki önkormányzatokról, noha nincs ellenzéki település, de ebben a gyakorlatban, a kormányzás gyakorlatában mégis van ilyen. Amikor ma is itt többször az államtitkár urak válaszaiban azt hallottuk, hogy a baloldal mindig a megszorításokkal kezdi, szeretném én is kezdeni azzal, hogy mivel kezdte az Orbán-kormány, tehát az a bizonyos kéz merre nyúlt. Már 2016-tól elvették az önkormányzatoktól, minden települési önkormányzattól, mind a 3180-tól az országban a személyi jövedelemadó helyben maradó részét, amely a rendszerváltás óta mindig megillette az önkormányzatokat. Ezt a forrást azonnal elvették az önkormányzatoktól, tehát személyi jövedelemadó nincs. Fokozatosan elvették, és száz százalékban most már nincs gépjárműadó, amely rendkívül fontos. Tehát ez is egy megszorítás; lehet más nevet is adni neki, de ezt is elvették tőlünk, ezt a sarcot. Tehát nem a lakosságot direktben szorítottuk meg, hanem az önkormányzaton keresztül vettük el, végül is sújtottuk az ott élő lakosságot. Ugyanez a probléma jelenik meg a 27 százalékkal emelt áfa esetében. Az önkormányzatok nem tudnak számla nélkül dolgozni, tehát az önkormányzatok esetében a költségvetésből 4-5 milliárd forint az az összeg egy kerületi önkormányzatnál, amit áfaként visszafizetünk a magyar államnak. Annak a megemelt része igen jelentős megszorításnak számít, úgy gondolom. Ilyen megszorításként kell számontartanom azt, hogy amikor az államosított iskolák esetében elvették az önkormányzatoktól a 32 éve működtetett, nagyon sok közpénzt és lakossági önerőt beépített iskolákat, és államosították a gyerekekkel, a pedagógusokkal együtt, tehát a települési önkormányzat megkérdezése nélkül államosított iskolák esetében a pénzét és a vagyonát elvették lényegében az önkormányzatoknak, de emellett még bevezettek egy új adót. Az új adó neve szolidaritási hozzájárulás, a lényegét tekintve adó, amely évente emelkedik, és most már milliárdos nagyságrend egy budapesti kerület esetében, össz-Budapestet illetően pedig 10 milliárdos nagyságrendekről van szó. Szintén elvonás vagy sarc, vagy bárminek nevezhetjük, magyarul magszorítás, tehát a kezünk, ami valamerre hajlik, az már megint ehhez a pénzhez. Emellett szeretném megemlíteni azt, hogy be van vezetve egy különleges támogatás, egy különleges normatíva, ez az orbáni normatíva, amely azokat a kerületeket támogatja, amelyek kormánypárti többségűek. A Magyar Közlöny mostani számában, a 173-as számában megjelent, hogy 15 milliárd forint támogatást kaptak Budapesten, egy közigazgatású városban nyolc kerületi önkormányzat kapott 15 milliárd forintos támogatást. Nem volt kiírva pályázat, nincs kiírva konkrét cél rá, megkaptak egy olyan támogatást, amelyet a főváros nem kaphat meg, noha ott van a Lánchíd felújításához a 6 milliárd forint támogatás, a mai napig nem kapta meg a főváros, és nem kaptak a kerületek semmilyen támogatást. Kaptak viszont közvetlen, mondjuk úgy, a fővárost megkerülve a kormánytól a kormánypárti kerületek. Úgy gondolom, hogy kormányváltásra van szükség, és a Dobrev Klára vezette kormány, azt hiszem, normatív módon, politikai hovatartozástól függetlenül fogja támogatni ezeket az önkormányzatokat. Köszönöm a szót. [[Taps a DK soraiból.]]
Köszönöm szépen, képviselő úr. Tisztelt Képviselőtársaim! Varga Zoltán képviselő úr is napirend utáni felszólalásra jelentkezett, a DK képviselőcsoportjából. Parancsoljon, képviselő úr, öné a szó.
Köszönöm a szót, elnök úr. Tisztelt Ház! Ha valami mutatja az ellenzéki előválasztás sikerét, az az a páni félelem, amit a fideszes padsorokból lehet látni, az, hogy hosszú évek óta először jelentek meg fideszes képviselők a napirend utáni felszólalók között, és mondják el a saját győzelmi jelentéseiket, nyilvánvalóan a saját körzetükről. Ha valaki csak ezt hallgatja, akkor abból az derül ki, hogy elég egy fideszes városba születni, hiszen ott dől a pénz, és kolbászból van a kerítés. Nincs ez máshogy Debrecenben sem, hiszen ugyanezt az ordas hazugságot halljuk a debreceni képviselőktől és magától a debreceni polgármestertől is. Kétségtelen, hogy bár a csókos beruházásokra érkezik némi pénz, de azért a tények makacs dolgok, mert kiderül, hogy valójában a fideszes városok és köztük Debrecen városa is pontosan ugyanolyan nehéz helyzetben van a kormány önkormányzatokat sújtó megszorításai miatt, mint az ellenzéki városok. Annyi talán a különbség, hogy mindehhez a Fidesz kesztyűbábjainak, a város vezetőinek, a fideszes városok vezetőinek még jó képet is kell vágnia. És mit csinálnak valójában a kormány parlamenti képviselői, azok, akik a fideszes városokban dolgoznak vagy dolgoznának? Nyilvánvaló módon nem a városlakók érdekeit védik. Látjuk ezt Debrecen esetében is, hiszen Kósa Lajos és fideszes képviselőtársai ahelyett, hogy Debrecen város lakóinak érdekeiért lobbiznának itt a parlamentben, ahelyett a Csíki Sör megmentéséért, illetve Kósa Lajos új üzlete, a nyugdíjas- vagy újabban a kismama-szövetkezetek összekalapálására nyújtanak be törvényjavaslatokat. Pedig hát lenne mit tegyenek, már csak azért is, mert a napokban tárgyalta Debrecen közgyűlése többek között a DKV Zrt. beszámolóját. Aki nem ismerné Debrecent, elmondom, ez az a cég, amely Debrecen városában biztosítja a tömegközlekedés ellátását. Mint az a beszámolóból kiderült, az eddig is évente több milliárd forintos önkormányzativeszteség-kompenzációval megsegített cég csak az elmúlt évben újabb rekordveszteséget könyvelhetett el, és ezzel újabb félmilliárd forinttal növelte az amúgy is katasztrofális veszteségeit a cégnek. [[15.40]] A DKV újabb hitel felvételére kényszerül, az eddigi hitelei mellett újabb 8 milliárd forint értékben. Így a cég hitelállománya ma már meghaladja a 20 milliárd forintot, melyért természetesen már ha természetesnek mondható ez a debreceni önkormányzat vállal majd kezességet. Persze, mindezt Papp László, Debrecen fideszes pártapparatcsik polgármestere még majdnem sikerként adja elő a közgyűlésben, majd az előterjesztés vitájában beismeri, hogy a városi tömegközlekedés finanszírozása, az egyre növekvő veszteségek kompenzációja lassan bizony agyonnyomja a várost. Azon ritka pillanatok egyike volt ez, tisztelt Ház, amikor a debreceni közgyűlés fideszes többsége és az ellenzék egyöntetűen jelentette ki, hogy jelentős kormányzati segítség nélkül Debrecen városa képtelen lesz sokáig finanszírozni a közlekedési vállalat egyre nagyobb veszteségeit, hiszen jelenlegi formájában a tömegközlekedést lehetetlenség működtetni hosszú távon városunkban. És a teljes csőd elkerülése érdekében csak kormányzati segítséget tudnak igénybe venni. Ezt várná Debrecen városa, a segítség viszont még ígéret szintjén sem létezik. Vélhetően sem Kósa, sem Pósán képviselők, a Fidesz debreceni üdvöskéi nem jelezték a kormány felé, hogy micsoda pokoli nagy bajban van a város. A kormány pedig ahelyett, hogy az önkormányzatokat és köztük Debrecent segítené, százmilliárdos, idétlen vadászati világkiállítást szervez, ahol többek között bizony, debreceni kisdiákokat hajtanak fel, rendelnek fel biodíszletnek és megölt állatok kitömött tetemeit nézegetni. De hát semmi gond, alig néhány nap, néhány hónap múlva Magyarország első női miniszterelnöke kormányt fog alakítani, és a kormánya véget vet majd a köröttünk dúló orbáni őrületnek, és segítséget nyújt majd többek között az önkormányzatoknak is. Köszönöm, hogy meghallgattak. [[Taps a DK padsoraiban.]]
Köszönöm szépen, képviselő úr. Tisztelt Képviselőtársaim! Napirend utáni felszólalásra jelentkezett a Jobbik képviselőcsoportjából Steinmetz Ádám képviselő úr is. Megvárom, míg fölteszi képviselő úr a mikrofont. Képviselő úr, öné a szó.
Köszönöm a szót, elnök úr. Tisztelt Országgyűlés! A jövő tavasszal esedékes országgyűlésiképviselő-választás tétje nem csupán a kormányváltás lesz. A kormányváltást akaró ellenzéki pártok együttműködésével ugyanis borítékolható, hogy a Fidesz a 2022-es választást követően elveszíti a rendkívül kényelmes parlamenti kétharmadát, azt a pozíciót, amivel kompromisszumok nélkül bármit megtehet. Ezzel ők is tisztában vannak, nem véletlen tehát, hogy kétharmados szavazással módosítják az általuk korábban megalkotott és egyébként gránitszilárdságúnak mondott Alaptörvényt, a választási törvényt és az egyéb sarkalatos törvényeket. Ezt egyrészt azért teszik, hogy megnehezítsék a jelenlegi ellenzék győzelmét, másrészt pedig azért, hogy ha elvesztenék a kormányzást, akkor is ők maradjanak hatalomban és pozícióban, megszállják a civil szféra területeit, nem kivétel ez alól a sport, a kultúra és az oktatás sem. Olyan törvényeket hoznak, hogy ha bukják a 2022-es választást, akkor is ők irányítsák például a felsőoktatást, övék legyen az egyetemeink ezermilliárdos vagyona, és ők határozzák meg azt, hogy gyermekeinket milyen szellemben oktassák a jövőben. Mindeközben övék a sajtó jelentős része, az azt felügyelő médiahatóság, az ügyészség, az Alkotmánybíróság, az érdekképviseleti szervezetek és a jelentős közpénzből működő szervezetek vezetése. Mi tehát a 2022-es választás megnövekedett tétje? Többször elmondtam, már, hogy nem a kormányváltás, és nem is a rendszerváltás, hanem egy normálisan működő Magyarország megteremtése. Ehhez azonban kevés lesz az egyszerű többség a parlamentben, ehhez minősített többségre lesz szükség, azaz kétharmados győzelemre 2022-ben. Ennek pedig a kulcsa az, hogy az egyéni választókerületekben a kormányváltást akarók közös jelöltjei nyerjenek. Ezért volt fontos, hogy az ország 106 választókerületében az elmúlt hetek során, az előválasztás során megtaláljuk a legnépszerűbb és legalkalmasabb jelölteket, akik jövőre majd megküzdhetnek és legyőzhetik a fideszes képviselőket. Ezúton is szeretném nagy tisztelettel megköszönni annak a mintegy 3500 büszke somogyi polgárnak, akik a választókerületemben részt vettek az előválasztáson, szavaztak a miniszterelnök-jelöltekre, és szavaztak a képviselőjelöltre, konkurencia híján rám. Tehát fontosnak érezték, hogy még így is letegyék a voksukat, ami nagyon megtisztelő számomra, és élni fogok a bizalmukkal, meghálálom a bizalmukat. És tisztelt honfitársaim, ne felejtsük: a Fidesz az általa kialakított választójogi rendszernek köszönhetően kevesebb mint 50 százalékos társadalmi támogatottsággal tudja kétharmados többséggel irányítani az országot. Ha tehát az egyéni képviselőjelöltjeink jók és sikeresek lesznek a választókerületek többségében, akkor ez nekünk is menni fog. Hiszem, hogy együtt sikerülhet, de csak együtt sikerülhet, mert mint tudjátok, mint tudják: „Együtt erő vagyunk, szerteszét gyöngeség.” Köszönöm, hogy meghallgattak.
Köszönöm szépen, képviselő úr. Tisztelt Képviselőtársaim! Ezzel a napirend utáni felszólalások végére értünk. Tájékoztatom önöket, hogy az őszi ülésszak következő ülésére előreláthatólag 2021. október 18-án kerül sor. Most megköszönöm munkájukat, az ülést bezárom, mindenkinek szép jó éjszakát kívánok. Viszontlátásra!